
מישיבת ועדת החוקה, חוק ומשפט

יום רביעי, י"ט בחשון התשע"ב (16 בנובמבר 2011), שעה 8:00

סדר היום:
1. הצעת חוק בחירת נציגי לשכת עורכי הדין לוועדות למינוי נושאי משרה שיפוטית (תיקוני חקיקה), התשע"א-2011

נכחו:

חברי הוועדה: 
דוד רותם – היו"ר

יריב לוין – ממלא מקום היו"ר

דורון אביטל

אורי אורבך

מיכאל בן-ארי

זהבה גלאון

יצחק הרצוג

נסים זאב

אברהם מיכאלי

אורי מקלב

חנא סוייד

נינו אבסדזה

טלב אלסאנע

זאב בילסקי

משה גפני

ניצן הורוביץ

דב חנין

יואל חסון

ציון פיניאן

נחמן שי

מוזמנים: 
גלעד סממה


- יועץ שר המשפטים

עו"ד איל זנדברג


- ראש תחום משפט ציבורי, משרד המשפטים

עו"ד עמי ברקוביץ

- מחלקת ייעוץ וחקיקה, משרד המשפטים

עו"ד שרית שפיגלשטיין

- ייעוץ וחקיקה, משרד המשפטים

עו"ד אד פרידמן


- יו"ר צוות קישור כנסת, לשכת עורכי הדין

צביקה פירון


- יו"ר המועצה, לשכת עורכי הדין

אשר אקסלרד


- יו"ר מחוז ירושלים, לשכת עורכי הדין

אהוד ברעם


- מועצה, לשכת עורכי הדין

חווה מרצקי


- לשכת עורכי הדין

מיכל שקד


- לשכת עורכי הדין

בת-שבע שרמן שני

- מנכ"ל יד לאישה

ייעוץ משפטי:
סיגל קוגוט

אפרת חקאק

מנהלת הוועדה:
דורית ואג
קצרנית פרלמנטרית:
יפה קרינצה

הצעת חוק בחירת נציגי לשכת עורכי הדין לוועדות למינוי נושאי משרה שיפוטית (תיקוני חקיקה), התשע"א-2011

היו"ר יריב לוין:


בוקר טוב, אני פותח את הישיבה. על סדר-היום הצעת חוק בחירת נציגי לשכת עורכי הדין לוועדות למינוי נושאי משרה שיפוטית (תיקוני חקיקה), התשע"א-2011. הצעתם של חברי הכנסת רוברט אילטוב, זאב אלקין, היו"ר יריב לוין, אברהם מיכאלי, אורי אריאל, משה גפני, אורי מקלב וכרמל שאמה, שמספרה פ/3506. זו הכנה לקריאה ראשונה. 


יפתח חבר הכנסת אילטוב בהצגת הצעת החוק. בבקשה. 

יואל חסון:

אדוני, יש לי הצעה לסדר. 

היו"ר יריב לוין:

כן, מה ההצעה לסדר?

יואל חסון:
קראתי הבוקר בוואי נט את היוזמה החדשה שלך ושל חבר הכנסת דנון. 

היו"ר יריב לוין:

לא ידעתי שהיא פורסמה. תודה על העדכון. 

יואל חסון:
היא פורסמה בכותרת ראשית, מקדמת אתכם היטב בפריימריס. בכל אופן, יש לי הצעה לסדר רציני. אם אתם הולכים על יוזמות כאלה משמעותיות, שכולן קשורות לבית המשפט העליון וליכולת של גורמים כאלה ואחרים לעתור לבית המשפט העליון, אני מציע, במקום לבזבז ניירות ויהיו כל כך הרבה הצעות חוק, קחו את הצעת החוק הזאת ונאחד אותה עם הצעת החוק השניה ונתקדם ביחד. חבל ליצור פה כמה דיונים. 

היו"ר יריב לוין:

למען הפרוטוקול, אבקש להוסיף בסוגריים בפרוטוקול "בציניות", כדי שאחר כך לא יפרשו אותך לא נכון. נרשמה הצעתך, תישקל. תודה רבה. 

שלמה מולה:

גם לי יש הצעה. 

היו"ר יריב לוין:

חבר הכנסת מולה, תן לו להציג את החוק. שמור משהו להמשך. 

שלמה מולה:

בעניין הזה - - - 

יואל חסון:
יש לנו כמה הצעות. זו דמוקרטיה, חבר הכנסת אילטוב.  

רוברט אילטוב:

גם זו דמוקרטיה. לא רק אתה דמוקרטיה. 

יואל חסון:
לא כל אחד מדבר ויש לו קול אחד. יש כמה דעות. זו דמוקרטיה, תתרגל לדמוקרטיה. 

רוברט אילטוב:
גם אתה תתרגל. 

שלמה מולה:


אדוני היושב ראש, אני רוצה לדעת - - - 

רוברט אילטוב:

 אל תלמד אותנו מה זו דמוקרטיה. 

היו"ר יריב לוין:


חבר הכנסת אילטוב. 

יואל חסון:

אני נולדתי לדמוקרטיה, וגם נולדתי לשלום – ובשניהם אתם פוגעים. 

רוברט אילטוב:

כנראה גם כשנולדת לא למדת. 

היו"ר יריב לוין:


חבר הכנסת מולה, בבקשה.

יואל חסון:

נולדתי, ראיתי ונשמתי דמוקרטיה מהיום הראשון שלי. 

היו"ר יריב לוין:


חבר הכנסת חסון, אתה מפריע לחבר סיעתך. 

שלמה מולה:

אדוני היושב ראש, אני מבקש לדעת את מסגרת הדיון היום. כמה זמן אדוני מתכוון להמשיך לקיים את הדיון? בכל, זאת יש לנו גם ועדות אחרות. 

היו"ר יריב לוין:

אין שום בעיה. אומר ככה - - - 

שלמה מולה:

רק שניה. האם אדוני מתכוון להצביע היום?

היו"ר יריב לוין:

כן. א. אני מתכוון להצביע היום. ב. ההצבעה תתקיים לא לפני השעה 9:00. גם אבהיר שישנה בקשה, שהעביר לי יושב ראש הוועדה לענייני ביקורת המדינה, חבר הכנסת בר-און. הוא ביקש ממני לקיים דיון בוועדת הכסת בבקשתו להעביר את הדיון בנושא הזה לוועדה לביקורת המדינה. 

שלמה מולה:

את הדיון הזה, על החוק הזה. 

היו"ר יריב לוין:

כן, כן. 

שלמה מולה:

מצוין. 

היו"ר יריב לוין:

למרות שחבר הכנסת בר-און כתב בלשונו המשפטית הברורה שאין כל מניעה לקיים דיון בבקשתו בוועדת הכנסת, מכאן שגם לשיטתו אין חובה. אני בכל זאת חשבתי שצריך לקיים את הדיון הזה, ולכן זימנתי ישיבה של ועדת הכנסת לשעה 9:50 כדי לדון בבקשה של חבר הכנסת בר-און וגם התחייבתי שעד לקיום הדיון הזה – דבר שהוא ממילא - - -  

אברהם מיכאלי:


 אני לא מבין - על מה הייתה הצבעה אתמול בוועדת הכנסת?

היו"ר יריב לוין:

נכון, היה. למרות הכול, חבר הכנסת מיכאלי, כדי שאף אחד לא יוכל להרגיש - - - 

אברהם מיכאלי:
עושים דיונים כפולים בוועדת הכנסת?

היו"ר יריב לוין:

הוא ביקש, וחבר הכנסת בר-און יש לו מספיק זכויות. החלטתי שאני נענה לבקשה שלו ואנחנו נקיים את הדיון הזה. כמובן שאם יוחלט להעביר לוועדה לענייני ביקורת המדינה יעבור אליה פרוטוקול הדיון הזה והיא תוכל להמשיך מהנקודה, כפי שימצא חבר הכנסת בר-און. אם לאו – אנחנו נישאר עם ההחלטה שנקבל כאן. 

שלמה מולה:

שאלה שניה, אדוני היושב ראש, באותו עניין. האם לאדוני יש אישור מיושב ראש הכנסת לקיים דיונים, הצבעות, אחרי 11:00 היום?

היו"ר יריב לוין:

כרגע אני לא מחזיק באישורים ולא ביקשתי בקשה כזאת. ייתכן שנידרש, ואם נידרש נבקש ונפעל, כמובן, על-פי אישור, כפי שאנחנו עושים תמיד. חבר הכנסת אילטוב, בבקשה. 

רוברט אילטוב:

בוקר טוב, כבוד היושב ראש. 

היו"ר יריב לוין:

סליחה, עוד הערה אחת, ברשותכם. מי שמעוניין לדבר, אנא שיירשם עכשיו. חברי הכנסת – זה מובן, ואאפשר כמובן לכולם. 

רוברט אילטוב:
אדוני היושב ראש, על הצעת החוק הזאת דובר רבות. רוב הדברים שנאמרו על ההצעה, אני לא מקבל אותם. ההצעה באה להסדיר את דרכי בחירתם של נציגי לשכת עורכי הדין לוועדות המינויים לנושאי משרה שיפוטית. היא מציגה את המצב, שיושב ראש הלשכה או מישהו מטעמו של יושב הראש - שנבחר על-פי הרוב הדמוקרטי, כפי שמקובל במדינה דמוקרטית - שהוא או נציגיו יהיו מיוצגים. זה מצד אחד. מצד שני, אני מאזן את הדבר הזה – בהצעת החוק הזאת יהיה איש האופוזיציה, שאנשי האופוזיציה יבחרו. 

משלמה מולה:

למה אתה מתערב בכלל בענייני הלשכה?

רוברט אילטוב:

 כי לא אכפת לי מה אתה שואל בכלל. 

היו"ר יריב לוין:

חבר הכנסת מולה, זה לא מקובל. כשיהיה תורך לדבר תדבר. תאפשר לו להציג את ההצעה. 

רוברט אילטוב:
הם יודעים מה זו דמוקרטיה, לכן מותר להם להפריע. 

יואל חסון:

אדוני, זה מקובל בדיונים על הצעות חוק שחברי כנסת שואלים את חבר הכנסת המציע. 

רוברט אילטוב:
אני לא בחקירה צולבת. 

היו"ר יריב לוין:

חבר הכנסת חסון, אתה יכול לשאול אבל תשאל אותו כשהוא יסיים. אם תהיה שאלה, בבקשה, אתה תעלה. ירצה – יתייחס, יחליט שלא - - - 

רוברט אילטוב:


לכל אלה שמבינים בדמוקרטיה – אני לא בחקירה צולבת. אסיים את דבריי וישאלו מה שהם רוצים. 

שלמה מולה:

אדוני, אתה חייב לענות. 

רוברט אילטוב:

לא, אני לא חייב כלום. 

היו"ר יריב לוין:

חבר הכנסת מולה, מספיק. חבר הכנסת מולה, הוא לא חייב לך שום דבר. 

שלמה מולה:

הוא חייב לענות. 

היו"ר יריב לוין:


חבר הכנסת שלמה מולה, ידידי - - - 

יואל חסון:

אתה לא מבין - - - 

שלמה מולה:

אתה חייב לענות. אתה נבחר ציבור - - - 

היו"ר יריב לוין:

חבר הכנסת מולה וחבר הכנסת חסון, בשביל מה? אני אקרא לכם לסדר. בשביל מה? תנו לו לדבר, יהיה תורכם ותאמרו מה שאתם רוצים לומר. חבר הכנסת חנין, שנכנס עכשיו, גם הוא יאמר את דברו. הדברים פשוטים. 

רוברט אילטוב:

כבוד היושב ראש, אני חייב לציבור הבוחרים שלי, שבחר אותי באופן דמוקרטי. לא חייב לחברי הכנסת האלה שום דבר. 

שוב - הצעת החוק הזאת מאוזנת, היא מאזנת את תהליך הבחירה בתוך הלשכה. אין פה שום התערבות בשום נושא. ההצעה הזאת היא פשוטה, ואני ממשיך להתקדם אתה. 

היו"ר יריב לוין:

תודה רבה. חבר הכנסת אביטל, אתה מעוניין לומר כמה מילים? בבקשה. 

דורון אביטל:

יש לי שלוש הערות קצרות. הערה ראשונה - אני חוזר על הדברים שאמרתי אתמול - יש פה גזירה לאחור של חוק. יש תוצאה שרוצים להגיע אליה, אחר כך מייצרים את התירוץ האידיאולוגי של החוק. זה על פניו מוזר. אם יש הצדקה צריך להיות לה אופי של תחום חלוט כללי ולא גזירה פרסונלית לאחור. זה אולי תקין פרוצדוראלית, אבל זה לא מריח טוב. 

נקודה שניה, מדובר פה על הרוח הדמוקרטית, אז לפי הפרוצדורה אתה לא חייב, כמובן, לענות לאף אחד מעמיתיי. אבל הרוח הדמוקרטית היא יותר מפרוצדורה, זה עניין של עמיתים, חלק ממערכת. 

רוברט אילטוב:

כשהם יתנהלו כמו עמיתים אני אענה להם. 

דורון אביטל:

אני חושב שהם התנהלו כמו עמיתים. שאלו שאלה והיה מן הראוי לענות, אפילו שפרוצדוראלית אתה לא מחויב לענות. 

רוברט אילטוב:
כנראה לא ישבת פה. 

היו"ר יריב לוין:

חבר הכנסת אילטוב, בשביל מה? יש לו זכות דיבור, תן לומר מה שהוא חושב. 

שלמה מולה:

לפחות זה. 

דורון אביטל:

הנקודה השלישית, היותר רחבה - החוק הזה הוא חלק משינוי החקיקה. אני רוצה להגיד משהו גם על הפילוסופיה של קדימה. הניסיון לאזן משהו כנגד משהו, שאולי אפשר לקרוא לו אקטיביזם שיפוטי, יכול להיות משהו שקדימה, בפרספקטיבה מסוימת, יכולה הייתה לחשוב שהוא מהלך שאפשר להצטרף אליו. אבל כשאת האקטיביזם שיפוטי מחליף משהו שקוראים לו אקטיביזם חקיקתי – שהוא לא פחות יהיר, ולדעתי אולי יהיר יותר, מסוכן יותר ואולי שטחי יותר מהאקטיביזם השיפוטי, שיכולות להיות לי השגות עליו - אנחנו נמצאים במצב מסוכן. 

אסיים בכך שאגיד שאפלטון אמר שלא עושים צדק על-ידי אי-צדק. ההתערבות הגסה שבה מנסים לנהל את המהלך הזה מפרה את האיזונים באופן גס. אני לא יודע מי אמר שהתרופה הרבה קשה מהמחלה, אבל זו התחושה שלי במצב העניינים. תודה. 

היו"ר יריב לוין:

תודה רבה. חבר הכנסת מולה, בבקשה. 

שלמה מולה:

תודה רבה, אדוני היושב ראש. הכנסת הזאת הגיעה לשפל, במיוחד שר המשפטים נאמן מוביל אותנו לתהום חקיקתית במקום שהוא יעצור את הצעות החוק האנטי-דמוקרטיות  שפוגעות, במקום ששר המשפטים יבצר את מעמדו של בית המשפט העליון. 

אנחנו נזקקים לבית המשפט העליון, אדוני היושב ראש, בגלל שהכנסת, ובעיקר הוועדה הזאת, לא עשתה את עבודתה ולא חוקקה חוקה. אילו במדינה הזאת הייתה לנו חוקה, יכול להיות שהיו בלמים ואיזונים גם בשאלות של האקטיביזם השיפוטי, שלי אין בעיה עם זה, בניגוד לידידי הטוב דורון אביטל. במקום שבו לא נבצר את מעמדו של בית המשפט העליון, שנביא הצעות חוק שפוגעות בו, אנחנו פוגעים בזכויות יסוד של האדם במדינה דמוקרטית. כשאנחנו חיים במדינה יהודית דמוקרטית, אני חושב שנדרש מאתנו לחשוב כפול ומכופל האם הכנסת, כשהיא מחוקקת חוקים או באה לחוקק חוקים, רואה באמת את הנושאים במכלול העניינים. 

מה שנראה היום, אתם הפכתם להיות שיכורי כוח. הימין עלה לשלטון והפך להיות שיכור. ראו, הגלגל מסתובב. יכול להיות שבבחירות הבאות תהיה ממשלה אחרת. האם אתם רוצים שהכנסת תחוקק חוקים בדיוק באותה מטבע? בעיקר, להרוס את כל הדברים, שהם אולי קודש הקודשים של הדמוקרטיה שלנו.

אני לא מתפלא, אין לי הרבה ציפיות מישראל ביתנו, מאילטוב, אבל השר נאמן רוצה להיות קבלן הביצוע שלהם – להרוס את בית המשפט, להפחיד את בית המשפט, להפחיד את התקשורת, להפחיד את ארגוני השמאל. במקום שבו בית המשפט אומר את דברו, איך הוא אומר את דברו? לא בגלל שפעילי ישראל ביתנו או הימין מגיעים לבית המשפט אלא דווקא, במדינה דמוקרטית, כשיש ארגונים שלא תמיד מסכימים אתם. החובה שלהם, הזכות שלהם היא להגיע לבית המשפט, שבית המשפט ישמע את דבריהם. לכן הקמפיין הזה, אדוני היושב ראש, בראשותו של שר המשפטים, וראש הממשלה הוא המשקיף הלאומי, שלא מתערב ולא עושה שום דבר, ואביגדור ליברמן וחברי הכנסת החרוצים שלו פה הם המוציאים לפועל של אותה תפיסה. 

זו תפיסה מסוכנת, אדוני היושב ראש, תפיסה מסוכנת למדינת ישראל, תפיסה מסוכנת לדמוקרטיה שלנו. אני אומר לך, אם מדינת ישראל מתפארת בהיותה מדינה יהודית דמוקרטית באזור הזה, ואנחנו אומרים שיש אצלנו יציבות שלטונית, מדינה יציבה באזור - זה אך ורק בגלל שהדמוקרטיה שלנו חזקה. יכולנו להתגאות בכל מקום. גם כשלא נוח לנו, יש לנו בית משפט עליון שמפרש חוקים ומאפשר לנו להיראות בעולם  - כאלה אנחנו. מה שקורה, אני אומר לך - - -  

היו"ר יריב לוין:

משפט סיום, אנא, כי אני רוצה שנוכל לשמוע את כולם. 

שלמה מולה:

למה? זה חוק חשוב. 

היו"ר יריב לוין:

כי יש כאן חברי כנסת, וכולם צריכים להישמע וגם מי שאינם חברי כנסת צריכים להישמע.

שלמה מולה:

אין שום בעיה, אלא אם כן תאפשר לנו סבב שני. 

היו"ר יריב לוין:

זו לא הצעה רגילה לסדר עם עשר דקות. אתה יודע בדיוק מה מסגרת הזמן, וחרגת ממנה. 

שלמה מולה:

למה, אדוני היושב ראש? 

דב חנין:

זה הרבה יותר חשוב מהצעה רגילה. 

היו"ר יריב לוין:


חבר הכנסת חנין - - -

שלמה מולה:


אני אומר לך, מדובר - - -

היו"ר יריב לוין:


משפט סיום. 

טלב אלסאנע:


מה הבהילות? למה להכניס את כל המערכת ללחץ? מה בוער לכם? מה קרה?

היו"ר יריב לוין:


חבר הכנסת אלסאנע, אתה מפריע לחבר הכנסת מולה. 

טלב אלסאנע:


למה 8:00? הייתם קובעים ב-6:00 בבוקר. 

היו"ר יריב לוין:


משפט סיום. 

שלמה מולה:

אדוני היושב ראש, אני רוצה לומר לך, גם כשבאים לחוקק חוקים, לא רק צריך לעשות אלא שהדברים גם ייראו. מה בוער לכם היום? מה קרה? בשעה 8:00 בבוקר? זה החוק היחיד שיש בוועדת החוקה, חוק ומשפט שאפשר לקדם אותו? אתה יודע כמה חוקים קיימים? מה קרה? אביגדור ליברמן מאיים על הקואליציה, שולח את אילטוב לכאן? מה הדבר הזה בכלל?

אני אומר לך, אני מסתכל עליך כנציג הליכוד, ואני אומר לך אדוני היושב - -  

רוברט אילטוב:
אני מציע לך שתקרא מי היוזמים. 

שלמה מולה:

- - אתה כרגע מנהל את הדיון. אני יודע שאתה אדם הגון, מאפשר לנו לקיים את הדיון בצורה הגונה, אבל לא יכול להיות שתראו רפיסות כלפי המפלגה הזאת, שבאה להרוס את בית המשפט העליון, את התקשורת, את ארגוני זכויות האדם ואתם תיתנו לזה יד. אני לא מאמין שהליכוד משתתף בפסטיבל הזה. 

היו"ר יריב לוין:

תודה. חבר הכנסת חסון. 

נחמן שי:

הוא המציא אותו, מה זה לא משתתף?

רוברט אילטוב:
כנראה חבר הכנסת מולה לא קרא את החוק ולא ראה את היוזמים. 

היו"ר יריב לוין:

חבר הכנסת אילטוב, תן לחבר הכנסת חסון. 

יואל חסון:

קודם כול, אדוני, התחלת בסבב של כל אחד מחברי הכנסת שיגיד את דברו, ואני חשבתי ש - - -כי רצינו לשאול את המציע שאלות. 

היו"ר יריב לוין:

חבר הכנסת חסון, אתה תאמר את דברך, תוכל לשאול שאלות. בסוף נאפשר למציע לענות במרוכז על מה שימצא לנכון. בבקשה.  

יואל חסון:

קודם כול, אני חייב לומר שיש לי תהיות איך חבר הכנסת אילטוב עלה על הצעת החוק הזו בכלל. אדוני, חבר הכנסת אילטוב, שש שנים - - 

נחמן שי:

הוא לא עלה, היא נפלה עליו. 

היו"ר יריב לוין:


חבר הכנסת שי, באמת. 

יואל חסון:

- - שש שנים, חבר הכנסת אילטוב, אתה מכהן בכנסת הזו, התחלנו באותו יום. שש שנים מתנהלות להן ועדות לבחירת שופטים, הלשכה שולחת את נציגיה ואתה ישנת בשקט. חוסר אחריות. 

רוברט אילטוב:
גם עכשיו אני ישן בשקט.

יואל חסון:
אתה מדבר בכזאת דרמה: את השינוי הזה צריך לעשות דחוף. איפה היית שש שנים?

רוברט אילטוב:

אני תמיד שקט. 

יואל חסון:

חבל שאתה תמיד שקט. כדאי אולי שתהיה קצת יותר ערני ואז תשים לב מה אתה והמפלגה שלך עושים. אתה יודע, היהירות הזאת - - - 

רוברט אילטוב:

אם אתה רוצה לעבור לפסים אישיים, יש לי גם מה להגיד עליך. 

היו"ר יריב לוין:

חבר הכנסת אילטוב, תן לו לדבר. 

רוברט אילטוב:
הוא הופך את הדיון לאישי. 

היו"ר יריב לוין:

אז הוא הופך אותו לאישי, אז אתה תוכל להגיב בסוף. מותר לו לומר מה שהוא חושב. בבקשה, חבר הכנסת חסון. 

יואל חסון:

קודם כול, שיהיה ברור - זה לא אישי, זה פרלמנטרי. 

רוברט אילטוב:

 זה רק אישי מה שאתה אומר. 

יואל חסון:

 אם אני פוגע בך ברמה האישית אני מתנצל. אין לי שום כוונה לפגוע בך ברמה האישית, אבל יש לי באמת דברים קשים לומר על היוזמה שלך. חבר הכנסת אילטוב, היא יוזמה שלך. מה אני יכול לעשות? אני לא יכול להתעלם מהעובדה שאתה יוזם אותה ואתה מדבר בנחישות  וקצת ביהירות, אני חייב לומר, על הצורך הדחוף - - 

רוברט אילטוב:

ואתה מדבר בצניעות מוחלטת. 

יואל חסון:
- - לעשות את זה מחר בבוקר. 

היו"ר יריב לוין:


מספיק. תן לו. 

רוברט אילטוב:

הוא תוקף אותי באופן אישי כל הזמן. זה לא מקובל בכנסת. 

היו"ר יריב לוין:


אז הוא תוקף אותך. בסוף אני אאפשר לך לענות לכל ההתקפות האישית. בבקשה, חבר הכנסת חסון. 

רוברט אילטוב:

אני מתנהל באופן יהיר - מה זה הדבר הזה? אתה יכול גם להוציא אותי אם אני מפריע לך. 

היו"ר יריב לוין:


לא, אני לא אוציא אותך, אבל אני אאפשר - - - 

זהבה גלאון:

כאילו שאילטוב הוא הבעיה. אילטוב הוא הבעיה שלנו בנושא הזה?

יואל חסון:

 הוא השליח. 

רוברט אילטוב:

לא רק אני שליח. תקרא את החוק, תראה כמה מציעים יש פה. 

היו"ר יריב לוין:


חבר הכנסת אילטוב, בוא אגלה לך סוד: כשמדברים לגופו של אדם זה אומר שאין טענות לגופו עניין. זה הכול. אז תן לו. 

זהבה גלאון:

אילטוב הוא חוליה. 

היו"ר יריב לוין:

חבר הכנסת חסון רוצה לדבר לגופו של אדם – זכותו. כך הוא חושב, מותר לו. 

רוברט אילטוב:

ואת חוליית הצלה באמת. בואי נראה איך תצילי. 

שלמה מולה:

באת עם רוח קרב. 

היו"ר יריב לוין:


חבר הכנסת אילטוב, אני קורא לך לסדר פעם ראשונה. מספיק. 

יצחק הרצוג:

אילטוב יודע שנשות ישראל נפגעות מהחוק שלו? שיקרא את חוק הדיינים, הוא הופך עכשיו את כל החד-הוריות, שהוא מייצג - - 

היו"ר יריב לוין:


תודה רבה. חבר הכנסת חסון - - -

יצחק הרצוג:

את כל החד-הוריות הוא תוקע בבית המשפט באמצעות החוק הזה. הוא אפילו לא יודע כי הכתיבו לו את החוק הזה. 

רוברט אילטוב:

 אין לך עניין?

היו"ר יריב לוין:


חבר הכנסת אילטוב, מספיק. 

רחל אדטו


אני שואלת למה הכנסת בכלל מתערבת בלשכת עורכי הדין. למה תפקידנו בכלל להתערב במה שקורה בלשכה?

רוברט אילטוב:

 למה הרצוג מתערב עכשיו? לא היה לו משרד? די, מספיק כבר. 

יצחק הרצוג:

מה קשור שהיה לי משרד? עזבתי את המשרד לשרת את הציבור, ואני מתנגד לחוק המטורף הזה. 

היו"ר יריב לוין:

רבותי, אני לא אאפשר את - - -

יצחק הרצוג:

היה לי משרד – משרד הרווחה והשירותים החברתיים. 

היו"ר יריב לוין:

חבר הכנסת אילטוב, מספיק. פשוט מספיק. 

רוברט אילטוב:

להם מותר לתקוף, נכון?

היו"ר יריב לוין:


להם מותר כי הם עכשיו בזכות דיבור. מספיק. חבר הכנסת חסון, בבקשה. 

יואל חסון:

אני שואל עכשיו את השאלה: מה היה בשש השנים האחרונות? איפה הייתם? איך הבהילות של היום לא הייתה אז? מה קרה? מה, לא בחרו שופטים? לשכת עורכי הדין לא שלחה את נציגיה? מה הלחץ? מה דחוף? עכשיו לבוא ולהגיד שפתאום התעוררתם והחלטתם לייעל את הדרך שבה בוחרים שופטים בישראל. אבל מעניין, זה בא באיזה גל עכור, ענק, של אסטרטגיה ברורה, שעכשיו ומהר צריך לשנות את פני החברה הישראלית, ולשנות אותה לרעה. 

הבוקר אנחנו גם מתעוררים לעוד הצעת חוק – מעניינת, מרתקת, מקורית - שמגבילה את היכולת של גופים מסוימים, צד מסוים, לעתור לבג"ץ. אתם מגיעים לרמות של דברים הזויים. הרי מחר זה גם יכול להיות בצד השני. 

היוזמות האלה הן יוזמות מסוכנות, הן יוזמות רעות. אני אומר לכם, לצערי, וגם בדקתי את זה - הציבור הישראלי עדיין לא מבין מה קורה כאן, לא מבין עדיין את חומרת המעשים שלהם, אבל הוא יבין. הציבור יבין כי קודם כול אנחנו לא נשתוק ואנחנו נסביר את זה בכל דרך אפשרית, כולנו, לרוב הנאור במדינת ישראל, מה הדברים שנעשים כאן בעריצות של רוב, של רוב קיצוני. אגב, בתוכו יש מיעוט שמשליט על הרוב. הרי צריך לומר את זה גם בצורה ברורה: היוזמים והיוזמות מגיעים מהצדדים הקיצוניים ביותר שיש בכנסת הזאת. אנשים שאוחזים בדעות קיצוניות מאוד – וזאת זכותם, אני לא אומר שאין להם את הזכות הזאת - אבל אני מצפה מראש הממשלה, ממי שנושאים באחריות הרבה יותר כבדה, שיושבים בממשלה, להיות הגורם הבולם, המאזן. אני רק רואה פה, בגלל כל מיני עניינים פוליטיים וכל מיני התפתחויות פוליטיות פנימיות שקיימות בתוך מפלגת השלטון, שההצעות ההזויות, ההקצנה, ההצעות האנטי-דמוקרטיות הופכות להיות דבר שבאופנה כי, מה לעשות, צריך להיבחר. 

היו"ר יריב לוין:

חבר הכנסת חסון, משפט אחרון בבקשה. 

יואל חסון:
ואני אומר לך, אדוני היושב ראש, אתה מוביל חלק מהדברים האלה ואתה חלק מהיוזמים ולכן אותך אני בטח לא אשכנע - אבל אני אומר לציבור, אני אומר לכל חברי הכנסת הנאורים שזה  זה לא עניין של קואליציה ואופוזיציה, כי צריך לעצור את הדברים האלה. 

המשפט האחרון, שבאמת חשוב להגיד: צר לי על השתיקה, קודם כול של גורמים משמעותיים וחשובים במערכת המשפט היום, לפחות אלה שבדימוס, שלא מדברים מספיק, לא אומרים את דעתם, לא משפיעים על דעתו של הציבור ומשאירים את הזירה רק לפה. השיח הזה צריך להיות גם בחוץ, ואני לא מדבר, דרך אגב, על האנשים הבכירים המכהנים - אם זה היועץ המשפטי לממשלה, שמגמגם כל מיני גמגומים בצורה מאוד לא ברורה וחד-משמעית, פרקליט המדינה ובעלי תפקידים אחרים, שבמקרים אחרים ידעו להגיד את עמדותיהם הנחרצות, גם כשהן היו מנוגדות לעמדת הממשלה. היום, אדוני, הם שותקים, והשתיקה הזאת חייבת להיפסק ומיד. 

רוברט אילטוב:

 אולי הם חושבים שההצעות האלה טובות. 

היו"ר יריב לוין:

תודה. אם יש מישהו נוסף שרוצה זכות דיבור, מלבד כל חברי הכנסת הנוכחים, שכולם רשומים - - - 

יואל חסון:

 אז שיגידו את זה. 

רוברט אילטוב:

 הם לא חייבים להגיד לך. 

יואל חסון:

 אם הם חושבים את זה – שיגידו את זה. 

רוברט אילטוב:

 הם לא חייבים לדבר אתך. למה אתה חושב שכל אחד צריך לדבר אתך?

רחל אדטו:
יואל, שותקים בגלל משטרת המחשבות שמנוהלת על-ידי המפלגה הזאת.היא גורמת לשתוק. 

היו"ר יריב לוין:

אם כך, רשימת הדוברים נעולה. בבקשה, חבר הכנסת חנין. 

דב חנין:

אדוני עושה פה טעות פרוצדוראלית. אנחנו עדיין לא בשלב הדיון. מבחינתי, אני מתכוון להציע הערה לסדר. אנחנו בשלב הטרומי, לקראת הדיון, ואני מתכוון להציע הערה לסדר הדיון, שנוגעת לזמן ולמתכונת של עריכת הדיון. 

היו"ר יריב לוין:

חבר הכנסת חנין, אני כבר אומר לך, זמן ומתכונת של עריכת הדיון – עדיין נשארו איזה שהן סמכויות ליושב ראש הישיבה, וזו סמכותי. אתה ברשות דיבור בדיון שאנחנו מקיימים אותו כבר קרוב לחצי שעה. אתה יכול, כמובן, לומר בזמנך את מה שאתה רוצה, אבל זו ההזדמנות שלך לדבר לגופו של עניין. 

רחל אדטו:

כמה זמן מוקצה לדיון היום?

נינו אבסדזה:

הם קובעים הכול - - -

דב חנין:

עמדתך לגמרי ברורה לי. אני אומר מראש – אין לי שום רצון ויכולת לשכנע אותך. כל מה שאני אומר כרגע נאמר אך ורק לצורכי הפרוטוקול, מכיוון שיכולת השכנוע בדיון הזה מצומצמת ביותר. לכן אני מבקש ממך, אדוני, לנהוג בזהירות מכיוון שגם אדוני מבין מה המשמעות של רישומם של דברים בפרוטוקול. 

הצעתי לסדר – הדיון הזה נעשה בצורה חפוזה. לא במקרה התכנסנו פה בשעה 8:00 בבוקר ביום רביעי. הוא נערך בצורה חפוזה מכיוון שביום שלישי הקרוב אחרי הצהריים מתכנסת מועצת לשכת עורכי הדין לבחור את שני נציגיה לוועדה לבחירת שופטים, והמטרה של הדיון הזה היא לסכל את המהלך הזה. למנוע ממועצת לשכת עורכי הדין לבחור בצורה דמוקרטית את נציגיה, כפי שיבחרו נציגי עורכי הדין לבחור, ולהחליט במקומם את מי הם יכניסו לוועדה לבחירת שופטים. זה, כמובן, מהלך מרחיק לכת וכוחני, שאכן, ברמה הפורמלית, מבחינת המשפט הפורמלי, זכותה של הכנסת לעשות. זכותה של הכנסת גם להחליט, כפי שמישהו כבר אמר, שעכשיו השעה היא 12:00 בלילה ולא 8:00 בבוקר. 

זהבה גלאון:

זה עובר. 

דב חנין:

זה עובר. בכנסת הזאת זה עובר. מבחינה פורמלית, זוהי זכותה של הכנסת לקבל החלטה כזו; מבחינת משפט מהותי, זוהי החלטה חמורה ופגומה. אבל לא על זה אני מדבר, כי על זה אדבר כשתינתן לי זכות הדיבור לנושא לגופו – אלא אם כן היא תישלל ממני. 

אני מדבר כרגע על הפרוצדורה, על הנוהל ועל לוחות הזמנים. לוחות הזמנים החפוזים נועדו לבצע פה מהלך דרמטי של העברה בקריאה טרומית, העברה בקריאה ראשונה, העברה בקריאה שניה ושלישית ופרסום ברשומות – והכול לפני יום שלישי. דבר כזה עוד לא קרה, זה נכון. עוד לא קרה במדינת ישראל הליך כל כך חפוז, שמזכיר רפובליקת בננות. אני שומע שאפילו אנשי המדפיס הממשלתי קיבלו הנחיה להדפיס באמצע הלילה ברגע שיאשרו את הקריאה השניה והשלישית. לא כך צריך להיראות הליך חקיקה מסודר ונכון. 

לכן, אני רוצה לדבר על נושא לוחות הזמנים בהקשר הזה. אני מציע שהדיון שלנו ייעשה בצורה כזאת: קודם כול, אדוני, אני חושב שהמתח העצום שנמצא בחדר הזה, והוא מתח אמיתי, שהוא נובע מהחשש הזה שאתם בהזדמנות זו רוצים לחלוטין לשבור את כל כללי המשחק, וגם למנוע את היכולת לקיים דיון רציני בהסתייגויות בשבוע הבא. ועדת הכנסת תחליט על סדרי דיון מיוחדים, שזה נשק יום הדין בכנסת, שמאפשר גם להתעלם מהתקנון, והכול בכדי לסיים את הכול בקריאה שניה ושלישית ביום שני. דרך המלך להוריד במעט את המתח הזה היא הודעה ברורה שלך, אדוני יושב ראש הוועדה, שאתה, כיושב ראש ועדה, לא מתכוון להעלות את החוק הזה בקריאה ראשונה היום. גם אם הוועדה תסיים את הכנתו הוא לא יעלה בקריאה ראשונה היום, לא תבקשו את זה. במהלך כזה אנחנו כבר מורידים במידה רבה את רמת המתח. 

היו"ר יריב לוין:

לא הבנתי. מה אתה מבקש, שהנושא לא יוצבע היום במליאה בקריאה ראשונה?

דב חנין:

 נכון. 

ניצן הורוביץ:

הוא רוצה במתח. הרי כל המטרה היא - - -

דב חנין:

 זה מה שאני מציע. 

היו"ר יריב לוין:

אני כבר אומר לך, חבר הכנסת חנין, שזו בקשה שנשמעת לי מאוד הגיונית. אני לא יודע לתת לך תשובה בזה הרגע אבל כן, אני קשוב ופתוח – בניגוד למה שאמרת בתחילת הדברים - ויכול להיות שעוד תופתע. 

דב חנין:

 אז קודם כול, אני מודה לך. אני מעריך. 

זהבה גלאון:

אז הם יביאו ביום שני בשלוש קריאות.

היו"ר יריב לוין:


חברת הכנסת גלאון, גם זה לא לגיטימי?

רוברט אילטוב:

כל דבר שתציע הוא לא לגיטימי. אסור לך להציע גם. 

היו"ר יריב לוין:

אני רק מציע. חבר הכנסת חנין, אוסיף לך עוד שתי דקות כדי שתדבר גם לגופו של עניין, כי אני מניח שיש לך הערות חשובות גם לגופו של עניין. 

דב חנין:

מבחינת צורת הדיון הזה – אני כרגע מתעלם מכל הממדים הפוליטיים, אני מנסה להעיר את תשומת ליבך להיבטים העיוניים של הצעת החוק, בהנחה שאנחנו בכוכב אחר ואין לוחות זמנים ואין צורך לשבש את צורת העבודה של לשכת עורכי הדין. ברמה העיונית, יש פה מעבר בין שתי צורות שונות של ייצוג: בין ייצוג על-ידי נבחרים לבין ייצוג אקסופיציו. שני מודלים שונים של ייצוג, שהמעבר ביניהם הוא לא טכני. המעבר ביניהם, יש בו שינוי גדול, מהותי ורעיוני. לכל אחת מהשיטות האלה יש יתרונות, אגב. גם לשיטת אקסופיציו יש יתרונות, יש לה גם חסרונות. אדוני היושב ראש, כשאנחנו מדברים על ועדה לבחירת שופטים, אנחנו לא יכולים להרשות לעצמנו לעשות איזה מין דיון, שקמנו בבוקר, אנשים עוד משפשפים את העיניים כי הם עוד לא לגמרי התעוררו, וברוח הזאת גם נקבל החלטות. 

אני חושב שבדיון כזה ראוי לשמוע, קודם כול - ואני מציע, אדוני, שתיעתר לבקשה הזאת מבחינה פרוצדוראלית - מומחים. יש מחקרים, יש עבודה - - -

היו"ר יריב לוין:

חבר הכנסת חנין, לא נשמע עכשיו לא מומחים ולא מחקרים. 

דב חנין:
 אתה יכול להחליט מה שאתה רוצה, אבל אני יכול להגיד כאן שאני רוצה. 

היו"ר יריב לוין:

אני כבר אומר לך שהבקשה שלך גם היא נרשמה והיא תישקל לפני הקריאה השניה והשלישית, אם יהיה מקום בכלל להיענות לה. אני מבקש ממך, חבר הכנסת חנין, יש לך עוד דקה. אנא דבר לגופו של עניין, אם אתה רוצה, או שאתה רוצה להסתפק רק בטיעונים פרוצדוראליים. 

רחל אדטו:
נמאס שאתם סותמים לנו את הפיות. אתם לא מבינים מה שאתם עושים כאן?

היו"ר יריב לוין:


חברת הכנסת אדטו - - -

רחל אדטו:

אני אגיד מה שאני רוצה. אתם - - - את המחשבות וסותמים לנו את הפיות. 

היו"ר יריב לוין:


חברת הכנסת אדטו, שמעתי. תודה. 

רחל אדטו:

אני אחזור על זה פעם שלישית, אם זה לא ברור. 

דב חנין:

הדבר הזה התחדד עוד יותר בעריכה החדשה של פרק החקיקה בתקנון הכנסת, שאדוני הוביל. הזמן הנכון לבירור עקרוני ורעיוני של מהות הצעת החוק הוא בהכנה לקריאה הראשונה. זו לא סוגיה שאנחנו יכולים להותיר אותה לקריאה השניה והשלישית. זו שאלה עקרונית, האם הכנסת מבינה את המשמעויות של המעבר בין שתי שיטות שונות של ייצוג, והשאלה הזאת צריכה להתברר כרגע. אני חושב שיש מספיק מחקר, מספיק עבודה אקדמית שנעשתה, שראוי לכנסת – אם היא רוצה לבצע הליך חקיקה ראוי, נכון מבחינה - - -

היו"ר יריב לוין:

כמו שעשיתם בתוכנית ההתנתקות, נכון?

זהבה גלאון:

 זה אתם עשיתם. 

רחל אדטו:

אתם הייתם גם כן. הליכוד היה בפנים. 

דב חנין:

- - -המפלגה שלך, זו האחריות שלך. תבוא בטענות לליכוד. מה אתה רוצה - - -?

רחל אדטו:
אתם הייתם ואתם תמכתם. 

יצחק הרצוג:

אגב, הגורם היחיד שעזר למתיישבים היה הבג"ץ, אבל אתם תמיד תגידו שהם שמאלנים. 

היו"ר יריב לוין:

עם העזרה הזאת הם הגיעו למקום שבו הם נמצאים. 

זהבה גלאון:
בואו נעלה את העצמות של אלטלנה. 

יואל חסון:

אדוני היושב ראש, מי רצח את ארלוזורוב? אתה רוצה להגיע גם לשם?

היו"ר יריב לוין:

בבקשה. משפט אחרון, חבר הכנסת חנין. 

דב חנין:

הנושאים שארצה לדבר בהם, אם וככל שתינתן לי זכות לדבר לגופו של עניין, הם שלושה נושאים. אני מציע לך, אדוני היושב, כן לאפשר לי להשמיע את הדברים. 

היו"ר יריב לוין:


יש לך משפט אחרון. השאת לי כל כך הרבה עצות שייקח לי הרבה זמן לעכל אותן. תן לי משפט אחד לגופו של עניין ובזה נסיים. 

רחל אדטו:
תחזירו לנו את הדמוקרטיה, זה המשפט היחיד שאנחנו רוצים להגיד לכם. 

דב חנין:

שלושה נושאים שצריכים להתברר פה באופן רציני. השאלה הראשונה שצריכה להתברר פה באופן רציני היא שאלת המעבר בין שני מודלים של ייצוג. השאלה השניה שצריכה להתברר פה היא ניתוח משפטי עקרוני של השינויים המוצעים בתוך רקמת החוקים השונים. יש פה שינוי של שורה ארוכה של חוקים. בכל אחד מהחוקים האלה יש פה התערבות בסכין גס בתוך רקמה משפטית של חוק קיים. הכנסת חייבת לבחון את הדברים האלה בצורה רצינית, עם כל הדורסנות וכל הקצב שאדוני רוצה להכתיב פה בוועדה. זו חובתה של הוועדה, זו נקראת עדיין ועדת החוקה, חוק ומשפט. יש דרך לבצע תיקון בחוק, והדרך הראויה - - -

היו"ר יריב לוין:

חבר הכנסת חנין, תודה על ההצעה המלומדת, השכלתי. אבל אני גם רוצה לשמוע אחרים. זה לא דיון עם נואם יחיד. תודה. 

דב חנין:

זה שאדוני רוצה לשמוע אחרים לא מצדיק לשלול ממני את רשות הדיבור. הדיון של הכנסת  - - -

היו"ר יריב לוין:

היה לך די והותר זמן כדי להביא דברים. תודה. 

דב חנין:
אדוני לא איפשר לי להתייחס לגופו של החוק. 

היו"ר יריב לוין:

חבר הכנסת חנין, תודה. 

דב חנין:
אדוני לא מאפשר לי להתייחס לגופו של החוק. 

היו"ר יריב לוין:

מאה אחוז. גם זה נרשם בפרוטוקול. תודה. חבר הכנסת הורוביץ, בבקשה. 

יואל חסון:
אדוני, תן לקיים פה דיון. 

היו"ר יריב לוין:

חבר הכנסת חסון, שמעתי אותך. 

דב חנין:
איזה מין דיון זה?

נינו אבסדזה:

זו המטרה, שלא יהיה פה דיון. 

היו"ר יריב לוין:


חבר הכנסת הורוביץ ברשות דיבור. בבקשה. 

דב חנין:

 אתה לא מאפשר להתייחס לגופו של החוק. 

היו"ר יריב לוין:


אתם מפריעים לחבר הכנסת הורוביץ. 

יואל חסון:

 אתה מפריע - - - 

היו"ר יריב לוין:


חבר הכנסת חסון, שמעתי, הבנתי. תודה. חבר הכנסת הורוביץ - - - 

דב חנין:

אנחנו צרים לדבר לגופו של החוק. 

טלב אלסאנע:


 עד שדב חנין לא יסיים אנחנו לא מתחילים. 

זהבה גלאון:

 יוחזר דודו רותם. 

טלב אלסאנע:

- - - אנחנו לא ממשיכים. מספיק עם הפעלת הטרור הזו. 

היו"ר יריב לוין:

חבר הכנסת אלסאנע, אל תאיים. תודה. חבר הכנסת הורוביץ, בבקשה. 

יואל חסון:
לא, לא. אתה לא נתת לו לסיים. 

היו"ר יריב לוין:

חבר הכנסת חסון, אני קורא אותך לסדר פעם ראשונה. 

זהבה גלאון:
נראה לי שאדוני לא משתלט על הישיבה. 

היו"ר יריב לוין:

חבר הכנסת הורוביץ, בבקשה. חבר הכנסת חנין, אני קורא אותך לסדר פעם ראשונה. 

יואל חסון:
תן לו לדבר. 

היו"ר יריב לוין:

חבר הכנסת הורוביץ, בבקשה – אלא אם אתה מוותר על זכות הדיבור. אתה רוצה לדבר?

ניצן הורוביץ:

הוא צריך להשלים את טיעוניו. אתה צריך לאפשר לו להשלים את טיעוניו. 

היו"ר יריב לוין:

טוב, חבר הכנסת הורוביץ ויתר. תודה. חבר הכנסת טלב - - - 

ניצן הורוביץ:

אני לא ויתרתי. 

היו"ר יריב לוין:

אז בבקשה, דבר. אתה בזכות דיבור. 

ניצן הורוביץ:

לא ויתרתי, אבל אתה צריך לתת לו לסיים. 

אתמול בדיון אצלך, כשהיית בכובע של יושב ראש ועדת הכנסת, אמרתי שהאכסניה המתאימה לחוק הזה היא לא ועדת חוקה ומשפט, היא ועדת הסמים . זה מה שאמרתי אתמול בדיון, והדיון הזה בדיוק מוכיח את העניין, כי זה דיון הזוי. 

טלב אלסאנע:

אני לא מוכן לדון בחוק הזה אצלי. 

ניצן הורוביץ:

טלב אלסאנע הוא יושב ראש ועדת הסמים, אצלו צריך לדון בחוק הזה. אני רוצה שהציבור יבין, שום חוק בכנסת לא מקבל את טיפול האקספרס שמקבל החוק הזה – לא חוקים על דיור, לא חוקים על בריאות, לא חוקים על רווחה ולא כל החוקים שהמפלגה המנופחת שלך הבטיחה ולא קיימה. רק את הדברים האובססיביים האלה שיש לכם, ולך באופן אישי, עם בית המשפט העליון, ומדובר פה באובססיה. 

עכשיו צריך להבין מה הרקע הפוליטי לאובססיה הזאת שלכם. שליש מחברי סיעת הליכוד הנוכחיים לא יכהנו בכנסת הבאה, בגלל התקנון שלכם בפריימריס. זאת אומרת, תשעה יישארו בחוץ ואתם כולכם, כל חברי הליכוד, נאבקים אחד מול השני מי יקבל יותר בולטות, בין היתר, בעזרת הצעות חוק הזויות כאלה. 

לגבי ישראל ביתנו, יתכן שאף אחד מכם לא ייכנס לכנסת הבאה. יש כתב אישום שמרחף מעל ראש המפלגה, ומי יודע מה יהיה עם המפלגה הזאת. לכן צריך להספיק לחטוף בזמן שנותר לכם, לעשות רושם, כמה אתם תוקפים את השמאל ומגנים על המשנה הקיצונית שלכם. לכן אתם הולכים להליכי חקיקה כאלה, שלא קיימים ולא מתקיימים בשום חוק בכנסת. 

רוברט אילטוב:

אתם כולכם, אחד-אחד, תיכנסו לכנסת. 

היו"ר יריב לוין:


חבר הכנסת אילטוב, זה לא יכול להיות. תן לו לדבר. 

ניצן הורוביץ:


דורסים באופן חפוז. היום אתם תעשו קריאה ראשונה בערב- - 

רוברט אילטוב:

התור אצלכם. 

ניצן הורוביץ:

- - מחר בבוקר אולי כבר תכנס אותנו כבר ב-6:00 בבוקר להכנה לקריאה שניה ושלישית. כדי לחסום את ההסתייגויות שלנו אתם תעבירו סדרי דיון מיוחדים ותעבירו את זה בקריאה שניה ושלישית ביום שני בערב, והמדפיס בלילה כבר ידפיס כדי שזה ייכנס ברשומות, כדי שדורון ברזילי ייבחר ביום שלישי. אגב, לא רק לוועדה למינוי שופטים, כדאי שאנשים יידעו: לוועדה למינוי דיינים, לוועדה למינוי קאדים מוסלמים, לוועדה למינוי קאדים דרוזים ולוועדה למינוי שופטים צבאיים. זה הכל דורון ברזילי. מאה אחוז, דורון ברזילי, סבבה. 

היו"ר יריב לוין:

דרך אגב, אני חושב שזאת הערה חשובה. 

ניצן הורוביץ:


מאה אחוז. 

יצחק הרצוג:


אז מה אתה עושה בנידון?

היו"ר יריב לוין:


תיכף נראה מה נעשה. אני אפתיע אותך גם בזה. 

רחל אדטו:
יש לנו חוק גרוניס וחוק דורון ברזילי. יש לנו כבר שני חוקים - - - 

ניצן הורוביץ:

כל גוף כזה, שנוגע לציבורים חשובים – תגיד לי, יש פה דרוזים? אתה כופה עליהם את דורון ברזילי. שמענו אותם? 

טלב אלסאנע:

הוא שיח' דת מוסלמי. 

ניצן הורוביץ:

יש פה קאדים מוסלמים. יש פה נציג? אתה שם עליהם את דורון ברזילי. זה פשוט דבר מסמר שיער. 

טלב אלסאנע:

הוא מומחה להלכה מוסלמים. 

ניצן הורוביץ:

מילא, הוועדה למינוי שופטים, עם האובססיה שלכם על בית המשפט העליון. אבל מה אשמים לכם הקאדים והמדהבים, שגם עליהם אתם שמים את דורון ברזילי? אדוני, אני רוצה להגיד לך שהדבר הזה הוא קומבינה מצחינה, שמורידה את הכנסת הזאת לשפל המדרגה. 

אני עכשיו לא פונה ישירות אליך, אני פונה ליושב ראש הכנסת. בסמכותו של יושב ראש הכנסת לשים קץ לביזיון הזה, לעצור את המהתלה העגומה הזאת, למנוע הבאת החוק היום לקריאה הראשונה ולאפשר דיון ראוי בנושא. תקנון וחוק הם לא כסות ריקה. מה שאתם עושים כאן זו פורמליסטיקה. זה שיש דיון ואנחנו אומרים שאנחנו נגד ואחר כך תגייסו פה ותצביעו אוטומטית, זה לא אומר שהיה כאן הליך דמוקרטי. זה אומר שאתם עושים צחוק מהחוק. דמוקרטיה זה לא רק הצבעה רוב נגד מיעוט, ארבעה מול שלושה, וזהו, זה עובר. זו לא דמוקרטיה, זאת פורמליסטיקה, ואפילו את הפורמליסטיקה הזאת, את מראית העין הזאת אתם דורסים. לכן אני פונה מכאן ליושב ראש הכנסת להשתמש בסמכות שיש לו ולמנוע את העניין הזה. 

ראינו כבר אתמול שראש הממשלה לקח צעד אחורה. אולי נכנסו אליו אנשים והעירו לו והוא שקל מחדש. גם את העניין הזה צריך לשקול מחדש, כי הוא לא עניין קטן בכלל. זה עניין מאוד מהותי. אני, כשאני בוחר בחירות בלשכת עורכי הדין, אם הייתי יודע שיושב ראש הלשכה, דורון ברזילי או כל יושב ראש לשכה אחר, יכהן גם מתוקף תפקידו בחמישה גופים כל כך חשובים, אולי הייתי בוחר אחרת. אתם בדיעבד מעקמים והופכים את הבחירה שעשו עורכי הדין בתוך הלשכה שלהם. אתם מונעים מהם את הבחירה הרגילה. 

היו"ר יריב לוין:

משפט אחרון. 

ניצן הורוביץ:

אפשר, אדוני, לשקול תיקון כזה להבא, לא בסיבוב הנוכחי. לא משנים את כללי המשחק באמצע המשחק. זה דבר שהוא בלתי מתקבל על הדעת. לא צריך להיות מומחה גדול בחוק ובמשפט כדי להבין את זה, אבל אתכם זה לא מעניין. אתם חבורה של אובססיבים, זמנכם שאול ובזמן הזה אתם דורסים כאן כל נורמה מהוגנת. תודה. 

היו"ר יריב לוין:

תודה. אני מודה על הערות ענייניות, ובעיניי חשובות. תודה. חבר הכנסת אלסאנע, בבקשה. 

זהבה גלאון:

וכמה זה משפיע עליך, ההערות האלה? 

היו"ר יריב לוין:


אנחנו נראה. אני אפתיע אותך, חברת הכנסת גלאון. 

זהבה גלאון:
אתה יודע מה? לך על זה. 

היו"ר יריב לוין:

כן, כן, אני אפתיע אותך. אני אומר את זה ברצינות. בניגוד למה שאתם חושבים, באתי לשמוע. בבקשה, חבר הכנסת אלסאנע. 

נחמן שי:

רוצים את רותם. 

היו"ר יריב לוין:

רבותי, את זה אני מבקש לרשום בפרוטוקול, אבל אני מבטיח לכם שאני גם מסכים לזה. 

טלב אלסאנע:


 אבל לא מתכוונים לזה ברצינות. 

היו"ר יריב לוין:


לא, לא. אין דרך חזרה. 

שלמה מולה:


אנחנו צריכים לבקש שתעשה שבוע פה. 

היו"ר יריב לוין:


לא, לא, אין חשש. חבר הכנסת אלסאנע, בבקשה. 

טלב אלסאנע:


 אדוני היושב ראש, מתקיים כאן לא דיון, כאילו דיון. זה לא רציני. יודעים מה התוצאה, המשחק מכור מראש והכול למראית עין. יש חובה לקיים דיון אז מקיימים כאילו. מזמינים ב-8:00, ממשיכים, אחר כך מעבירים בקריאה ראשונה, שניה ושלישית. לדעתי, זה לא רציני, זה לא ענייני, עושים צחוק מהעבודה ומהדמוקרטיה בכלל. 

מדברים על עיקרון של הפרדת רשויות. מה זאת אומרת? זה לא סתם סיסמה. זה לעשות איזונים במערכת. כאשר יש טירוף בכנסת, אז יש איזה שהוא גורם נוסף שמאזן. יש בלמים ברכב הזה, שדוהר. יש לנו רכב שדוהר בלי בלמים, מנטרלים את הבלמים והוא דוהר לתהום וזה דבר שהוא מאוד מסוכן. זה לא עניין של מה בכך. כולנו יודעים מה המטרה – לשנות את ההרכב של הוועדה למינוי שופטים כדי למנות את נועם סולברג כדי לעשות עוד מאחז בתוך בית המשפט העליון, בנוסף למאחזים בגדה המערבית. זו כל המטרה. אז במקום לעשות את כל הסיבוב הזה,  למנות את ליברמן כשופט בית המשפט העליון. להגיד שהוא מתאים - - - 

אברהם מיכאלי:


 זה רעיון. 

לנינו אבסדזה:

 
אל תיתן להם רעיונות. 

טלב אלסאנע:

תשמע, זה מקצר את הדרך, כי אתם ממנים אותו לא בגלל כישוריו. אתם ממנים אותו בגלל דעותיו, והדעות שלו תואמות לדעתו של ליברמן. רוצים את הדעות האלה? תמנו ישירות אדם פוליטי עם הדעות האלה. ככה להגיד בצורה הכי ברורה, לחשוף את הפרצוף האמיתי, לחשוף את הכוונות ולהפסיק עם המשחק של כאילו דמוקרטיה. זו לא דמוקרטיה, זו עריצות הרוב בצורה הכי מכוערת שיכולה להיות. 

איך אתה מעלה על דעתך – ואתה עורך דין – שאתה מסכל את רצונם של עורכי דין שבחרו את הנציג שלהם בתור ראש לשכת עורכי הדין? הם בחרו אותו בתור ראש לשכת עורכי הדין, הוא מתאים לתפקיד הזה, אבל הם לא בחרו בתור נציג לוועדה למינוי שופטים. אתה בא באופן רטרואקטיבי ומשנה את דעתם, אתה גונב את דעתם, אתה מחליט בשבילם. זה דבר רציני? זה כבוד לאנשים שבחרו וביטאו את רצונם בבחירות? אתה משנה את זה רטרואקטיבית? אם יש כוונות טובות, כוונות טהורות, הגעתם למסקנה שראש לשכת עורכי הדין צריך לכהן, בצורה עניינית? אז שיחול בבחירות הבאות. אנשים יבחרו את הנציג שלהם ויידעו כששמים את הפתק – הוא גם יכהן בתפקיד הזה וגם בתפקיד השני. אבל למה, להתערב בצורה דורסנית כזו? מה המטרה? האם השיקול הוא באמת תמים או שזה חוסר תום לב מובהק? 

חשבו אנשים שהולכים לספח את ההתנחלויות – ההתנחלויות מספחות את ישראל. שינוי מערכות, טירוף מערכות, שינוי כללי משחק על מנת להנציח שבבית המשפט העליון יש דעה כזו שולטת, בתקשורת יש את הדעה הזו, באקדמיה יש את הדעה הזו, בכל מקום, ואז יש שיח אחד שהוא לגיטימי – השיח של הימין. העתירות של הימין יתקבלו, המאחזים יולבנו ובא לישראל גואל. 

היו"ר יריב לוין:

תודה. 

טלב אלסאנע:

אני רוצה לומר - - -

היו"ר יריב לוין:

משפט אחרון, אם אפשר.

טלב אלסאנע:


מה קרה? מה בוער? פעם ראשונה מביאים את החוק. אפשר להביא אותו בעוד שנה. מה קרה?

היו"ר יריב לוין:


אני רוצה לשמוע את כולם. 

טלב אלסאנע:


 הזמנת אותנו ב-8:00 כדי שנגיד את שלנו. 

היו"ר יריב לוין:


חבר הכנסת אלסאנע, אני רוצה לשמוע את כולם, כולל את האורחים. 

טלב אלסאנע:


 בסדר, אז יש זמן לשמוע את כולם בשבוע הבא, בשבוע שאחריו, ביום שבת. זה חוק חשוב, דוחה שבת. 

היו"ר יריב לוין:


חבר הכנסת אלסאנע, משפט אחרון. בבקשה. 

טלב אלסאנע:


אני רוצה לומר שהשר נאמן מגלה חוסר נאמנות, גם לדמוקרטיה, גם לשלטון החוק.  הכנסת הזו הפכה להיות האיום האמיתי על הדמוקרטיה ואתם, ברוב שלכם, משליטים טרור על ההתנהלות של ועדת החוקה. גם חוקי נירנברג התקבלו ברוב, אבל הם לא חוקתיים. זה עריצות של הרוב, ולכן אני חושב שצריך לחזור לשפיות. הנושא הזה הוא לא של הרוב שלכם, זה נושא של כל אזרחי המדינה, יש לכולם עניין בעניין הזה. לא לנכס לעצמכם, בגלל הרוב, שהכול מותר. לא הכול מותר. יש דברים שהם אסורים, וזה אחד הדברים האסורים. 

היו"ר יריב לוין:

תודה. אני, כמובן, מוחה על ההשוואה המבישה שעשית קודם - - - 

טלב אלסאנע:

זה מבחינת הדורסנות של הרוב. 

היו"ר יריב לוין:

- - אבל בזה זה נגמר. 

מיכאל בן-ארי:

אוי ואבוי היה לנו אם אתה היית הרוב. אוי ואבוי היה לנו. 

זהבה גלאון:
או, באמת - - - 

היו"ר יריב לוין:

חבר הכנסת בן-ארי. בבקשה, חבר הכנסת סוייד ברשות דיבור. רבותי, תנו לחבר הכנסת סוייד. בבקשה. 

חנא סוויד:

אדוני היושב ראש, אני חייב לגלות שבשביל להגיע למחטף הזה ולנסות לבלום אותו הייתי חייב להתעורר בשעה 4:30 כדי להגיע לכאן ב-8:00. אני עוד אדרוש פיצויים. 

זהבה גלאון:

 תביעת נזיקין. 

היו"ר יריב לוין:

אומרים שהגליל יפה מאוד בשעות האלה, אז לא הפסדת. 

חנא סוויד:

אז לפחות בשביל הפריפריה לא כדאי לקבוע דיונים בשעה 8:00, במיוחד שחבר הוועדה הוא מהגליל. 

רחל אדטו:

אתה לא תוכל לתבוע, אתה יודע - - -

היו"ר יריב לוין:


חברת הכנסת אדטו, כל מילה שמישהו אומר צריכה להיות הערת ביניים? באמת. 

רחל אדטו:

התשובה היא כן. 

יואל חסון:

 אם היא הערת ביניים חשובה היא צריכה להיאמר.  

שלמה מולה:

הערות ביניים זה מותר. 

נינו אבסדזה:

אתם רוצים שלגופים מסוימים לא תהיה יכולת - - - 

היו"ר יריב לוין:

אני רוצה לשמוע מה יש לחבר הכנסת חנא סוייד לומר, לא יודע מה אתכם. בבקשה. 

רחל אדטו:
אתם סותמים לנו את הפיות במילא. 

היו"ר יריב לוין:

חבר הכנסת חנא סוייד בזכות דיבור. בבקשה. 

חנא סוויד:

אני רוצה להגיד, אדוני היושב ראש, שאתה מנסה לעשות מחטף חקיקתי לא ראוי. אני חושב שמדובר בחוק שהוא אחד ממכלול של חוקים פוגעניים, שכל אחד במדינת ישראל יודע שהכוונה שלהם היא להשתלט על מערכת המשפט ולבטל את העצמאות של המערכת המשפטית. הרי זה לא סוד, זה כבר כולם יודעים, ולכן צריך להתייחס לעניין הזה בשיא הרצינות. יש כאן ניסיון של הפיכה והשתלטות בדרכים של ניצול רוב פרלמנטרי, אבל זה לא שונה בסופו של דבר. אם אנחנו אומרים שצריך לשמור על העצמאות של בתי המשפט ועושים, גם בדרך פרלמנטרית, בשביל לבטל את העצמאות הזו – זו הפיכה, זה coup d'état. צריך להעריך וצריך להעביר ביקורת על הדברים האלו מנקודת המוצא הזו. 

אני חושב שאם אנחנו מסתכלים, אדוני היושב ראש, על האזור, ואני מסתכל על האביב הערבי, אני רואה שהתמצית של מה שקורה באזור הזה היא בעצם לצאת נגד או לבטל את המצב שאנחנו, על-ידי חוקים כאלו, רוצים להגיע אליו. אנחנו רוצים להגיע למצב שבו אין מערכת משפטית עצמאית - - -

מיכאל בן-ארי:

 אנחנו רוצים אביב יהודי. 

חנא סוויד:

תלוי בעיני מי. אנחנו כאן הולכים בדיוק בדרך ההפוכה לרוח הדמוקרטית ולרוח החופש שנושבת במזרח התיכון. 

בית המשפט העליון, ואני מדבר כאזרח ערבי במדינת ישראל, איננו תמצית הצדק. יש לנו הרבה ביקורת על בית המשפט העליון. בגלל בית המשפט העליון אולי עדיין אין שוויון מלא לאוכלוסייה הערבית במדינת ישראל, אבל עדיין אני רואה בבית המשפט העליון – בגלל העצמאות שלו, בגלל שהמרכיב של זכויות האדם הוא עדיין מרכיב חזק בו - - -

מיכאל בן-ארי:

- - - לך לחברים שלך. לך לקדאפי. 

חנא סוויד:

 אתה תשתוק. אתה בריון. אתה בכלל בריון, מה יש לך לעשות - - - 

מיכאל בן-ארי:


אני בריון. אה, אני בריון. לך לחברים שלך. 

זהבה גלאון:

אל תתייחס אליו. 

חנא סוויד:

 מה יש לך לעשות כאן? חוקה, חוק ומשפט - - - 

מיכאל בן-ארי:


לך לקדאפי. לך לחבר שלך, לקדאפי. 

היו"ר יריב לוין:

חבר הכנסת בן-ארי, תודה רבה. היה כאן דיון מאוד מסודר, והוא יישאר כזה. 

זהבה גלאון:
חנא, אל תתייחס אליו. תתעלם ממנו. זה כהניזם - - - 

היו"ר יריב לוין:

חבר הכנסת סוייד, משפט אחרון. בבקשה. 

חנא סוייד:

לא, לא משפט אחרון. 

היו"ר יריב לוין:

טוב, חבר הכנסת סוייד - - -

חנא סוויד:
קוטעים אותי. 

היו"ר יריב לוין:

עד עכשיו לא קטעו אותך. ואני אומר שיש לך משפט אחרון לסיים. בבקשה. 

חנא סוויד:
אני אומר, אדוני היושב ראש, שבכל זאת בית המשפט העליון הוא עדיין המחסום בפני קיצוניות, בפני פשיזם במדינת ישראל, ולכן צריך לשמוע על העצמאות שלו. 

אנחנו כאן בפני חוק פרסונלי. אנחנו פה מחוקקים ולא חייטים. אנחנו לא צריכים להיות חייטים ולתפור ג'ובים לכל מיני אנשים ספציפיים במדינת ישראל. אני חושב שבחוק הזה אנחנו עושים טעות של התערבות בחופש איגוד מקצועי. יש לנו איגוד מקצועי, שהוא לשכת עורכי הדין. עוד מעט אנחנו ניכנס לור"ה – ועד ראשי האוניברסיטאות - עוד מעט נתפור חוק בשביל ועד סטודנטים ארצי. 

היו"ר יריב לוין:

תודה. 

חנא סוויד:
אנחנו כאן נכנסים לתחום שהוא לא בשביל מחוקקים, לא בשביל כנסת, לא בשביל פרלמנט. 

אני אומר לך, אדוני היושב ראש, הועלו האשמות נגד שר המשפטים. חבר הכנסת רוני בר-און - - -

היו"ר יריב לוין:


חבר הכנסת סוייד, די. 

רחל אדטו:
הוא קם ב-4:30 בבוקר. תן לו לדבר. 

לנינו אבסדזה:

הבן-אדם קם ב-4:00 אז לפחות תן לו לדבר. 

היו"ר יריב לוין:

חברת הכנסת נינו אבסדזה, בבקשה. את בזכות דיבור. 

חנא סוויד:

אני רק מסיים. 

היו"ר יריב לוין:


משפט, בבקשה. אאפשר לך. 

חנא סוויד:

אני חושב שלעומת ההאשמות הפרסונאליות והישירות כלפי השר נאמן, שהוא מנסה לקדם את החוק הזה דרך אנשי קש, דרך פרלמנטרים שאין להם עמוד שדרה, הוא צריך לעמוד ולהגיד: לא, אין לי אינטרס אישי בעניין הזה. לא פעלתי, לא באופן גלוי ולא באופן נסתר, בשביל לקדם את החוק הזה. 

היו"ר יריב לוין:


תודה רבה. חברת הכנסת אבסדזה, בבקשה. 

נינו אבסדזה:

אדוני היושב ראש, צר לי לומר, אבל אתם מתנהגים כלפי השלטון כמו כנופיית בריונים שכונתיים או כמו ילדים מפגרים, שקיבלו צעצוע וקיבלו – אני מקווה לטווח קצר מאוד - - -

היו"ר יריב לוין:

אני מבקש לשמור על כבודם, בוודאי של ילדים. זה יאמר לך שר הרווחה לשעבר, השר הרצוג. בזה תסכים אתי. 

נינו אבסדזה:

אני מתנצלת, אין לי כוונה לפגוע בילדים. אני מדברת עליכם.

יצחק הרצוג:

אני מסכים שזה כנופייה. 

היו"ר יריב לוין:

אני מניח שלא לזאת הכוונה. אני מציע שתמצאי אנלוגיה יותר - - -

נינו אבסדזה:

כמובן שלא. הכוונה לדבר עליכם, שקיבלתם צעצוע. לדעתכם, קוראים לצעצוע הזה שלטון. קיבלתם, אני מקווה לטווח קצר, ואתם מנסים להרוס כל חלקה טובה, כל פינה שיש במקום הזה, כדי שאחרים לא ישחקו. אני רוצה לומר לכל החברים שלי, אלו שקמו ב-4:00 בבוקר – אני אישית קמתי רק ב-5:30 אז אני אתלונן לבג"ץ – כולנו שקמנו כדי לדבר כאן על דמוקרטיה - - - 

מיכאל בן-ארי:


 יש משאית צל"שים?

רוברט אילטוב:

הם לא רגילים לקום מוקדם בבוקר. ככה הם ניהלו את המדינה. 

היו"ר יריב לוין:

חבר הכנסת מיכאל בן-ארי, באיזו צורה אני יכול להסביר שלפחות אני רוצה לשמוע מה אנשים אומרים. אני יכול לומר - - - 

יואל חסון:

אתה מגביל את האנשים. 

היו"ר יריב לוין:

חבר הכנסת חסון, אני קורא אותך לסדר פעם שניה. חברת הכנסת אבסדזה, בבקשה. 

יואל חסון:
מה אתה חושב, שזאת השיטה? לקרוא אותנו לסדר, זו הדרך? אתה לא באמת רוצה לשמוע. 

נינו אבסדזה:

כל החברים שלי, שקמו ומנסים להוכיח כאן משהו, לדעתי, אין פה הרבה מה לעשות מכיוון שמדובר בתג מחיר של ימין קיצוני, שהחליט לנקום, מאלטלנה ועד להתנתקות, שזה נראה להם מעשה שמאל קיצוני, כנראה. הם החליטו לנקום, הם נשבעו, כנראה, לקהל שלהם, לאותם מתפקדים – אני לא רוצה לדבר באיזה מפלגות – שיותר לא פה, וגם רוצים להבטיח שבעתיד, חלילה אם הימין הקיצוני לא יהיה בשלטון, כבר לא יהיו דברים שלא מיישרים את הקו עם האידיאולוגיה המטורפת שלהם. 

חבר הכנסת בן-ארי, האביב היהודי זה עידן הקרח של הדמוקרטיה הישראלית. זה מה שאתם רוצים, עידן הקרח של מדינת ישראל. זה לא אביב יהודי. 

היו"ר יריב לוין:

תודה. חבר הכנסת הרצוג, בבקשה. 

יצחק הרצוג:

קודם כול, אני מסכים עם חברתי, חברת הכנסת אבסדזה במובן הזה שזה לא ילדים, זו כנופייה אמיתית, שמובילים אותה ראש הממשלה, שר החוץ ושר המשפטים. המבצעים והמוציאים לפועל הם אתה, אדוני, יושב ראש הוועדה רותם, יושב ראש הקואליציה אלקין, חבר הכנסת אילטוב, חבר הכנסת אקוניס, חבר הכנסת שאמה-הכהן – כל פעם חבר כנסת אחר. אזכיר לוועדה, במשך שנה היה ניסיון - - - 

שלמה מולה:

שכחת את דני דנון. 

היו"ר יריב לוין:

חבר הכנסת מולה, אתה מפריע לו. מספיק כבר. הוא שכח הרבה אנשים, וזו זכותו לשכוח או לא להזכיר. 

יואל חסון:

הוא רוצה שישכח את דני דנון, הוא מתחרה שלו. 

היו"ר יריב לוין:

בבקשה. הזכרנו את ידידי הטוב, חבר הכנסת דנון. עכשיו הכול בסדר. בבקשה, חבר הכנסת הרצוג. 

יצחק הרצוג:

גם את דנון אזכיר, נכון. יש חבורה - - - 

יואל חסון:

איזו תחרות יש שם, תחרות מדממת, בית מטבחיים - - - 

היו"ר יריב לוין:


חבר הכנסת חסון, מספיק. 

יצחק הרצוג:

אתם הייתם קוראים לה "כנופיית שלטון החוק", אתם כנופיית "מחרבי שלטון החוק". זה מה שאתם עושים. שנה שלמה היו דיונים בוועדה על חוק אחר, שנועד לשנות את הרכב לשכת עורכי הדין באמצעות חיזוק מחוז המרכז על חשבון הפריפריה, הנגב והגליל. לא הלך, הצלחנו למנוע את זה כאן בוועדה. אז עכשיו באתם עם חוק אחר. 

החוק הזה מנסה בכל דרך אפשרית לשנות מוסכמות יסוד. קודם כול, הוא משנה חוק יסוד,  חוק יסוד: השפיטה. אני מבקש לדעת את עמדתה של היועצת המשפטית של הוועדה, האם זו תכלית ראויה ותהליך נכון של שינוי חוק יסוד בן לילה, כהרף עין? דבר מאוד חמור, בעיניי, ודבר שאני חותם לך, חבר הכנסת לוין, שבתקופות עברו בטח נשאת נאומים נמלצים וחוצבי להבות כמה אסור לשנות חוקי יסוד בדרך הזאת.  

היו"ר יריב לוין:


אנחנו לא משנים חוק יסוד. 

שלמה מולה:

אם תתעמק תראה שכן. 

יצחק הרצוג:


חוק יסוד: השפיטה, מה לעשות? כתוב בחוק יסוד: השפיטה כתוב שני נציגים של לשכת עורכי הדין. כך כתוב. 

היו"ר יריב לוין:

חבר הכנסת הרצוג, אני אקל עליך. אין ויכוח, וזו הערה נכונה ומוצדקת, שמה שנעשה כאן חייב להיות תואם לסעיף הזה, כפי שהוקרא כאן. אני רושם את זה לפניי וגם לזה אני אתייחס. זו הערה חשובה ונכונה. 

יצחק הרצוג:

אמשיך. יש פה שינוי של חוקים אחרים שהוזכרו, אבל אני חושב שהנושא החמור ביותר שעולה בחוקים האחרים זו הפגיעה החמורה בסיכוי של אישה להיות בוועדה למינוי דיינים, בוועדה למינוי קאדים וכל כיוצא בזה. 

זהבה גלאון:

וגם בוועדה למינוי שופטים.

יצחק הרצוג:

בוועדה למינוי שופטים עוד לכאורה אפשר להגיד שיש תמהיל מסוג אחר, על-ידי גורמים אחרים. אבל אני אומר לך, זה דבר שאף אחד לא לוקח אותו בחשבון. חבר הכנסת אילטוב, תאמין לי, אני אדאג שאתה והסיעה שלך תתייצבו בפני ציבור, שרובו אצלכם מצביעות נשים חד-הוריות, נשים מבוגרות שחיות לבד, נשים שעוברות גיהינום במערכת הדיינות ובתי הדין הרבניים, ואנחנו נגיד להם שדאגתם לכך שאף אישה לא תשב בשולחן הזה, ובוא נראה אז מה תגיד. 

רוברט אילטוב:

אתה תגיד מה שאתה רוצה, אנחנו נגיד מה שאנחנו רוצים. 

יצחק הרצוג:

אתה תגיד: אוי, נאמן נתן לי את הטקסט ולא הבנתי. זה מה שאתה תגיד. 

דבר אחרון, אני אומר לחברים בלשכת עורכי הדין: קצה נפשנו במלחמות שלכם ואנחנו נביא לכאן חקיקה לביטול לשכת עורכי הדין. הגיע הזמן לסיים את הסאגה הזאת ואת הארגון הזה, שהפך למצב של איש בצוואר רעהו. אי-אפשר להמשיך ככה. מרוב תככים ותרגילים קצה של נפשו של המחוקק והוא יביא לביטול לשכת עורכי הדין. תודה רבה. 

שלמה מולה:

נכון מאוד. נעביר את זה למשרד המשפטים. 

היו"ר יריב לוין:

תודה רבה. חברת הכנסת זהבה גלאון, בבקשה. 

מיכאל בן-ארי:


- - - 

יואל חסון:

תעבור אלינו לפה, אל תשב מולנו. 

היו"ר יריב לוין:

חבר הכנסת חסון, זה לא יכול להיות. אני יכול לומר לך שהיו כאן עד עכשיו לפחות שלוש הערות חשובות מאוד. אני לא יודע אם הקשבת, אני לפחות מנסה להקשיב. 

רוברט אילטוב:

זו מתקפה אישית - - - אני רוצה עכשיו. 

היו"ר יריב לוין:

חבר הכנסת אילטוב, גם אותי התקיפו וגם את חבריי. לא, אני לא אאפשר את זה עכשיו. אנא, תאפשר - - - 

רוברט אילטוב:
אבל הם מדברים אליי אישית, עם כל הכבוד. 

יואל חסון:

מה אישי? 

היו"ר יריב לוין:

חבר הכנסת אילטוב, נרכז את כל הטענות האישיות בסוף. 

יואל חסון:
מה, נעשית רגיש פתאום?

היו"ר יריב לוין:

חבר הכנסת, ידידי הטוב רוברט אילטוב, אני אאפשר לך בסוף להגיב, אם תמצא לנכון. חברת הכנסת גלאון, בבקשה. 

זהבה גלאון:

 חבר הכנסת אילטוב, אני מבטיחה לא להתייחס אליך. 

היו"ר יריב לוין:


חברת הכנסת זהבה גלאון, בבקשה. אני רוצה לשמוע אותה, רבותי. 

רוברט אילטוב:

 אני גם מבטיח לך שלא אקשיב לך. 

זהבה גלאון:

אדוני היושב ראש, אני לא מצליחה להבין מה מהות החקיקה החפוזה הזאת. למיטב זכרוני, הפעם האחרונה שהייתה חקיקה חפוזה מהסוג הזה הייתה בשנת 81', כשסיפחו את רמת הגולן. 

מיכאל בן-ארי:

בהתנתקות גם כן, זו הייתה גם כן חפוזה. 

זהבה גלאון:
יש אנשים שהם אוויר מבחינתי. 

מיכאל בן-ארי:

מה את אומרת?

היו"ר יריב לוין:

חברת הכנסת גלאון, זה לא מכובד. חבר הכנסת בן-ארי, אל תפריע לה. 

זהבה גלאון:
זה לא מכובד, כשהכהניזם בכנסת - - - 

מיכאל בן-ארי:

את יכולה לאכול את הלב. 

היו"ר יריב לוין:


דמוקרטיה זה לא להתייחס לאוויר גם למי שאתה לא מסכים אתו. חבר הכנסת בן-ארי, אבקשך לא להפריע כי חברת הכנסת גלאון ברשות דיבור. בבקשה. 

זהבה גלאון:

אדוני היושב ראש, ההצעה הזאת היא רק אחת ממכלול של הצעות שבאות לפגוע בעצמאות מערכת המשפט. זה מה שאתם רוצים – לרסק אותה עד דק, לפגוע בה. בחסות סבר הפנים היפות שלך ויכולת ההקשבה להערות החשובות, אין לי ספק שכבר סגרתם איזה דיל מפוקפק בעניין הזה. כל השיטה שלכם, שיטת החקיקה הזו, היא שיטת פעולה שמזכירה לי את הפמיליה של המאפיה האיטלקית. אלה שיטות שלא היו מביישות את ברלוסקוני, שגם הוא כבר עף. לדעתי, ברלוסקוני צריך לקחת שיעורים ממה שהולך כאן בוועדת החוקה. עושים בונגה בונגה בוועדת החוקה – זה מה שקורה כאן עכשיו. זה שיטות ברלוסקוני, זה מה שאתם עושים. 

רוברט אילטוב:

 היא מאוד רגישה לברלוסקוני. 

זהבה גלאון:

 גם הוא עף בסוף. 

יואל חסון:

גם זנגה זנגה עף בסוף. 

היו"ר יריב לוין:

חבר הכנסת אילטוב.

רוברט אילטוב:
תוציא אותי החוצה, מה אתה רוצה?

טלב אלסאנע:


 יש משותף ביניהם ובין מה שמתרחש כאן. 

זהבה גלאון:

 אדוני היושב ראש, היוזמה הזו – אני לא נכנסת אפילו לגופו של עניין. חברי הכנסת חנין וניצן הורוביץ היטיבו להסביר למה ההצעה הזאת היא בעייתית. אבל השיטה הזאת, שחברי כנסת שמים את עצמם מעל החוק בגלל שאין לנו חוקה שתגביל אותם, והגוף היחיד שיכול עדיין למנוע פגיעה במיעוטים, בחופש הביטוי, בחופש ההתארגנות – צודק חבר הכנסת חנא סוייד, גם לי יש ביקורת לא אחת על בית המשפט העליון, מהכיוון ההפוך אני מניחה – אבל עדיין בית המשפט העליון נותר המחסום האחרון להגנה על זכויות האדם והדמוקרטיה. יש עתירה שאמורה להתברר היום בבג"ץ בסוגיה הזו, שאנחנו דנים בה. אפילו מפאת כבודו של בית המשפט, לפחות היית צריך להשעות את הדיון עד שתתקבל. 

היו"ר יריב לוין:


אתם הרי לא מתכוונים לזה ברצינות. 

זהבה גלאון:

אתם הרי נהנים משיכרון כוח ומשתמשים בקואליציה לקדם יוזמות חקיקה. אנחנו לא מתעסקים היום רק בהצעה הזאת - אמנם אנחנו דנים בה עכשיו - אתם מבקשים לרסק את הדמוקרטיה או לעשות את הדמוקרטיה על-פי שיטתכם. אתם מבקשים היום לקחת את ההצעה הזו, לאותת למערכת המשפט - גם אם תקפיאו את ההצעה הזו, גם אם סגרת עם רובי ריבלין שהוא לא יביא אותה היום ולקראת יום חמישי או יום שני תעשו שלוש קריאות חשובות. אתם מאותתים. כמו שראש הממשלה נתניהו הבין שהוא הגדיש את הסאה אז הוא ביטל את השימוע בוועדת החוקה לשופטים, ואתם עושים חוק פרסונלי – חוק גרוניס – אתם מבקשים לאותת למערכת המשפט: יש לנו כאן חוליית חיסול בכנסת, אנחנו נחסל אתכם אחד-אחד. זה מה שאתם אומרים. גם אם אתה אומר: אני מקשיב להערות, אני מקבל את ההערות, אנחנו לא נצביע, נלך ב-9:50 לוועדת הכנסת – כל השיטות הפרלמנטריות. יכול להיות שזה מה שתעשו, לכאורה בכסות ההקשבה להערות. אתם מבקשים לחסל את מערכת המשפט. אם זה לא יצלח בחוק הזה זה יצלח בחוקים אחרים. זה חלק משיטה. 

אני חושבת שכדאי שנתעורר, חבריי חברי הכנסת. יש כאן קואליציה שמבקשת לפגוע בדמוקרטיה, לחסל את מערכת המשפט ובעיקר, מה שמדאיג אותי לא פחות, לצוד את ארגוני החברה האזרחית, וכולכם שותפים לדבר הזה. 

היו"ר יריב לוין:

תודה. חבר הכנסת נחמן שי, בבקשה. 

נחמן שי:

תודה, בוקר טוב. אני לא רוצה לדבר אחרייך, זה תמיד קשה. 

זהבה גלאון:
אני יודעת. יש בעיה. 

נחמן שי:

אני חושב שאתם, אדוני היושב ראש וחברי הקואליציה, שאינם פה רובם כי הם באים רק להצביע והולכים הביתה אחר כך, אתם בוכים ויורים. כל הזמן אתם מייללים שמקפחים אתכם, שאתם לא בעמדה שאתם יכולים להשפיע, שאין לכם כוח. אבל בפועל, מי שמסתכל רואה תופעה לגמרי שונה. אתם פועלים באופן שיטתי, סדור וברור כדי לשנות את המבנים הבסיסיים של המוסדות הכי חשובים בדמוקרטיה הישראלית. אתם לא רוצים לקצור את הפירות עכשיו – זו טעות; אתם רוצים לקצור אותם הרבה שנים קדימה. זאת הנקודה. פעם עוד הייתם נאיביים, חשבתם שיש פה איזו החלטה ופה יש איזה מינוי – נילחם בהם. עכשיו אתה, היושב ראש, וחבריך החלטתם שצריך לטפל בנושאים האלה ממש מן השורש. זו הבעיה. 

היו"ר יריב לוין:

נכון. 

נחמן שי:

אני יודע. אז נחשפה האסטרטגיה. אני יודע את זה, אנחנו יודעים. 

יואל חסון:
מה היתרון - - - 

היו"ר יריב לוין:

לא נחשף, אני אומר את זה בצורה גלויה וברורה. 

רוברט אילטוב:
אתה רק חושב שאנחנו מסתירים משהו. 

היו"ר יריב לוין:

אנחנו רוצים לשנות את מערכת המשפט מן היסוד, להוציא את השליטה בה מאליטה שמאלית רדיקלית ששולטת בה, להחזיר אותה לעם, לדאוג שיהיה בית משפט עליון שמורכב ומשקף את כלל הזרמים בחברה הישראלית - - - 

זהבה גלאון:

נחמן שי ברשות דיבור. אני מגנה עליו מפני היושב ראש. 

דב חנין:

איך זה אליטה שמאלית?

ניצן הורוביץ:

הלוואי שזה היה נכון, הלוואי. 

היו"ר יריב לוין:

אתה אומר דברים מדויקים. תודה. 

ניצן הורוביץ:

איפה רדיקלית? ועדת הסמים. 

רוברט אילטוב:

 השמאל הרדיקלי צועק פה. מה, לא שומעים?

דב חנין:

הימין המתון הוא כבר אליטה שמאלנית רדיקלית. לאן אתם לוקחים אותנו?

היו"ר יריב לוין:

רבותי, חבר הכנסת נחמן שי אמר דברים נכונים, ואני חושב שזה - - - 

יואל חסון:

זה לא שמאל או ימין. זו עמדה של ימין קיצוני. הרי אתם דואגים להתנחלויות, דואגים לדברים האלו. 

היו"ר יריב לוין:

אני חושב שהציבור – חבר הכנסת נחמן שי שהציבור היה חייב - - - 

רוברט אילטוב:

מפלגת קדימה הובילה את המהלך הזה, כבוד היושב ראש. אני רוצה להזכיר – מפלגת קדימה התחילה את המהלך הזה, לכן הטענות שלהם, אני קצת לא מבין.

יואל חסון:

זה שקר. מעולם קדימה לא קידמה חוקים כאלה. עובדה שלא הגיעו חוקים כאלה. זה שקר ואתה משקר כאן במצח נחושה. עובדה שבתקופת קדימה מעולם לא הוגשו חוקים כאלה - - -

רוברט אילטוב:
אתה היית יושב ראש קואליציה כשהשר - - - זה לא מינוי של ישראל ביתנו. 

יואל חסון:
אבל לא הגיעה חקיקה כזאת, אדוני. לא הייתה חקיקה כזאת.  

היו"ר יריב לוין:

הגיעה חקיקה והגיעו תלונות חשובות מאוד ומוצדקות. 

יואל חסון:
לא הייתה חקיקה כזאת. 

רוברט אילטוב:

את חוקי היסוד הם שינו בלילה אחד כדי להגדיל את הממשלה פתאום. 

שלמה מולה:

מי אמר מה שפרידמן עשה - - - ?

רוברט אילטוב:
שהרצוג יהיה שר. 

שלמה מולה:

אני אומר שהוא עשה דבר - - -

היו"ר יריב לוין:

עשה דבר מצוין.

שלמה מולה:

נו, אז מה? עשה דבר גרוע ביותר, גם אם הוא - - -

טלב אלסאנע:

משנת 48' עד היום שלט השמאל הרדיקלי?

היו"ר יריב לוין:

סליחה, חבר הכנסת שי. אני מתנצל, אבל אני חייב לומר שהניתוח שלך היה כל כך חד ומדויק, שהייתי מוכרח לומר לך – איך אומרים? אני מסיר את הכובע. 

נחמן שי:

תפקידנו לפזר את העשן ולמצוא את התמונה מאחוריו. לכן אני רוצה לומר לך שנפגוש אתכם גם בשדה הקרב הזה. אנחנו לא נוותר לכם על הג'סטות של ראש הממשלה, שמודיע אתמול באצילות רבה שהוא החליט לחזור בו ולהוציא את העז מהבית. גם את הטכניקה הזאת אנחנו מכירים – ממלאים את הבית בעזים, מוציאים אחת ואחר כך כולם נושמים, יש מקום בתוך הבית. אין מקום בתוך הבית, זה לא ככה. 

גם החוק הזה הוא רע, כמו החוק הקודם או ההצעה הקודמת וכמו אלה שממשיכות לצאת מבית היוצר הזה, שאתה הצבעת עליו בהגינות ואמרת: כן, זה נכון. הם כולם באים מאותה משפחה, ואם אחד פסול אז כולם פסולים, כי הם באים מאותו מקום בדיוק. לחוק הזה, לכיוון הכללי שלו אין מקום. 

הזכירו פה שקדימה בעברה גם כן ניסתה לעשות שינויים. אגב, הם לא היו פרסונליים, גם את זה למדתי. 

זהבה גלאון:

אבל הם היו רעים. 

נחמן שי:

הם היו רעים, אוקיי. לא אמרתי שלא. 

זהבה גלאון:
פרידמן התחיל לנו את כל - - - 

שלמה מולה:

זהבה - - -

זהבה גלאון:
אל תגיד לי. מה שמגיע לכם מגיע לכם, שלמה. 

נחמן שי:

אני מקבל את זה שנעשו בעבר גם טעויות וגם משגים. לא כל דבר שהיה בתקופת הממשלה הקודמת אני מסכים. תתקנו. קיבלתם מנדט מהבוחרים לתקן, לא להשחית. קיבלתם. אל תחזרו על הטעויות. מה החוכמה להתייצב כל פעם ולהגיד: גם אצלכם זה היה. יש איזה היסטוריון אצלכם, שכל פעם מגלגל שלוש שנים לאחור, מחפש לראות מה היה, מוצא משהו ואומר: הנה, גם הם עשו את זה. תתקנו, קיבלתם מנדט. אבל תתקנו, אל תשחיתו. אתם לוקחים את זה לכיוונים הרעים, זה מה שאני מנסה להגיד לך. 

עוד פעם - לא ניתן לכם לוותר על התמונה הכוללת. התמונה הכוללת היא משולשת: גם חבורת החוקים האלה, גם מה שנדון עכשיו בישיבות אחרות בכנסת  - הפגיעה בתקשורת הישראלית, בחוזקה, בחוסנה, ביכולת שלה לעמוד במשבר הנוכחי ובלחצים עליה - וזה הנושא של הארגונים הלא ממשלתיים, שגם בהם אתם מנסים לטפל בדרכים שלא יפגעו, חס וחלילה,  במקורות ההכנסה שהולכים מגבירים בארצות-הברית וממקומות אחרים לארגוני הימין אלא איכשהו לחפש איזושהי דרך ביניים, שבדיוק תפגע גם בארגונים שעוסקים בנושאים מסוימים וגם במימון במקורות המסוימים. כל הדברים האלה הם פסולים והם לא עולים על הדעת. 

אני חושב שהדבר הכי חשוב שאתה יכול לעשות – ואני עוקב אחריך ואני רואה שאתה מאזין בקשב - תעצור את זה, תשהה את זה, תן לזמן לעשות את שלו. ככה מחוקקים, בוודאי חוקי יסוד. חוקי יסוד דורשים איזושהי בשלות, איזושהי המתנה, וניגש לזה בהמשך. השלב הקרוב, תעזבו אותו, יתנהל כמו שהתנהל. תיגשו לזה בחודשים הקרובים, נקדיש לזה את הזמן בכנסת ונראה לאיזה פתרון נוכל להגיע. תודה רבה. 

היו"ר יריב לוין:

תודה. הגם שחברי הכנסת בילסקי ובן-ארי הגיעו אחרי שרשימת הדוברים נסגרה, בכל זאת, מאחר שהם ישבו כאן והקשיבו רוב קשב, אני מבקש לאפשר להם גם. אם אפשר בקצרה, חבר הכנסת זאב בילסקי ואחר כך חבר הכנסת בן-ארי. 

משה גפני:

אתה מצביע היום? 

היו"ר יריב לוין:

אני מצביע היום, בוודאי. אחר כך נשמע את האורחים שהגיעו לכאן, נציגי הגופים הנוגעים בדבר. 

משה גפני:
על איזה נוסח?

היו"ר יריב לוין:

בסופו של דבר, לאור כל ההערות נציע נוסח ונעמיד אותו להצבעה. תודה. חבר הכנסת בילסקי. 

יואל חסון:
אולי תגיד כבר את הנוסח. 

זאב בילסקי:

תודה, אדוני היושב ראש. 

היו"ר יריב לוין:

אין לי עדיין. חבר הכנסת חסון, אני, בניגוד לכל מה שכולכם חושבים, באמת באתי להקשיב. בבקשה. 

ניצן הורוביץ:

על הדיינים מצביעים, גפני. 

משה גפני:

מה הדיינים קשורים לעניין הזה?

היו"ר יריב לוין:

חבר הכנסת, ידידי הרב משה גפני - - -

ניצן הורוביץ:

כתוב שדורון ברזילי יהיה בוועדה למינוי דיינים. כתוב, בסעיף 2. 

היו"ר יריב לוין:


תודה. חבר הכנסת בילסקי ברשות דיבור. 

משה גפני:

למה הוא מתכוון? זה טוב או רע? אני לא יודע, אני פשוט הגעתי עכשיו מחוץ לארץ. 

שלמה מולה:

אגב, אתה חתום על החוק. 

משה גפני:

אני אוריד את החתימה שלי. 

היו"ר יריב לוין:

חבר הכנסת משה גפני - - - 

משה גפני:
אם אני מוריד את החתימה שלי אז החוק נעצר?

רוברט אילטוב:
לא. 

היו"ר יריב לוין:

ידידי, יושב ראש ועדת הכספים, אנא ממך. בבקשה, חבר הכנסת זאב בילסקי. 

זאב בילסקי:

תודה, אדוני היושב ראש. אני אקצר. יש לי הצעה אחת פרקטית ואחר כך בקשה. ההצעה הפרקטית – אתה, אדוני היושב ראש, ואני מעבירים הרבה מאוד חוקים יחד ואני מוצא בך שותף מצוין. הסתכלתי פה וראיתי שהשם שלי לא מופיע. לכן, אני מציע שאיפה שאתה חושב שלא כדאי שאני אופיע, אז אולי לא כדאי לשים את החוק, ואז שנינו יחד נמשיך בחקיקה ונצליח לעשות. זאת ההצעה הפרקטית.

לגבי העניין עצמו, אני רואה שמנכ"לית הוועדה, דורית, איננה פה. רציתי לספר לכם ב-20 שניות על ילדה בשם שחר גרינשפן, שנדרסה על-ידי נהג שיכור שדרס אותה על אי תנועה. ההתנהלות של התביעה הייתה מתחת לכל ביקורת. הבאתי את שחר לכנסת יחד עם המשפחה שלה. פגש אותם שר המשפטים, אני לא זוכר את שר המשפטים עושה כל מאמץ כדי לעזור למשפחה ולהביא למצב שאנחנו הולכים לאשר בוועדה הזו הצעת חוק שהפקרה תהיה חלק מנפגעי עבירה ולא יקרה מצב שיש עסקת טיעון מעל הראש של המשפחה. במהלך החקיקה הזאת, שלוקחת הרבה זמן מטבע הדברים, הייתי בקשר עם דורית כל הזמן. דורית מסבירה לי  - אני גם מכיר אותה, למען הגילוי הנאות, הרבה שנים - כל פעם, גם בנוכחות יושב ראש הוועדה, שיש סדר בוועדה. היא אומרת: בילסקי, אתה צריך להבין. יש הרבה מאוד הצעות חוק והצעות לסדר. הייתי רוצה בהזדמנות הזאת, ואדוני גם יושב ראש ועדת הכנסת וגם כאן, להורות לדורית שמעכשיו כל הצעת חוק שאני מביא לפה תתקדם באותה מהירות של הצעת החוק הזו. אני לא רוצה יותר. באמת, בצניעות האופיינית לי, אני רוצה שזה ילך. 

באמת אני אומר לך, יריב, לפעמים המהירות מהשטן. גם לעצם העניין, דיברו חבריי הרבה יותר טוב ממני. אבל עצם המהירות הזאת, כשאתה עושה משהו בחופזה, זה כבר מעיד שכנראה משהו לא בסדר פה. לכן אני פונה אליך, בשם החברות רבת השנים שלנו, שהייתה ובטח שתהיה, תוריד את המהירות מהצעת החוק הזאת. תביא לפה איזושהי הצעה שתאפשר לאנשים לדון, לשנות. עשיתם את זה השבוע באומץ רב בוועדה אחרת. השופטים כולם נשמו הלילה לרווחה כשראש הממשלה אמר להם שלא יצטרכו לעמוד כאן בתור. אהרון ברק ייכנס, שמגר ייכנס - רק שניה אחת, חבר הכנסת זה עוד לא הגיע, תסביר לנו מה דעתך לגבי דברים שאירעו - - - 

היו"ר יריב לוין:


חבר הכנסת בילסקי - - - 

זאב בילסקי:


האם אתה מכיר את מיגרון? האם אתה מכיר מקומות אחרים? זה הוסר, אז לכן אני מציע לתת את הזמן – מיכאל בן-ארי, אתה לא חייב להפריע לי. 

מיכאל בן-ארי:

אני יכול להפריע לך?

זאב בילסקי:

אני מציע לתת את הזמן. תודה, אדוני היושב ראש. 

היו"ר יריב לוין:

תודה. חבר הכנסת בן-ארי, בקצרה אם אפשר. 

מיכאל בן-ארי:

אני רוצה להגיד לכם שאני עומד פה משועשע מאוד-מאוד לשמוע את חברי האופוזיציה - - -  

שלמה מולה:

כי אתה מוביל, אתה נהנה מזה. 

מיכאל בן-ארי:

כן. אני משועשע, אני חייב לומר.

שלמה מולה:

אתה מאחורי החוקים האלה. תאמין לי, אתה נהנה. אתה צריך להגיד: אני הצלחתי. 

מיכאל בן-ארי:

אני חייב להודות שאני מאוד נהנה. אני מאוד נהנה, אבל אני יותר נהנה לראות את הצביעות, את ההתחסדות של אנשי מפלגת העבודה, שבזמנו קנו את הסכם אוסלו. להזכיר לכם, קנו את הסכם אוסלו. 

שלמה מולה:

מה רע בהסכם אוסלו?

מיכאל בן-ארי:

הכול תקין היה בהסכם, חוץ מזה שקנו חברי כנסת במיצובישי. הכול היה בסדר, זה היה מאוד-מאוד דמוקרטי. ולאחר מכן, חוק ההתנתקות הרי עבר בצורה מאוד שקולה, יש פתרון לכל מתיישב. 

שלמה מולה:

זה הליכוד הוביל. 

היו"ר יריב לוין:


חבר הכנסת שלמה מולה, בחייך. 

שלמה מולה:

- - -הליכוד הוביל.

היו"ר יריב לוין:


נו, בסדר. אתה יודע שהוא לא עורך הדין של הליכוד. עזוב, חבל על הזמן. 

שלמה מולה:


הוא לא רחוק מזה. 

מיכאל בן-ארי:

אני לא רואה הבדל גדול בין ציפי לבין ביבי, הם שניהם באותה סירה מבחינתי, כך שאתה מתפרץ לדלת פתוחה. אבל גם זה שאתם תמכתם בהתלהבות - הרי עבר פה בחופזה שאין כדוגמתה. אז רבותי, טלו קורה מבין עיניכם. אם דמוקרטיה, אז דמוקרטיה. אבל דמוקרטיה מתקבלת ברוב ובאצבעות. ויכולה גברת זהבה כיבוש להגיד שהיא לא סופרת אותי, אני אוויר. אבל האצבע שלי היא אצבע והיא תכריע פה עכשיו, שהנושא הזה יעבור, בעזרת השם, ויהיה סוף-סוף איזון בבית המשפט העליון. 

רוברט אילטוב:

 אבל האצבע הזאת כל הזמן טועה בחשבון בהצבעות. 

משה גפני:

רק הימין לא ראוי לשלטון בגלל שהוא לא יודע לשמור על השותפים שלו. זה הכול. הם יחזרו לשלטון בגלל ההתנהלות הזאת. 

היו"ר יריב לוין:

חבר הכנסת גפני, אני עוד אלמד איך מתנהגים בוועדת הכספים. 

משה גפני:
אה, סליחה. אני מתנצל. 

היו"ר יריב לוין:

לא כדאי, ממש לא כדאי. 

רבותי, אני עובר עכשיו לשמוע את הדוברים שביקשו לדבר. ראשון, יושב ראש המועצה הארצית של לשכת עורכי הדין. זאת הזדמנות לברך אותך, עורך הדין צבי פירון, על בחירתך ולאחל לך הרבה הצלחה. בבקשה, יושב ראש המועצה הארצית של לשכת עורכי הדין.  

צבי פירון:

תודה רבה. רבותי חברי הכנסת, בחודש יוני השנה הלכנו, אנו עורכי הדין, לבחור את המוסדות שלנו. בחרנו בדורון ברזילי - שלבי לבי עליו על ששמו ייזכר בהקשר של החוק הזה - כראש לשכה ויש לו, אגב, את היכולת להיות ראש לשכה מצוין, ובחרנו גם במועצה ארצית. לחבר הכנסת אילטוב אני אסביר, וגם לאותם אנשים בינינו שאינם עורכי דין – אם יש בכלל בציבור עוד אנשים שאינם עורכי דין - שאנחנו, עורכי הדין, מצביעים בארבעה פתקים: אנחנו בוחרים את ראש לשכה בפתק אחד; בוחרים סיעות למועצה הארצית בפתק אחר; את ראשי המחוזות שלנו אנחנו בוחרים בפתק שלישי ואת הסיעות בוועדי המחוז שלנו אנחנו בוחרים בפתק רביעי. 

יואל חסון:

וחשבנו ששיטת הבחירות שלנו בעייתית.

צבי פירון:

לכן, לא בכדי יכול להיווצר מצב שבו ראש הלשכה הוא מקבוצה אחת ואילו במועצה הארצית נבחר רוב מקבוצה אחרת. 

רוברט אילטוב:

אתה מבקש לייעל את המערכת בחקיקה עכשיו?

יצחק הרצוג:

הוא מבקש שלא תתערב.  

צבי פירון:

הרוב הזה, חבר הכנסת אילטוב, לא נוצר כתוצאה מתככים או בגידות או עריקות או קלנטריזם. הרוב הזה נוצר והוא משקף בדיוק את רצונם של עורכי הדין במדינת ישראל. זה הרצון האוטונומי שלהם, כפי שבא לידי ביטוי בבחירות חופשיות. כבר אמרו את זה כמה חברי כנסת - אם היינו יודעים שדורון ברזילי מועמד להיות לא רק ראש הלשכה אלא גם להיות חבר בוועדה לבחירת דיינים או חבר בוועדה לבחירת שופטים, אולי חלק מאתנו היו מצביעים אחרת, ויתכן גם שחלק מאתנו, שנשאר בביתו ולא מצא לנכון להשתתף בבחירות לראש לשכת עורכי הדין, חלק מאתנו היה כן משתתף בבחירות האלה אם היינו יודעים שזה מה שיקרה ארבעה חודשים מאוחר יותר. את הרצון האוטונומי שלנו, רבותי, הצעת החוק הזו מעוותת, מסלפת והופכת על פניו. זה הרצון האוטונומי שלנו, זה רצון - - - 

יואל חסון:

תגיד, דורון ברזילי ביקש את החוק הזה? 

שלמה מולה:

בטוח, ברור. 

יואל חסון:
אני לא סתם שואל. שאלתי אם דורון ברזילי ביקש, האם הוא יזם?

שלמה מולה:

דורון ברזילי ושר המשפטים ביקשו את החוק. 

צבי פירון:

בואו לא ניתן לדורון ברזילי יותר קרדיט ממה שמגיע לו ולא פחות קרדיט ממה שמגיע לו. איפה החוק הזה התבשל - כולכם יודעים. 

שלמה מולה:

אצל השר נאמן. 

צבי פירון:

בשביל מה אנחנו עושים את החוק הפרסונלי הזה? בשביל מה אתם קמים ב-4:00 בבוקר והולכים במהירות הבלתי סבירה הזו? בשביל מה אתם פוגעים ברצון האוטונומי הדמוקרטי שלנו, בהליך הדמוקרטי שלנו? אתם עושים את זה בשביל שיהיה קול חמישי לארבעת הפוליטיקאים. הקול החמישי הזה לארבעת הפוליטיקאים לא יעלה ולא יוריד בבחירת שופטי בית המשפט העליון, וחברי היו"ר יריב לוין, שיחד אתי ישב בקואליציה בלשכת עורכי הדין במשך שנים רבות, יודע את זה טוב מכולנו. שם צריכים שבעה קולות והקול החמישי הזה הוא חמישי, הוא לא שביעי. אבל מה הוא כן יעשה, הקול הזה? הוא כן ייתן את הרוב, את הרוב המספיק, את הרוב החוקי בשביל למנות את כל שופטי המחוזי ואת כל שופטי השלום. 

כאן המטרה של החוק הזה היא לא מטרה אידיאולוגית. אין בין החוק הזה לבין המלחמה בין הרשויות לבין המחשבות שכבוד היושב ראש הביע קודם, לגבי למעמדו של בית המשפט העליון וההתערבות בהליכי החקיקה וביטול חוקים. אין בין החוק הזה לבין זה דבר וחצי דבר. החוק הזה נועד להשיג מטרה פוליטית. את המטרה הפוליטית הזו הוא משיג על גבנו, על גב עורכי הדין. אם אתם רוצים לחוקק חוק, חבר הכנסת יריב, שמקטין את משקל רצונם של עורכי דין - תשנו את הרכב הוועדה לבחירת שופטים. במקום שיהיו לנו שני נציגים יהיו לנו נציג אחד, יהיה עוד נציג לפוליטיקאים. למה בדרך עקיפה? לנו יש זכות למנות שני נציגים? תשאירו לנו את הזכות הזו למנות שני נציגים. המטרה הפוליטית הזו מושגת, כמו כל מטרה פוליטית, בגסות, בברוטליות, בתאוותנות, בלי התחשבות. ככה פועלים בפוליטיקה. 

דורון אביטל:

אדוני, על זה אני רוצה למחות. לגופו של העניין עמדתך חשובה, אבל להשליך ככה על החיים הפוליטיים במקום שהוא אכסניה פוליטית זה לא ראוי. לעניין הזה - - -

צבי פירון:

אז אני מצטער. אני חוזר בי מהדברים הלא ראויים. 

היו"ר יריב לוין:

חבר הכנסת אביטל, אני מבין לליבו של עורך הדין פירון, כי שנינו זכינו לראות איך זה קורה בלשכה, כמה היא פוליטית ובאיזו ברוטליות וכוחנות הדברים נעשים.

רוברט אילטוב:

 לא, היא לא ברוטלית ממש. 

צבי פירון:

בואו לא ניקח את זה למקומות ריקים. 

היו"ר יריב לוין:

עורך דין פירון, ברשותך, משפט אחרון. 

צבי פירון:

אני מסיים. אני מייצג את עורכי הדין, את הרוב של עורכי הדין כפי שבא לידי ביטוי בבחירות במועצה. אתם גוזלים מהרוב הזה את זכותו הדמוקרטית. תודה רבה. 

היו"ר יריב לוין:

תודה. עורך הדין אשר אקסלרוד, גם אותך נברך על בחירתך המחודשת ליושב ראש ועד מחוז ירושלים, כור מחצבתי. אני לא יודע אם זה עוזר לך שאני אומר את זה או לא. 

אשר אקסלרוד:

זה עוזר לי וזה משמח אותי. אני רוצה להזכיר לך, היית חברי ועד המחוז, לא סתם חבר במחוז. 

אקצר יותר. שמעתי את כל הדברים שנאמרו כאן, והייתי מציע גם לחברי הוועדה להתמקד. בניגוד למה שנאמר, לא נכון להעלות כאן את פרשיית ההתנתקות, את נושא ההתנחלויות וכתב אישום נגד חבר כנסת כזה או אחר וגם לא את השופט סולברג, שהוא שופט מצוין. לא אלה הנושאים שעומדים כאן לדיון. מה שצד את אוזני בדיון הזה זו אמירה אחת, שנשארה באוויר ללא תשובה, של חבר הכנסת חסון. הוא העלה את התהייה בפני יוזמי הצעת החוק: מה אתם יודעים מה יקרה בבחירות הבאות, אם זה כדאי לכם או לא? זה נותר ללא תשובה. אבל את השאלה הזו כבר העליתי, ושמעתי מיותר מאחד האנשים שיושבים כאן בחדר הזה: אז נשנה את החוק פעם. זה בסדר גמור, זו תשובה טובה מצוינת כי אנחנו יודעים שהיא גם נכונה וראינו אותה נעשית בשבוע האחרון בהקשר אחר, קצת יותר משמעותי. בסדר, כהונת נשיא בית המשפט העליון – לא התאים לנו מי שרצינו, אז שינינו שוב את החוק. 

רבותי, אני עוסק בעריכת דין 32 שנה, וזו לא הכהונה הראשונה שלי – יריב, אתה יודע – בראשות ועד מחוז ירושלים. שלטון החוק קרוב ללבי. התפיסה שלי ושלך, ואני יודע איך חונכת בעריכת דין, שמערכת המשפט היא מערכת שיש בה איזושהי תחושה של קדושה מסוימת למשפטנים. גם הרשות המחוקקת, שמייצרת את החוקים, גם לה יש איזושהי הילה של קדושה בתפיסה המשפטית. אנחנו מכבדים מאוד את פסיקות בתי המשפט, אנחנו מכבדים מאוד את מעשה החקיקה. אתם יודעים מה? מי שאמר כאן קודם, בטעות לדעתי, שלשכת עורכי הדין היא איגוד מקצועי – היא לא איגוד מקצועי. גם היא זרוע במערך הזה של שלטון החוק, וגם לה צריך לתת את הכבוד הראוי בהקשר הזה. כשאני שומע כאן זילות במעשה החקיקה, כמו שאני שומע בשבועות האחרונים – בסדר, אז אם זה לא ייצא כמו שאנחנו רוצים בבחירות הבאות אז נשנה שוב את החוק – בתפיסה שלנו מעשה חקיקה הוא לא מעשה שמשנים אותו כשאנחנו רוצים שפלוני יהיה בתפקיד ואלמוני לא יהיה בתפקיד. 

אני לא נכנס כאן לכל הנושאים האחרים. יכול מאוד להיות שמעשה החקיקה הזה, בעיקרון, הוא מעשה חקיקה שאפשר לראות אותו כהגיוני ובנסיבות אחרות אולי הוא היה נכון, אם לא בהקשר הזה של מעשי החקיקה האחרונים או אם היו קובעים, למשל, שהוא יחול החל מהקדנציה הבאה. אבל לבוא היום ולומר: אנחנו רואים שהמועצה הארצית של לשכת עורכי הדין הולכת לבחור נציגים מסוימים לוועדה לבחירת שופטים – אגב, זו ועדה לבחירת שופטים, לא למינוי שופטים – או למינוי דיינים או לקאדים או לשופטים צבאיים, וזה לא כל כך נראה לנו ואנחנו רוצים נציג פוליטי שם - - - אוקיי, מאה אחוז, בואו נעשה את זה החל מהקדנציה הבאה, כשאנחנו לא נדע מי יאחז בראשות הממשלה, כשלא נדע מי יהיה שר המשפטים, כשלא נדע מי יהיו ראש לשכת עורכי הדין וחברי המועצה. זה הוגן, זה נכון וזה גם מעשה חקיקה שיכול להיות ראוי. הוא מצריך חשיבה נכונה, עיבוד נכון, שמיעת מומחים נכונים. אבל להגיד היום שבשבוע הבא, ב-22 בחודש, עומדת המועצה הארצית לבחור את נציגיה, אנחנו חוששים שהנציגים שהיא תבחר לא יתאימו לנו ולכן בואו נשנה את החקיקה, ובהזדמנות הקרובה, אחרת נשנה אותה שוב – עם זה אני לא יכול לציבור עורכי הדין ולהגיד שבכנסת ישראל נעשה מעשה חקיקה ראוי. 

היו"ר יריב לוין:

תודה. עורך הדין אודי ברעם, חבר הוועד המרכזי. בבקשה. 

אודי ברעם:

שנים רבות אני בלשכה, ושנים הייתי חבר ועד מרכזי ומועצה ארצית. השתדלתי שלשכת עורכי הדין לא תהיה פוליטית, א-פוליטית לחלוטין, ותמיד צעקתי את זה ברמה. השתדלתי לא להכניס פוליטיקה ללשכה. 

גם עכשיו, אני שומע פה חברי כנסת שאומרים שהשמאל נפגע, ואני תוהה. אני חושב שלא השמאל נפגע בכלל, בכלל זאת לא שאלה של שמאל וימין. כל העם נפגע. כאשר במערכת ייבחרו שופטים על-ידי אותם נציגי ימין, אם נקרא להם כך, שלא יהיו ראויים להיות שופטים אלא רק בגלל נטייה, אולי, ימינה שלהם, זה נזק לכל עם ישראל. זה בכלל לא קשור לשמאל וימין כל הדיון הזה. כשאני שומע מה אומר חבר הכנסת הרצוג על תככים בלשכת עורכי הדין - התככים הם פה, רבותי חברי הכנסת. התככים הם לא בלשכת עורכי הדין, והחוק הזה הוא דוגמה לתככים האלה. 

הצבעתי בבחירות האחרונות ללשכת עורכי הדין ובקודמות, ולפני זה. וכשמדברים פה, כמו חבר הכנסת בן-ארי, על רוב שיכול לקבוע, על האצבע שלו - גם האצבע של חברי לשכת עורכי הדין, שהצביעו, גם לה יש משמעות. חברי לשכת עורכי הדין בחרו נציגים והנציגים האלה מצביעים. ואם יש רוב במועצה הארצית שמשקף את רצון עורכי הדין – וזהו רצון המחוקק משכבר הימים - לא יכולה הכנסת למחוק באחת את רצון הבוחר בלשכת עורכי הדין, ולעשות את זה באמצע הקדנציה. זה לא משנה אם דורון ברזילי, איש האשכולות, יכול לכהן בכל התפקידים האלה שמנויים בתיקון לחקיקה או לא. 

דבר אחרון שרציתי לומר, ברור שהטיפול הזה דורש גם תיקון של חוק היסוד, כמו שנאמר פה, שהרי אי-אפשר לסתור אותו. לפני הרבה שנים, כשלמדתי עוד באוניברסיטה, למדתי על חשיבותם של חוקי היסוד, איך הדברים האלה אולי יום אחד יתקבצו לידי חוקה. לבוא ובמהלך כל כך חפוז, בלי דיון, כשמי שכתב את הצעת החוק בכלל שכח את חוק היסוד הזה ורק אחר כך הוא נזכר, כשמי שחתום על ההצעה הזאת אולי בכלל לא יודע מה כתוב בה – כך לבזות את חוק היסוד, כך הכנסת מבזה את עצמה. תודה רבה.  

היו"ר יריב לוין:


תודה. עורך הדין אד פרידמן, אנא בקצרה. בבקשה. 

אד פרידמן:

אני עדיין לא עוזב את הייצוג של לשכת עורכי הדין בכנסת. 

היו"ר יריב לוין:

וזו הזדמנות להודות לך על עבודה מסורה, חשובה וברוכה של שנים. 

יואל חסון:

אתה אומר "עדיין", כי מישהו רוצה להדיח אותך? 

היו"ר יריב לוין:

לא להדיח, חבר הכנסת חסון. יצטרכו לבחור את כל בעלי התפקידים, כפי שעושים אחרי בחירות. לא צריך לעשות מזה דרמה. 

אד פרידמן:

עוד לא הגיעו למנויים חדשים. אני רק מבהיר שאין כאן עמדת הלשכה, כי עוד לא הצליחו להגיע להסכמות. אבל בתוקף תפקידי, כ-12 שנים פה, מנסה לא רק לייצג את לשכת עורכי הדין אלא גם לשמור על שלטון החוק. 

יש לי שתי הערות לגבי הדברים שאנחנו דנים בהם. אחת, הוזכר כאן חוק יסוד: השפיטה. שלא יהיו כאן אי-הבנות - החוק הזה אינו מתקן את חוק היסוד, כי אי-אפשר לתקן חוק יסוד על-ידי תיקון של חוק רגיל. החוק הזה, אם יעבור, הוא התנגשות חזיתית עם חוק היסוד. לכן, הכנסת מזמינה את העתירות לבג"ץ, כל עוד אפשר עדיין להגיש עתירות לבג"ץ, ואז יבואו טענות שהנה, בית המשפט העליון מתערב בהליכי חקיקה. אז אני מזמין את הכנסת וחברי הוועדה לחשוב היטב אם זו הדרך הנכונה להגיע לחקיקה.

לגופו של החוק - אני יודע שיש הרבה שסבורים שאין אפילו להתייחס לגופו כי אנחנו עוד לא הגענו לזה – אבל אני רוצה לציין, לאור החיפזון שאנחנו דנים בזה. נאמרו דברים בחוק שאני לא בטוח שהיוזמים חשבו על התוצאה. נציג סיעות האופוזיציה, ההגדרה בסעיף 1 קובעת שהסיעות שאינן צדדים להסכמים המחייבים תמיכה בראש לשכת עורכי הדין הם אלה שיקבלו את הנציג השני. מי כמוך, יושב הראש, יודע שבניגוד לכנסת, בתוך לשכת עורכי הדין יש לפעמים קואליציות מקיר לקיר. יתכן מאוד, וזה יכול להיות אפילו המצב היום, שסיעה בת קול אחד יכולה לקבל את הייצוג בוועדה לבחירת שופטים, היות ולפי החוק הזה מגיע לו כי הוא לא מחויב. זה יכול לעודד אנשים בודדים או סיעות של נציג אחד או שניים לא לחתום על הסכמי קואליציה, רק כדי להשיג את המטרה של הייצוג. 

לדעתי, אין דרך לתקן את החוק הזה בלי לקבוע שלשכת עורכי הדין אינה ראויה אפילו לקבוע מי האופוזיציה. 

היו"ר יריב לוין:

תודה רבה. רק אעיר שבכל השנים שאני הייתי בלשכת עורכי הדין לי לפחות לא זכור שהייתה קואליציה מקיר לקיר אי פעם, באיזשהו מוסד. הדברים נשמעו. 

אד פרידמן:

בקדנציה הקודמת הייתה. 

היו"ר יריב לוין:

אני מודה לך, תודה. הדברים חשובים, לפחות בהערה הראשונה. עורכת הדין בת-שבע שרמן-שני, בבקשה. רק בבקשה, ממש בשני משפטים. 

בת-שבע שרמן שני:

אני מנהלת ארגון יד לאישה, שמייצג נשים מסורבות גט ועגונות. כבר עשר שנים שאני עוסקת בתחום. אני מבקשת שהדיון לגופה של הצעת החוק, מעבר לדיונים על אידיאולוגיה, יתייחס לכל אחד מהחלקים שבהצעת החוק. אני חושבת שייצוג עמדות שונות בנוגע לבית המשפט, שונה לחלוטין לעומת בית הדין הרבני. אם אנחנו רוצים לייצג עמדות שונות בעניין בית הדין הרבני, אז כאן העניין הוא מגדרי דווקא. בית הדין הוא מערכת יחידה, שבפניה מופיעים חצי בחצי גברים ונשים - כל זוג שמתגרש בבית הדין הרבני, זה גבר ואישה. לעומת זאת, הוועדה  משוריינת לארבעה גברים מתוקף תפקידם: ארבעה דיינים ושני הרבנים הראשיים, שזה גברים בלבד. כמעט תמיד בוועדה הזאת היה רוב גורף גברי, כאשר בלשכת עורכי הדין היה הסכם ג'נטלמני, לא מחייב, שהנציגים מטעם לשכת עורכי הדין יהיו גבר ואישה. הצעת החוק, כפי שהיא היום, תצמצם את היכולת לנשים להיות מיוצגות בוועדה למינוי דיינים. אם ההיגיון שעומד מאחורי הצעת החוק, כפי שהוא מוצהר, הוא לייצג עמדות שונות בוועדות המינויים, אז ראוי שבוועדה למינוי דיינים יהיה כתוב שיש חובה לייצוג נשי דווקא. תודה. 

היו"ר יריב לוין:


תודה רבה. עורכת הדין מיכל שקד, בבקשה. 

מיכל שקד:

אני חברת המועצה הארצית בוועד המרכזי של לשכת עורכי הדין. אנסה לקצר. אם הייתי צריכה להגדיר במילה אחת את התחושה שלי על מה שנעשה כאן הייתי משתמשת אולי במילה לא קלה, ב-takeover, השתלטות. יש כאן תחושה של השתלטות בחסות כנסת ישראל, בחסות משמעת קואליציונית כפויה, של הכנסת עצמה, משכן הדמוקרטיה, על הדמוקרטיה עצמה. התחושה היא ששכחנו קצת לשם מה התכנסנו. אני חושבת שההתנהלות הנחפזת, שלא לומר בוטה וגסה, שנתמכת על-ידי משמעת קואליציונית, אמורה להיות בראש ובראשונה בעייתית לכם, נבחרי הציבור. בכל הכבוד לכנסת ישראל, ציבור עורכי הדין כבר אמר את דברו, כפי שאמר יושב ראש המועצה, בחר מועצה ארצית בבחירות ישירות. הסמכות לבחרו שני נציגים נתונה למועצה הזו, שבחר אותה הציבור מכוח חוק יסוד: השפיטה. אני מדברת על אותו ציבור שבחר אתכם, רבותי. 

לגופו של עניין, ראש הלשכה הנוכחי ממילא הציג מועמדותו לחברות בוועדה למינוי שופטים, ואתם צריכים להניח לציבור עורכי הדין, באמצעות המועצה הארצית, לומר את דברו. זה רצונו האמיתי של הבוחר. אנחנו מצפים מכם היום להצביע לפי צו מצפונכם ולא לפי משמעת כפויה, לעשות את חובתכם כנבחרי ציבור, שקשובים לציבור בוחריהם. באותה נשימה, החלתו של החוק חייבת להיות, כמובן, מהבחירות הבאות. החלתו לא יכולה להיות מהיום מכיוון שמדובר בהליך אנטי-דמוקרטי בעליל, ולפחות משום העובדה שהבוחר לא בחר בראש השלכה לכהן בתפקיד זה. אני מאמינה שאם הבוחר היה יודע שכך ייעשה תוצאות הבחירות היו שונות לחלוטין. 

לסיום, הרצון לשנות את מערכת המשפט או חלקים ממנה הוא לגיטימי בעיניי. הדרך היא החשובה - הדרך, הקצב, ההקשבה ושיקול הדעת – ולצערי, נראה לי שעל כל אלה אתם בוחרים  לדלג. אנחנו מבקשים מכם היום להוריד את הרגל מדוושת הגז שמא, חלילה, כולנו - גם מערכת המשפט, גם החברה הישראלית - כולנו נתרסק. תודה. 

היו"ר יריב לוין:

תודה רבה. עורכת הדין חווה מרצקי – אחרונת הדוברים. אחר כך משרד המשפטים, אם תרצו איזושהי התייחסות, בבקשה. 

חווה מרצקי:

אני חברת המועצה הארצית. אם, כפי שציין היושב ראש, אין ויכוח שהחוק החדש לא יכול לסתור חוקי יסוד, הרי אין טעם בכלל - - -

יואל חסון:
 אדוני היושב ראש, אפשר הצעה לסדר?

היו"ר יריב לוין:

חבר הכנסת חסון, עורכת הדין מרצקי באמצע הטיעון. שמעתי. 

יואל חסון:
אבל הצעה לסדר אפשר תמיד לבקש. 

היו"ר יריב לוין:

בסדר, אפשר תמיד. הייתה לך כבר. תודה. 

יואל חסון:
יכולה להיות יותר מאחת. 

היו"ר יריב לוין:

יכולות להיות 20, אבל יכולות גם לא. בבקשה. 

חווה מרצקי:

אין טען בכלל לקיים הצבעה. הצעת החוק עומדת בסתירה חזיתית עם חוק יסוד: השפיטה, שכפי שהקראתי קודם, אומר שיהיו בוועדה שני נציגים של לשכת עורכי הדין, שתבחר – המילה היא "שתבחר" - המועצה הארצית של הלשכה. בסיטואציה הקיימת אתם לא יכולים להצביע בעד הצעת החוק, שעומדת בהתנגשות ישירה עם חוק יסוד. אני עותרת בפניכם, מבקשת, אל תזמינו עליכם עתירות לבית המשפט העליון, ואחר כך תבכו: בית המשפט העליון מתערב. 

אברהם מיכאלי:
הגשתם כבר. 

חווה מרצקי:

הגשנו עתירה על דבר אחר, וזה על משמעת קואליציונית. עתירה שהיה לי הכבוד להגיש אותה. 

אברהם מיכאלי:


 לא ידעתי שאתם גם מנהלים את הקואליציה. 

חווה מרצקי:


הנקודה השניה היא שיש אינטרסים - - -

רוברט אילטוב:

 זו לא התערבות. 

יואל חסון:

אתם מנהלים אותם והם מנהלים אותנו, ככה זה. התערבתם להם והם מתערבים לנו. מה אתם חושבים? אתם יכולים להתערב להם?

רוברט אילטוב:

 הם, מותר להם להתערב. זה בסדר. 

יואל חסון:

לך לא מותר להתערב להם ולהם לא מותר לנו. 

היו"ר יריב לוין:


חבר הכנסת חסון, לשכת עורכי הדין עדיין פועלת מכוח חוק, וחוקים מחוקקים - - - 

יואל חסון:

 חוק יסוד, אדוני, וחוק היסוד הזה שאתם משנים עכשיו חייב להיות - - -

טלב אלסאנע:


 מי מחוקק את חוק היסוד? זה הכנסת.

יצחק הרצוג:


אבל אנחנו רוצים לשמוע את חוות הדעת של - - - 

היו"ר יריב לוין:


עורכת הדין מרצקי, אני מבקש לתת לה לדבר. 

חווה מרצקי:

החקיקה הזאת מונעת משני סוגי אינטרסים: פוליטיים ואישיים. פוליטיים - כפי שציין כבוד היושב ראש, ואישיים – כפי שציין בצער יושב ראש הכנסת אתמול. עכשיו יושב בראש הלשכה אדם שאנשי הימין חושבים – ואני מדגישה, חושבים - שהוא בן-אדם שלהם, הוא נוח להם. כששאלתי אנשי ימין: מה תעשו – כפי ששאל גם חברי, מר אקסלרוד – אם כיושב ראש לשכת עורכי הדין בבחירות הבאות ייבחר מישהו שאתם חושבים שלא נוח לכם, אמרו בפה מלא: נשנה את החוק. חברים, אתם באים לשנות היום חוק יסוד, אתם רוצים לשנות חוק יסוד, על בסיס פוליטי, ופוליטי טוטאלי בלבד. צר לי שכך הדבר. בעיניי זה באמת עצוב. 

הנקודה הנוספת היא שהרכבת יצאה מן התחנה. מי שהגיש את החוק הזה הגיש אותו באיחור רב מאוד. אני לא יודעת אם החברים פה יודעים, ההליך של בחירות של נציגי הלשכה בוועדות המינוי הקודמות יצא אל הדרך. ההליך יצא, הוגשו מועמדויות, גם, אגב, של אותו דורון ברזילי. אם הוא ייבחר במועצה, שיהיה לו בהצלחה. אבל התהליך יצא אל הדרך, לאנשים יש כבר אינטרס, הסתמכו. ב-22 בחודש אמורות להתקיים בחירות. הליך הבזק שמתנהל פה, בעיניי, מבייש את הקואליציה, מבייש את הכנסת. 

יואל חסון:

תקדימו את הבחירה אצלכם ואז נראה מה יהיה. 

חווה מרצקי:

אנחנו לא נקדים. 

היו"ר יריב לוין:

תודה. 

חווה מרצקי:

שתי נקודות אחרונות, ברשותך, וזה דווקא לחבר הכנסת הרצוג. עלתה טענה: אתם, בלשכת עורכי הדין, מתקוטטים. אני רוצה לספר סוד, שאני חושבת שלא ידוע פה להרבה מחברי הכנסת. באה קבוצתו של דורון ברזילי והציעה לנו: תמכרו לנו, תיתנו לנו את המקום השני בוועדה למינוי שופטים ולא תהיינה יותר התקוטטויות, לא תהיינה יותר מלחמות ולא נעשה לכם את המוות, וניתן לכם 50% מכל התפקידים בוועד המרכזי. 

אשר אקסלרוד:

ונדאג שהכנסת לא תחוקק חוקים. 

חווה מרצקי:

והכנסת לא תחוקק את החוק - - - 

זהבה גלאון:
זה מאוד מעניין מה שאנחנו שומעים. 

היו"ר יריב לוין:

את הוויכוחים הפנימיים - - -

זהבה גלאון:
למה? אני רוצה לשמוע את זה? זה מאוד מעניין. 

היו"ר יריב לוין:

אני לא יודע מה זה - - - 

שלמה מולה:

למה אתה לא רוצה לשמוע דברים - - - ?

היו"ר יריב לוין:

אין לי בעיה. אני אומר שאני לא יודע מה זה רלוונטי. 

זהבה גלאון:
זה מאוד רלוונטי. 

שלמה מולה:

זאת אומרת, יושב ראש לשכת עורכי הדין שולט, מכתיב לכנסת. 

היו"ר יריב לוין:

אין בעיה, אני לא - - -

שלמה מולה:

אתה מבין מה זה? זאת אומרת יושב ראש לשכת עורכי הדין מכתיב לחברי הכנסת מה לעשות. הם עושים בדיוק מה שהוא אומר. 

היו"ר יריב לוין:

ואתה באמת מאמין לזה?

שלמה מולה:

אני מאמין להם. 

רוברט אילטוב:

 חבר הכנסת מולה, אני לא ראיתי אותו. 

מיכאל בן-ארי:

 מה עדיף? שהקרן החדשה מכתיבה לכם?

שלמה מולה:


- - -

היו"ר יריב לוין:


עורכת הדין מרצקי, בבקשה. חבר הכנסת בן-ארי, חבר הכנסת מולה, באמת. 

רוברט אילטוב:

בלי מימון מחוץ לארץ הם לא יכולים לדבר. 

היו"ר יריב לוין:


עורכת דין מרצקי, בבקשה. משפט אחרון. 

חווה מרצקי:

ככל שדעתי תישמע ודעתם של חבריי, אנחנו לא מוכרים את המקום בוועדה למינוי שופטים בתמורה לשום דבר, לשום תפקיד ולא נכנעים לאלימות פוליטית.  

היו"ר יריב לוין:

תודה רבה. רק את המקום בוועדה למינוי דיינים אתם כן מוכרים. אבל לא חשוב, מאה אחוז. 

חווה מרצקי:

אנחנו לא מוכרים שום דבר. דבר אחרון, אולי אני אדם תמים, אבל אני רוצה ב-30 שניות לספר לכם - - - 

אורי אורבך:

אני רק 30 שניות פה, ואת לא אדם תמים. 

חווה מרצקי:

אני רוצה לספר לכם סיפור שאירע באוגוסט 1929.

רוברט אילטוב:
זה לא אלימות פוליטית מה שקורה פה. אתה מבין?

שלמה מולה:

אדוני היושב ראש, יש לי הצעה לסדר. 

חווה מרצקי:

ב-1929, ערב מאורעות תרפ"ט, עמד סבא שלי, בהיותו בן 33, כראש הקהילה היהודית בצפת. כאשר נאמר לו על-ידי קצין המשטרה שההמון עולה על היהודים בצפת הוא נעמד בפתח הרובע היהודי והסתכל בעיניהם של האנשים שהתקרבו, שאת כולם הוא הכיר והיה אתם ביחסי ידידות. הוא אמר להם: חברים, אני עותר בפניכם, לכו הביתה. מה אתם עושים? אתם לא מתביישים? ואכן, אותם ערביי צפת הסתובבו ולא עלו על הרובע היהודי. אני עותרת בפניכם, חברים: כולנו אחים, תסתובבו ותלכו הביתה. תשקלו את הדברים לקראת הבחירות הבאות. 

היו"ר יריב לוין:

עורכת הדין מרצקי, תודה רבה. 

יואל חסון:

אדוני היושב ראש, אני מבקש ממך לעצור את הדיון. 

היו"ר יריב לוין:

טוב, תודה רבה. 

יואל חסון:
נחשף כאן דיל מסריח, שאתה לא יכול להתעלם ממנו. 

היו"ר יריב לוין:

אדוני, לא נחשף פה שום דבר. אלה דברים שאין להם שום בסיס, וזה הכול. 

יואל חסון:
הדברים שנאמרו על-ידי עורכת הדין הוא דיל מסריח, שצריך לברר אותו. אני מבקש ממך לעצור את הדיון, לברר את הנושא הזה. אדוני, זה קריטי. אני מבקש ממך, אל תתעלם מהנושא הזה. 

היו"ר יריב לוין:


חבר הכנסת חסון, שמעתי. תודה. 

יואל חסון:

 אי-אפשר להתעלם מזה. אני מבקש ממך, אדוני. זו דרישה מן הצדק. 

דב חנין:

לברר.

היו"ר יריב לוין:


נציגי משרד המשפטים, אתם רוצים לומר משהו?

מיכאל בן-ארי:

 10,000 יהודים גירשת, ומדבר על הצדק?

היו"ר יריב לוין:


חבר הכנסת בן-ארי, תודה. אתם רוצים לומר משהו?

יואל חסון:

 אדוני היושב ראש - - - 

היו"ר יריב לוין:


חבר הכנסת חסון. 

יואל חסון:

 אתה איש הגון. אני מבקש ממך. 

היו"ר יריב לוין:


חבר הכנסת חסון, מה שאתה עושה זה לא הגון. תודה. נציגי משרד המשפטים, אתם רוצים לומר משהו?

איל זנדברג:

אני חושב שיהיה מועיל יותר שנשמור את התייחסות שלנו לשלב של התייחסות פרטנית לנושא. 

היו"ר יריב לוין:

תודה רבה. רבותי, אני עובר לסיכום הדיון.  

יואל חסון:

אדוני, אני מבקש ממך. זה עניין חשוב. תשאל אותה שאלות קשות. אם אתה חושב שהיא לא דוברת אמת, תשאל אותה. 

היו"ר יריב לוין:

חבר הכנסת חסון, תודה רבה. עם כל הכבוד, אני לא מקבל הוראות מאף אחד, לא מראש לשכת עורכי הדין ולא ממך.

יואל חסון:
אבל היא העלתה טענה חמורה והיא צריכה להיבדק. 

היו"ר יריב לוין:

טענות אפשר להעלות. גם אתם העליתם טענות חמורות. 

יואל חסון:
לא, לא העליתי טענה כזאת. היא העלתה עמוקה וחשובה. 

היו"ר יריב לוין:

רבותי, אני מודה לכם על הדיון הענייני והרציני. אני מבקש עכשיו להתייחס להערות שנשמעו כאן. רבותי, אני חושב - - - 

דב חנין:

הערה לסדר. הערה תקנונית קצרה, דקה וחצי. 

היו"ר יריב לוין:

כן. במשפט, חבר הכנסת חנין.  

דב חנין:
אני מבקש את התייחסותה של היועצת המשפטית של הוועדה לשאלה התקנונית הבאה. אני קורא את רשימת יוזמי החוק, במקום השלישי ברשימה נמצא חבר הכנסת היו"ר יריב לוין, יושב ראש הוועדה לצורך הדיון הזה. סעיף 79(ד) לתקנון, בפרק החקיקה החדש, קובע: "ועדה לא תכין לקריאה ראשונה הצעת חוק שיושב ראש הוועדה הוא אחד מיוזמיה כל עוד מצויה על סדר יומה הצעת חוק פרטית אחרת, שאושרה בדיון המוקדם ועברו שישה חודשים מהיום שהצעת החוק האחרת הועברה אליה או מהיום שבו נדונה לאחרונה בוועדה, אלא אם כן ביקש יוזם אותה הצעת חוק - - - "

היו"ר יריב לוין:

חבר הכנסת חנין, השאלה ברורה לחלוטין. היועצת המשפטית - - -

דב חנין:

האם יש בפני הוועדה הצעות חוק אחרות - - -

היו"ר יריב לוין:

לא, לא. יש שאלה מקדמית – האם אני יושב ראש הוועדה. בבקשה, עורכת הדין קוגוט. 

סיגל קוגוט:

במקרה הזה חבר הכנסת רותם אישר את הדיון, חבר הכנסת לוין רק מחליף אותו. זה לא קביעה של מועד לפי החלטתו של חבר הכנסת לוין. 

טלב אלסאנע:


עוד שאלה ליועצת המשפטית. 

שלמה מולה:

שאלה ליועצת המשפטית. 

היו"ר יריב לוין:

חבר הכנסת מולה, אתה יודע מה? אאפשר לך שאלה אחרונה, ובזה זה נגמר. 

טלב אלסאנע:

שאלה ליועצת המשפטית. 

היו"ר יריב לוין:

לא, לא, לא. מספיק. שלב השאלות נגמר. בבקשה, חבר הכנסת מולה. שאלה בקצרה. 

טלב אלסאנע:

אני מבקש התייחסות. יש לי הערה. 

היו"ר יריב לוין:

אין הערות. תודה רבה. 

שלמה מולה:

אני רוצה לשאול את היועצת המשפטית של הוועדה: האם מה שנאמר בנושא הדיל, על-ידי עורכת הדין מלשכת עורכי הדין, וגם השאלה בנושא חוק יסוד: השפיטה, שעומד בסתירה להצעת החוק העומדת, מאפשרים לנו להמשיך לקיים את הדיון כעת?

היו"ר יריב לוין:

תודה, חבר הכנסת מולה. 

יואל חסון:

האם אפשר לתקן את החוק הזה?

היו"ר יריב לוין:

תודה רבה. השאלה שלך תקבל תיכף מענה, גם בדברים שאני אומר. ואם יהיה צורך, היועצת המשפטית תוסיף. 

רבותי, אני מסכם את הדיון. אני חושב שנשמעו כאן שלוש הערות, שהן בעיני הערות שראויות לתשומת לב והן הערות חשובות. ההערה הראשונה הייתה הבקשה שלא יתקיים היום דיון בקריאה הראשונה. הדבר הזה הוא, כמובן, נושא שלא אני יכול להחליט בו לבד. אבל אני מוכרח לומר שאני באופן אישי כן חושב שצריך לאפשר איזשהו פרק זמן לשקול את מכלול הדברים ולקיים איזשהו דיון, שאפשר יהיה להתכונן לדיון במליאה. 

זהבה גלאון:

זה התרגיל שהם מסכמים מראש. 

היו"ר יריב לוין:

לכן, לו דעתי תישמע – אבל זו כמובן לא יכולה להיות התחייבות שלי, כי זה לא דבר שתלוי רק בי - אני חושב שיש מקום להיענות לזה. 

הטענה השניה, החשובה מאוד, שהשמיע חבר הכנסת הורוביץ, הייתה בעניין כהונתו של ראש הלשכה באופן אישי כחבר במספר רב של ועדות. אני חושב, חבר הכנסת הורוביץ, שהדברים האלה נכונים, יש בהם היגיון רב. לכן, גברתי היועצת המשפטית, הייתי מציע שהמועמדים יהיו כאלה שהם נבחרים על-פי המלצה של ראש השלכה או בדרך שאת תראי לנכון, שהיא תואמת את האפשרויות על-פי החוק, ולא בדרך שראש הלשכה באופן אישי יכהן בכל הוועדות האלה. בזה, נדמה לי - - - 

חנא סוויד:
הוא ימנה ממלא מקום?

יואל חסון:

מה, הוא דיקטטור?

היו"ר יריב לוין:

חבר הכנסת חסון, זה לא שלב ההערות. זה שלב ההתייחסות שלי להערות שלכם. הדבר הזה, אני מניח, יביא לפחות פתרון. אולי לא מספק לטעמכם, אבל בהחלט לטעמי פתרון נכון להערה המאוד חשובה הזאת, של חבר הכנסת הורוביץ ואני מודה לו. 

ההערה השלישית והחשובה עד מאוד, של חבר הכנסת הרצוג בסוגיית חוק היסוד. אין בכלל ולא יכולה להיות מחלוקת שהצעת החוק הזו חייבת להלום ולהיות תואמת את חוק היסוד. 

זהבה גלאון:
ולפיכך?

היו"ר יריב לוין:

לפיכך, ומאחר שאני באופן אישי חושב שעלולה להתעורר בעיה עם הנוסח המקורי שהוצע ביחס לבחירת השופטים בוועדה לבחירת שופטים – חוק היסוד חל רק שם, אני מדגיש, לא בנושאים האחרים - אני רוצה להציע, ואת זה אני מתכוון גם להעמיד להצבעה, שההצעה שתופיע כחלק מהנוסח לקריאה הראשונה תהיה שבחירת נציגי הלשכה תיעשה ברוב של שני שלישים. הדבר הזה יפתור את הבעיה שהעלה חבר הכנסת הרצוג, והוא גם בעיניי נכון מאוד - -  

דב חנין:

והוא גם מנוגד לחוק יסוד: השפיטה. 

היו"ר יריב לוין:

- - משום שהוא יחייב – חבר הכנסת חנין, מספיק כבר עם ההפרעות האלה.  

טלב אלסאנע:

זה חסר היגיון. 

היו"ר יריב לוין:

· - משום שהוא יחייב – חבר הכנסת הרצוג, אני מתייחס - - -

יצחק הרצוג:


שני שליש מהמועצה הארצית. זה כבר לא היושב ראש. שני שליש - - -

היו"ר יריב לוין:


חבר הכנסת הרצוג, אני מתייחס ברצינות להערה חשובה שהשמעת.

זהבה גלאון:

זה לא נושא חדש, שני שליש, אדוני?

היו"ר יריב לוין:


לא. קודם כול, אין נושא חדש, כמובן, כי אנחנו בהכנה לקריאה ראשונה. חברת הכנסת גלאון, את מנוסה ממני. בואי ננסה לטעון טיעונים שיש בהם דבר מה. 

זהבה גלאון:

 אני שואלת. 

דב חנין:

אדוני היושב ראש - - - 

היו"ר יריב לוין:

מספיק, חבר הכנסת חנין. מספיק. 

דב חנין:
אני מצביע. מה מספיק? מה אתה היסטרי?

היו"ר יריב לוין:

אני מנסה לענות לחבר הכנסת הרצוג ואתה לא מאפשר לי לדבר. 

טלב אלסאנע:

למה  אנחנו - - -

היו"ר יריב לוין:


תודה רבה. חבר הכנסת חנין, אני קורא לך לסדר פעם ראשונה. 

שלמה מולה:

אדוני היושב ראש, אני ביקשתי - - - 

זהבה גלאון:

אתה מסיח את דעתנו בהערות שוליים. 

היו"ר יריב לוין:


חבר הכנסת מולה, אני קורא לך לסדר פעם שניה. 

שלמה מולה:

ביקשתי שהיא תענה לנו. למה אתה - - - ?

היו"ר יריב לוין:

והיא תענה. אחר כך היא תענה, אתה רק לא מקשיב. אם היית מקשיב היית שומע. היא תענה, היא תתייחס גם למה שאני מציע, באופן לגמרי מסודר. רק תקשיב, זה נורא פשוט. 

שלמה מולה:

בסדר, מאה אחוז. 

היו"ר יריב לוין:

רק להקשיב. 

דב חנין:

מותר גם לנו להתייחס?

היו"ר יריב לוין:

חבר הכנסת חנין, קורא לך לסדר פעם שניה. 

דב חנין:

אני רוצה להתייחס. 

היו"ר יריב לוין:

אתה רוצה, ואני לא אאפשר לך. תודה. 

דב חנין:
למה לא? זו הצעה חדשה, למה אתה לא נותן לי להתייחס אליה?

היו"ר יריב לוין:

חבר הכנסת הרצוג - - - 

זהבה גלאון:
זה תרגיל לפיזור המועצה, מה שאתם עושים. 

דב חנין:
אני רוצה להתייחס. 

היו"ר יריב לוין:

חבר הכנסת חנין, אתה רוצה לצאת לחמש דקות?

יצחק הרצוג:

אין בעיה, אני - - - 

היו"ר יריב לוין:

חבר הכנסת חנין, אני קורא אותך לסדר פעם שלישית. אנא להוציא אותו לחמש דקות. תודה. 

דב חנין:
למה? מה קרה?

טלב אלסאנע:

מה קרה? מה זה?

(חבר הכנסת חנין יוצא מחדר הוועדה.)

שלמה מולה:

מה אתה מוציא אותו? מה הוא עשה?

יואל חסון:
מה צריך כאן, פסיכולוג? מה זה להירגע? אולי אתה צריך להירגע, אתה היסטרי, אדוני היושב ראש. מה אתה מוציא אותו? מה הוא עשה?

היו"ר יריב לוין:

חבר הכנסת הרצוג, אם יורשה לי - - - 

יצחק הרצוג:

אפשר רק להבין את ההצעה שלך?

היו"ר יריב לוין:

נכון, אי-אפשר להבין, כי לא נותנים לדבר. 

מיכאל בן-ארי:

בריונות. 

היו"ר יריב לוין:

חבר הכנסת חסון, מספיק. רבותי, ההצעה היא כמענה למה שהעלה כאן חבר הכנסת יצחק הרצוג והעלו גם אחרים. 

טלב אלסאנע:

זה חסר היגיון מה שאתה מעלה. 

היו"ר יריב לוין:

אם זה חסר היגיון תצביע נגד. 

טלב אלסאנע:

זה לא חוקתי בכלל.

היו"ר יריב לוין:

ההצעה היא שהרוב שיידרש - - -

טלב אלסאנע:

 בחוק רגיל לתקן חוק יסוד? 

היו"ר יריב לוין:

חבר הכנסת אלסאנע, מספיק כבר עם הבריונות הזאת. מספיק. 

טלב אלסאנע:

איזו בריונות? אתה מדבר על בריונות?

יצחק הרצוג:

אתה משנה סעיף אחד לגמרי וכותב: שני שליש מהמועצה. 

היו"ר יריב לוין:

יפה, יפה. 

יואל חסון:
אבל הוא נותן לו זכות וטו. זה מה שהוא עושה. הוא נותן לראש הלשכה זכות וטו. 

היו"ר יריב לוין:

חבר הכנסת חסון, אני קורא לך לסדר. 

יצחק הרצוג:

יואל, בהסתייגויות - - -

ניצן הורוביץ:

אדוני, אבל תסביר את ההצעה. אני לא הבנתי. 

היו"ר יריב לוין:

אני רוצה אבל אתם לא נותנים. אם אתם תקשיבו ותיתנו לדבר ותפסיקו להפריע סתם, אז תוכלו לשמוע.

זהבה גלאון:

רוצים לכפות על לשכת עורכי הדין מין הצעת פשרה רקובה. 

היו"ר יריב לוין:


זאת לא הצעת פשרה. מי שלא רוצה יצביע נגד, אבל תנסו לפחות להבין. 

זהבה גלאון:

זו הצעה שלשכת עורכי הדין דחתה בדיל המפוקפק שדורון ברזילי הציע להם. אז אתה מבקש לעגן בחקיקה פשרה רקובה של דיל מפוקפק. זה מה שאתה עושה עכשיו. 

היו"ר יריב לוין:

חברת הכנסת גלאון, מאה אחוז. מותר לי. גם אם זה לא המצב, אגב, אבל מותר לי. 

זהבה גלאון:
זה בדיוק המצב. 

היו"ר יריב לוין:

רבותי, להציע מותר לי. 

חנא סוייד:

אדוני היושב ראש, אולי תבהיר מה ההצעה. אני לא הבנתי מה ההצעה. 

היו"ר יריב לוין:

כי אתם לא מקשיבים, אז גם לא תבינו. 

חנא סוויד:
אני מקשיב. 

היו"ר יריב לוין:

יופי, תודה. עכשיו אני אסביר שוב, זה מאוד פשוט. ההצעה היא שהבחירה תיעשה ברוב של שני שליש. 

חנא סוויד:

 הבחירה של מי?

היו"ר יריב לוין:


של נציגי לשכת עורכי הדין לוועדה לבחירת שופטים. הדבר הוא נכון - - 

שלמה מולה:

למה אתה מתערב בשיטת הבחירות שלהם?

היו"ר יריב לוין:

- - מכיוון שהוא הולם ועונה - - -

טלב אלסאנע:

אתה מבטל את ראש הלשכה? 

יצחק הרצוג:

כן, הוא מבטל את ראש הלשכה. הוא רק מתערב. 

היו"ר יריב לוין:

חבר הכנסת הרצוג, זו בושה. אתה יודע, פשוט בושה. אני עונה להערה שלך, מתייחס אליה בתשומת לב. 

יצחק הרצוג:

הם שואלים אותך שאלות. 

יואל חסון:
אדוני, אתה נותן לו זכות וטו. אתה עושה לו עוד יותר טובה. 

היו"ר יריב לוין:

חבר הכנסת חסון, אני קורא לסדר פעם שלישית. בבקשה לצאת חמש דקות. תודה. 

יואל חסון:

לא הייתה שניה מעולם. 

היו"ר יריב לוין:

הייתה. מה לעשות?

יואל חסון:
יש רישום לזה, אדוני?

היו"ר יריב לוין:

אז אני קורא אותך פעם שניה וההפרעה הבאה תהיה פעם שלישית. תודה. 

ניצן הורוביץ:

מה הנוסח? יש נוסח?

דוד רותם:

חבר הכנסת שי, אמרו לי שאתה מתגעגע. 

קריאות:

או, אדוני היושב ראש. 

דוד רותם:


אתם רוצים שאמשיך לנהל את הישיבה?

זהבה גלאון:

 לא, ממש לא. 

טלב אלסאנע:


 שלטון החוק הגיע בכבודו ובעצמו. 

היו"ר יריב לוין:

רבותי, אני בכל זאת - - - חבר הכנסת חנין, מספיק. הוצאתי אותך, אוציא אותך שוב. מספיק כבר. רבותי, אני מסביר את הדברים בצורה פשוטה וברורה. הרוב יהיה רוב של שני שליש. הדבר הזה יפתור את הבעיה של חוק היסוד. 

יצחק הרצוג:

כמה חברים יש במועצה הארצית?

היו"ר יריב לוין:

במועצה הארצית יש 48 חברים. הדבר הזה יפתור את השאלה הנכונה שהעלה חבר הכנסת הרצוג והוא יעשה, בעיניי, דבר נכון מאוד משני היבטים. האחד, הוא יבטיח מצב שאי-אפשר יהיה לבחור נציגים תוך התעלמות מוחלטת מעמדת ראש הלשכה והציבור הגדול שתמך בו. הדבר השני, הוא יבטא את העובדה שהנציגות של לשכת עורכי הדין בוועדה הזו לא יכולה ולא צריכה להיות לא נציגות פוליטית של גורם כזה או אחר, לא נציגות שמטה את ההחלטות בוועדה לבחירת שופטים לכיוון כזה או אחר. היא צריכה להיות נציגות שמבטאת עמדות מקצועיות, שיש להם קונצנזוס רחב בקרב המשפטנים. זו ההצעה. 

יצחק הרצוג:


למה אתה עושה את זה? מה ההיגיון?

יואל חסון:

איפה הקץ'? 

היו"ר יריב לוין:

אני חושב שהדבר הזה הוא נכון. הקץ', אם יש - - -

יואל חסון:
אני הבנתי את הקץ', אבל אולי תסביר לחברי כנסת אחרים. 

היו"ר יריב לוין:

רבותי, תודה. היועצת המשפטית, בבקשה. אל תפריעו לה, תודה רבה. 

יואל חסון:
שתתייחס לעניין חוק יסוד, בבקשה. 

היו"ר יריב לוין:


היועצת המשפטית, בבקשה. תודה רבה. לאחר מכן אני עובר להצבעה.

איל זנדברג:

אדוני, ביקשנו להתייחס לנוסח. דחינו את התייחסותנו לכשיהיה נוסח. 

היו"ר יריב לוין:

אז אתן לכם התייחסות לנוסח ונעבור להצבעה. 

דב חנין:

אני מבקש להתייחס להצעתך בשתי דקות, אדוני. אדוני היושב ראש - - -

היו"ר יריב לוין:

חבר הכנסת חנין, מספיק. 

דב חנין:
- - -להתייחס להצעתך, שתי שניות. 

היו"ר יריב לוין:


לא, אפילו לא חצי שניה. בבקשה. 

דב חנין:

זה בניגוד לתקנון. 

היו"ר יריב לוין:


מאה אחוז, בניגוד להכול. 

סיגל קוגוט:

הנוסח המקורי של הטרומית אכן עמד באי-התאמה לסעיף 4 לחוק יסוד: השפיטה. ההצעה החדשה שמציע חבר הכנסת לוין, מתוך איזו קונספציה של הכרחת איזשהו קונצנזוס במשא ומתן בין הסיעות בלשכה, לא עומד בסתירה לחוק יסוד: השפיטה. חוק בתי המשפט תוקן לפני כמה שנים, וגם שופט בית משפט עליון צריך להיבחר ברוב מיוחס, ולא ראו בזה איזושהי סתירה לחוק יסוד: השפיטה. 

יצחק הרצוג:

זו חקיקה רגילה?

סיגל קוגוט:

חוק בתי המשפט, כן. לא ראו בזה סתירה. רוב מיוחס זה לא שולל את שיקול הדעת של המועצה ברמה כזאת שיוכלו לומר שזה סותר את חוק היסוד. בסופו של דבר, את חוק היסוד צריך לפרש באופן שלא כל הסדר בחקיקה רגילה יסתור אותו. זה אומר שהלב של חוק היסוד, שמדבר על בחירת נציגים, הוא שיש עדיין שיקול דעת רחב לבחירה ושיש הליך של בחירות. רוב של שני שליש, שמחייב משאים ומתנים, לא סותר את המגמה הזאת. לכן, בחוק בתי המשפט אפשר לעשות את התיקון הזה. 

ניצן הורוביץ:

זו דעה, זה לא - - - 

היו"ר יריב לוין:

אין דיון עכשיו. אנחנו שומעים את היועצת המשפטית. היא תציג לנו את החוק, את ההתייחסות לשאלות שנשאלו ונעבור להצבעה. 

זהבה גלאון:
שאלה. 

היו"ר יריב לוין:

אין שאלות. תודה. 

סיגל קוגוט:

אחר כך נצטרך לדון בהוראות מעבר שונות, גם אם לא עושים את זה בקריאה ראשונה, כי מעבר ממשטר של בחירות מסוימות למשטר של בחירות ברוב אחר מחייב איזושהי התייחסות של המחוקק למה שקורה בינתיים, ומה קורה אם יהיו בינתיים בחירות בלשכת עורכי הדין. זה נושא שיצטרך להידון בנפרד, בלי קשר לשאלה האם המשטר הראוי לטווח רחוק הוא של רוב של שני שליש. 

טלב אלסאנע:


 לא ברור. 

סיגל קוגוט:


מכל מקום, סתירה לחוק היסוד אין. 

טלב אלסאנע:


 הדברים לא ברורים. 

ניצן הורוביץ:

איך הבחירה לועדות האחרות?

סיגל קוגוט:


רגע. הוועדות האחרות - - - 

היו"ר יריב לוין:


אתם לא יכולים להפריע כל הזמן. זה פשוט בלתי נסבל. 

זהבה גלאון:

זה לא כל הזמן, זה רוב הזמן. 

היו"ר יריב לוין:


גם ליועצת המשפטית אתם מפריעים? מספיק כבר. 

טלב אלסאנע:

אנחנו רוצים להבין. 

היו"ר יריב לוין:

אז תקשיב. אם לא תקשיב לא תבין כלום. אני לא יודע איך מבינים בלי להקשיב. 

טלב אלסאנע:

הוראת מעבר – מה הכוונה?

סיגל קוגוט:

הוראת מעבר זו הוראה שחברי הכנסת יצטרכו לקבוע אותה. כרגע עוד לא יודעים המצב שיהיה ולכן אין מה לקבוע. יצטרכו לקבוע מה הדין שיחול במעבר ממשטר אחד למשטר אחר במצב הביניים. זה דבר שאפשר להוסיף גם אחרי קריאה ראשונה. 

יצחק הרצוג:

מחייב תקנון בחירות, אז לא צריך להכניס לחוק שיהיה תקנון בחירות?

סיגל קוגוט:

לפעמים צריך לכתוב שיהיו כללים מיוחדים לצורך זה ובינתיים נראה מה יהיה המשטר. לפעמים אפשר להסדיר את זה בחוק עצמו. אפשר לעשות כל מיני דברים.

זהבה גלאון:

אבל שני שליש מהאנשים לא מחייב לעשות סחר מכר פוליטי? אני רואה שחבר הכנסת - - -

סיגל קוגוט:

משא ומתן פוליטי. 

זהבה גלאון:

 אני קוראת לזה סחר מכר. 

היו"ר יריב לוין:


חברת הכנסת גלאון, את לא בשלב השאלות. תודה רבה. מספיק. 

יואל חסון:

ואם לא יצליחו לגייס שני שליש?

היו"ר יריב לוין:

אני מבקש לא לענות על השאלות ולא להפריע ליועצת המשפטית. תנו לה להציג את הדברים. אנא, תציגי לנו את החוק במלואו, על כל מרכיביו. תודה. 

יצחק הרצוג:

זה שאלות על החוק. אמרת לי שאתה עונה לי? שני שליש מהנוכחים באולם? שני שליש - - - ?

היו"ר יריב לוין:

שני שליש מכלל החברים. אמרתי באופן ברור, ואם הייתם מקשיבים הייתם שומעים. 

זהבה גלאון:
אבל אתה כותב בדברי ההסבר לחוק שהמטרה שלך היא למנוע סחר מכר פוליטי במינויים האמורים. 

היו"ר יריב לוין:

נכון מאוד. זו דעתי. 

זהבה גלאון:
אז אם אתה משנה את זה עכשיו לשני שליש – אני שואלת. 

היו"ר יריב לוין:

חברת הכנסת גלאון, אני לא מנהל אתך דיון. 

זהבה גלאון:
אבל אני שואלת אותך. 

היו"ר יריב לוין:

תנאמי במליאה. תודה.  

ניצן הורוביץ:

זה שינוי שהבאת לפני עשר דקות וצריך לדון בו. אתה לא יכול לזרוק עלינו דבר כזה ונגיד אמן. 

היו"ר יריב לוין:

תודה רבה. 

זהבה גלאון:
אני שואלת אותך, אדוני היושב ראש. אתה כתבת - - -

היו"ר יריב לוין:

חברת הכנסת גלאון, את לא שואלת אותי כי את לא ברשות דיבור. בבקשה, אל תפריעו ליועצת המשפטית. מספיק כבר. 

זהבה גלאון:

אז אחר כך תאפשר לי. 

היו"ר יריב לוין:


בושה וחרפה. 

זהבה גלאון:

 לא. בושה זה החוק הזה, לא ההתנהלות שלנו. החוק הזה הוא בושה. 

היו"ר יריב לוין:


חברת הכנסת גלאון, אני קורא לך לסדר פעם ראשונה. בשביל מה? ניהלנו דיון תרבותי ומסודר. 

זהבה גלאון:

לא, הוא ממש לא היה תרבותי, אל תתבלבל. הוא לא היה תרבותי ולא היה מסודר, הוא היה הבריונות שלכם פה. 

היו"ר יריב לוין:

חברת הכנסת גלאון, אני קורא לך לסדר פעם שניה. חבר הכנסת חסון, אתה רוצה שתגיע הפעם השלישית עכשיו? מספיק בבקשה. 

טלב אלסאנע:


לא התקיים שום דיון בחוק הזה. הדיון התקיים לגבי הצעת חוק אחרת ועכשיו אתה מעלה הצעת חוק חדשה לגמרי. 

היו"ר יריב לוין:

חבר הכנסת טלב אלסאנע, אני קורא אותם לסדר פעם ראשונה. 

טלב אלסאנע:

זו הצעת חוק חדשה, לא עשינו דיון - - -

היו"ר יריב לוין:

אני קורא לך לסדר פעם שניה. מספיק כבר, תודה. 

יצחק הרצוג:

אתה לא חושב שאתה צריך לקבל התייחסויות של חברי המועצה - - - ?

היו"ר יריב לוין:

חבר הכנסת הרצוג, שמעתי את כולם, גיבשתי הצעה על סמך טענותיהם. תודה רבה. 

דב חנין:
זו הצעה חשובה. 

זהבה גלאון:

אבל דנו שעתיים בהצעת חוק אחרת, ועכשיו יש לנו פה יוזמה חדשה. 

היו"ר יריב לוין:

רבותי, קודם אתם טוענים שלא מקשיבים ולא מתקנים ולא עושים. כשמשנים ומתקנים, אז עכשיו יש טענות אחרות.  

זהבה גלאון:

 שינית את החוק. דנו שעתיים בחוק אחר. 

היו"ר יריב לוין:


חברת הכנסת גלאון, אני אוציא אותך. חבל. 

זהבה גלאון:

 לא, לא, חכה.

היו"ר יריב לוין:


לא חכה, מספיק. תודה. בבקשה. 

סיגל קוגוט:

הדבר השני, בהצעת החוק היו מרכיבים נוספים לתקן את החוקים השונים של ועדות המינויים. עובר לדיון היום הודיע לנו, ותיכף יסביר את זה גלעד סממה, עוזר השר, שהגיעו להסכמה שלא לתקן את החוקים שבהם יש נציג אחד במועצה. 

זהבה גלאון:

מי הגיע להסכמה?

סיגל קוגוט:

תיכף יסביר את זה עוזר השר. 

זהבה גלאון:
שאלתי את זה בתחילת הדברים, האם השר - - -

היו"ר יריב לוין:

מספיק. חברת הכנסת גלאון, אני אוציא אותך. חבל, אני לא רוצה לעשות את זה. מספיק. 

זהבה גלאון:
אבל לא נתת לנו מידע. 

היו"ר יריב לוין:

אני קורא לך לסדר פעם שלישית. בבקשה לצאת, תודה. 

זהבה גלאון:
לכמה זמן?

(חברת הכנסת זהבה גלאון יוצאת מחדר הוועדה.)

יצחק הרצוג:


זה לא יעזור לך. בסוף אתה תוציא את כולנו. היא שאלה בהתחלה אם הייתה הסכמה, אמרו שאין הסכמה. 

היו"ר יריב לוין:


חבר הכנסת הרצוג, אני קורא לך לסדר פעם ראשונה. 

יצחק הרצוג:


איפה יש הסכמה?

יואל חסון:

במשרד המשפטים. 

סיגל קוגוט:

לכן אנחנו לא מתייחסים כרגע לתיקון של חוק שיפוט צבאי וחוק בתי הדין הדרוזיים, מאחר שלא מתכוונים לתקן אותו, לפי מה שהודיעו לי. 

קריאה:

היועצת המשפטית - - -?

סיגל קוגוט:


רגע. אגמור ותשאלו את עוזר השר. 

דב חנין:

 מה לגבי הדיינים?

היו"ר יריב לוין:

חבר הכנסת חנין, אני קורא לך לסדר שוב, פעם ראשונה. 

יואל חסון:
אפשר לא להקפיא אותנו פה או שזה חלק מהשיטה? 

היו"ר יריב לוין:

אני קורא לך לסדר פעם שלישית, לצערי, כי אין ברירה. 

יואל חסון:
שאלתי שאלה לגיטימית. 

היו"ר יריב לוין:

שאלת שאלה לגיטימית - - - 

יואל חסון:
אדוני, קר פה. חשבתי שזה חלק מהשיטה, להקפיא אותנו. 

היו"ר יריב לוין:

חבר הכנסת חסון, תודה רבה. צא החוצה, תודה. 

(חבר הכנסת יואל חסון יוצא מחדר הוועדה.)

סיגל קוגוט:


שני החוקים הנוספים הם חוק הדיינים וחוק הקאדים. לגבי חוק הקאדים, אני חייבת לומר שלא ידעתי שמתכוונים לתקן אותו ומנהלת הוועדה לא הזמינה לדיון את הנציגים הרלוונטיים. אבל - - -

טלב אלסאנע:

אז אנחנו מבקשים את דחיית הדיון. 

היו"ר יריב לוין:


חבר הכנסת אלסאנע, אני קורא לך לסדר פעם שניה. חבר הכנסת חנין, תוריד את האצבע. 

ניצן הורוביץ:

זה רק 20% מאוכלוסיית ישראל. אפילו היועצת המשפטית לא ידעה שמתקנים את החוק. איזו רשלנות זו. 

טלב אלסאנע:

היועצת המשפטית לא ידעה. 

היו"ר יריב לוין:

חבר הכנסת אלסאנע, אני לא רוצה להוציא אותך. אתה לא משאיר לי ברירה. אתם לא נותנים לה להוציא משפט. 

טלב אלסאנע:

היושב ראש, תקשיב למה שאומרת היועצת המשפטית. היא לא ידעה - - -

היו"ר יריב לוין:

חבר הכנסת אלסאנע, אני קורא לך לסדר פעם שלישית. בבקשה לצאת. 

טלב אלסאנע:


אני מבקש לדחות את הדיון. היועצת המשפטית אומרת לך. מה זה, חוק שלא יודעים מה תוכנו?

דב חנין:

 זה דבר מגוחך. 

(חבר הכנסת טלב אלסאנע יוצא מחדר הוועדה.)

סיגל קוגוט:


לגבי חוק הדיינים, גלעד, אני רוצה שתאמר לפרוטוקול מה הסיכום הסופי, כי הוא השתנה מידי - - - 

יצחק הרצוג:


אז רגע, אמרו לך או לא אמרו לך?

היו"ר יריב לוין:


חבר הכנסת הרצוג, מספיק כבר. 

סיגל קוגוט:


אני רוצה לשמוע מה הסיכום לגבי חוק הדיינים. 

היו"ר יריב לוין:
רבותי, אני מפנה את מקומי ליושב-ראש הוועדה. 

(היו"ר דוד רותם, 10:06)

אייל זנדברג:

אדוני היושב ראש היוצא, חבר הכנסת לוין, יזכיר בבקשה ליושב ראש הנכנס את זכות משרד המשפטים לדבר. 

יואל חסון:

היושב ראש החדש, אני יכול לחזור?

היו"ר דוד רותם:

אתה יודע מה? כן. 

יצחק הרצוג:

איך היה בפיליפינים, חבר הכנסת רותם? תן עדכון. 

היו"ר דוד רותם:

חבר הכנסת הרצוג, על זה כבר אמרתי יותר מפעם אחת: ימותו הקנאים. 

שלמה מולה:

יש לי הצעה לסדר, אדוני היושב ראש.

היו"ר דוד רותם:

כן, חבר הכנסת מולה. 

שלמה מולה:

מאחר שהיושב ראש הקודם הבטיח שלא יתקיים דיון אחרי 10:10, כי יש דיון בוועדת הכנסת בעניין זה, על-פי בקשתו של יושב ראש הוועדה לביקורת המדינה. הוא ביקש שהדיון יתקיים אצלו. אכן, יושב ראש ועדת הכנסת זימן דיון ועל כן אני מבקש שההבטחה הזאת תקוים. 

היו"ר דוד רותם:

היא בהחלט תקוים, חברים. לכן, ברגע זה אני עובר להצבעה. מי בעד הצעת - - -?

ניצן הורוביץ:

איזה הצעה? אין נוסח. הרי הנוסח הזה עבר שינוי. אפילו אתה בעצמך לא יודע על מה מצביעים.

היו"ר דוד רותם:

תודה, רבותי. שמעתי את כולכם. 

ניצן הורוביץ:

אתה בעצמך לא יודע על מה מצביעים. אין לך מושג על מה מצביעים. אתה מצביע פה על נוסח שאין לך מושג מה הוא. אין לך מושג. 

זהבה גלאון:
אנחנו מבקשים התייעצות סיעתית. 

ניצן הורוביץ:

רשלן, רשלן, אתה אדם רשלן. אין לך מושג מה מצביעים פה. 

טלב אלסאנע:

זו זילות מעשה החקיקה. 

ניצן הורוביץ:

אין לך מושג על מה מצביעים. יו"ר הוועדה לא יודע מה הנוסח. זו בושה וחרפה, דודו, אפילו לך. אתה לא יודע על מה מצביעים. 

היו"ר דוד רותם:

אתה רוצה שאגיד לך משהו? בניגוד לך - - - 

ניצן הורוביץ:

שינו את הנוסח, אין לך מושג. רשלן.

היו"ר דוד רותם:

בניגוד לך, אני ישבתי - - - רשלן? 

ניצן הורוביץ:

אתה רשלן. 

היו"ר דוד רותם:

אתה שחצן, פטפטן, שאין לך מושג. 

ניצן הורוביץ:

על מה מצביעים? אז תגיד לי. על מה מצביעים? תענה לי. 

היו"ר דוד רותם:

אני יודע בדיוק על מה מצביעים. 

ניצן הורוביץ:

אין לך מושג. 

היו"ר דוד רותם:

אני יודע בדיוק על מה מצביעים – מצביעים רק על חוק לשכת עורכי הדין. 

טלב אלסאנע:

זה ביזיון מה שנעשה - - - 


ניצן הורוביץ:

ומהו? מה נוסח?

היו"ר דוד רותם:

שהנציגים ייבחרו ברוב של שני שליש. 

טלב אלסאנע:

זה ביזיון מה שנעשה כאן. 

זהבה גלאון:
זה חוק חדש. 

היו"ר דוד רותם:

הבעיה הגדולה היא שאצלך, גם אם יסבירו לך שבע פעמים, מכיוון שאתה הגעת הנה עם - - - 

ניצן הורוביץ:

היועצת המשפטית עכשיו אמרה שהיא אפילו לא ידעה שהיה את הקאדי בתוך הסיפור הזה. לא ידעה, לא היה לה מושג. 

יצחק הרצוג:
הכנופייה שלכם עובדת לפי הנוהל, ולא יעזור. 

היו"ר דוד רותם:

אתה רוצה שאגיד לך משהו? בניגוד לך, אני מכיר את החוקים שמגיעים לכאן ולכן אני לא צריך את היועצת המשפטית. 

זהבה גלאון:

 אה, אתה לא צריך את היועצת המשפטית?

יואל חסון:

זה שלטון החוק, ככה נראה שלטון החוק. 

שלמה מולה:

זה ביזיון. 

יואל חסון:
זה שלטון החוק. 

יואל חסון:
ככה נראה שלטון החוק – כשנוח מקשיבים ליועצת המשפטית; שלא נוח – לא מקשיבים לה. 

זהבה גלאון:

אתה מבזה את היועצת המשפטית. 

היו"ר דוד רותם:

תודה לך, חבר הכנסת מולה. 

שלמה מולה:

אתה מנהל בריונות פה. אתה בריון. 

היו"ר דוד רותם:

אני יודע שאני בריון. 

זהבה גלאון:
אתה מבזה את היועצת המשפטית. 

טלב אלסאנע:

זה ביזיון לוועדה וביזיון לכנסת. נכנס לדיון, מכריז על הצבעה. 

מיכאל בן-ארי:

היה כתוב בעיתון "הארץ" שאתה בריון. היה כתוב. 

היו"ר דוד רותם:

זה בסדר, ראיתי עיתון "הארץ". זה בסדר. 

יואל חסון:

הבטחתם שלא תהיה הצבעה, אדוני היושב ראש. זו הייתה הבטחה - עד שוועדת הכנסת תדון. 

היו"ר דוד רותם:

שמעתי אותך. 

יואל חסון:
זה לא בסדר. יש רביזיה בעניין הזה. 

היו"ר דוד רותם:

שמעתי. משרד המשפטים, אתם רציתם לומר משהו. 

אייל זנדברג:

חסכנו לוועדה מקודם את זמן הדיבור כדי שנוכל להתייחס לנוסח. אם אדוני יוכל רק לומר מה הנוסח, אני אוכל להעיר או לחסוך את הערותיי. מה הנוסח?

ניצן הורוביץ:

הוא לא יודע מה הנוסח. 

טלב אלסאנע:

החוק השתנה, הכול השתנה. 

ניצן הורוביץ:

הוא מצביע בלנקו. אין נוסח. 

יואל חסון:

תן לנו לדון על הנוסח החדש. 

ניצן הורוביץ:

הוא מצביע בלנקו. 

היו"ר דוד רותם:

אני מצביע בלנקו. תודה רבה לך. 

ניצן הורוביץ:

אתה מצביע בלנקו, אין נוסח. 

היו"ר דוד רותם:

ואתה גם מצביע בלנקו, כי קיבלת הוראות מזהבה. 

יואל חסון:
אדוני, יש רביזיה - - - הדבר הזה יהיה בדיון בוועדה. 

זהבה גלאון:
תוריד את הפטיש, תוריד את הפטיש מהיד. עוד רגע תרביץ לנו פה. 

יואל חסון:

יש עכשיו בוועדת הכנסת רביזיה, האם הדיון יהיה פה או בוועדה אחרת. לכן אתה לא יכול להצביע. יש תקנון לכנסת. 

זאב אלקין:

יואל, לפחות תבדוק על מה אתה מדבר. זה לא רביזיה, זו בקשה להעברה מוועדה לוועדה. 

היו"ר דוד רותם:

תודה. לך ליושב ראש, תתלונן. רבותי היקרים, עכשיו היועצת המשפטית תקריא את הנוסח, ומיד בתום הקראת הנוסח - - - 

דב חנין:

לא קיימנו עליו דיון. 

אייל זנדברג:

אבל משרד המשפטים מבקש להעיר לנוסח, ברגע שנדע מה הוא. 

ניצן הורוביץ:

תקנון הכנסת מחייב דיון בוועדה. לא קיימת דיון. 

אייל זנדברג:

אנחנו ממתינים בשקט זמן רב. 

יואל חסון:
לא קיימנו דיון על הנוסח החדש. זה מחטף.

היו"ר דוד רותם:

יוקרא הנוסח, ומיד לאחר מכן - -- 

זהבה גלאון:
אבל היה פה שלוש שעות דיון על הנוסח הקודם. 

היו"ר דוד רותם:

מיד לאחר מכן אנחנו עוברים להצבעה. 

יואל חסון:
לא היה דיון. לא היה דיון. 

דב חנין:

אנחנו רוצים לדון על זה. חובתנו וזכותנו לדון בזה. 

היו"ר דוד רותם:

תודה רבה. גברתי היועצת המשפטית, לקרוא את הנוסח. 

יואל חסון:
לא היה דיון. אי-אפשר ככה. 

טלב אלסאנע:

מבקשים דיון לגבי התיקון. 

דב חנין:

מבקשים דיון. 

יואל חסון:

אדוני, לא היה דיון כמתחייב מתקנון הכנסת. 

היו"ר דוד רותם:

חבר הכנסת חסון, יש לי הרבה סבלנות וכבוד אליך - - - 

יואל חסון:
גם לי.

היו"ר דוד רותם:

אתה יודע מה? זה ייקח לי אבל מהר מאוד ואתה תהיה בחוץ פעם נוספת. 

דב חנין:

אבל אנחנו חייבים לקיים דיון, על-פי תקנון הכנסת. זה נושא שלא דנו בו, יש נימוקים - - - 

היו"ר דוד רותם:

תודה רבה לך אדוני, דב חנין. שמעתי אותך. תודה רבה. נא לקרוא את הנוסח. 

סיגל קוגוט:

התיקון יהיה אך ורק לחוק בתי המשפט ולחוק לשכת עורכי הדין, ללא תיקון לחוקים האחרים. לא מתקנים את חוק הדיינים, את חוק הקאדים, את חוק בתי הדין הדרוזים ואת החש"ץ. 

יצחק הרצוג:
בקיצור, מוציאים את העיזים. אוקיי, עכשיו מה את מתקנת בחוק בתי המשפט?

זהבה גלאון:
לא, זה לא ייאמן.

סיגל קוגוט:

בחוק בתי המשפט [נוסח משולב], התשמ"ד-1984, בסעיף 6(2), אחרי "חשאית" יבוא "ברוב של שני שלישים מחברי המועצה". תיקון חוק לשכת עורכי הדין: בחוק לשכת עורכי הדין, בסעיף 109א, האמור בו יסומן א ,ואחריו יבוא: המועצה הארצית של הלשכה תתקין, באישור שר המשפטים וועדת החוקה, חוק ומשפט  - -"

זהבה גלאון:
הנה, הוא מקבל הוראות מאלקין. 

סיגל קוגוט:

" - -של הכנסת, כללים להסדרת הליך בחירת נציגי הלשכה לוועדה לבחירת שופטים- - - "

יואל חסון:

איזה מזל שיש מצלמות ואפשר לראות את כל הדבר הזה, איך מתנהלת פה הכנסת. 

סיגל קוגוט:

"- - -כאמור בסעיף 6(2) לחוק בתי המשפט - - -"

טלב אלסאנע:

מה קרה? מה יש?

יואל חסון:
קואליציה גועלית. מעולם לא היה דבר כזה. הייתי יו"ר קואליציה - מעולם לא היה יו"ר קואליציה  כל כך מסוכן. מעולם. 

היו"ר דוד רותם:

תודה רבה לך, חבר הכנסת חסון. 

יואל חסון:
מסוכן מאוד. 

סיגל קוגוט:

"לא הותקנו כללים כאמור, יתקין שר המשפטים תקנות בעניין - - -"

זהבה גלאון:
אנחנו לא שומעים. 

היו"ר דוד רותם:

חבר הכנסת חסון, פעם שניה. 

זהבה גלאון:
אנחנו לא שומעים מה אומרת היועצת המשפטית. 

יואל חסון:
עוד לא הייתה ראשונה. 

היו"ר דוד רותם:

הייתה. אתה מנצל. 

יואל חסון:
עוד לא הייתה פעם ראשונה.

היו"ר דוד רותם:

פעם ראשונה. 

דב חנין:

אפילו מראית עין של דיון בהצעה החדשה הזאת? 

זהבה גלאון:
אפילו בפיליפינים אין חוקים כאלה. 

היו"ר דוד רותם:

זה נכון, אין גם חברי כנסת כמוך בפיליפינים. 

זהבה גלאון:
תוריד, תוריד את הפטיש. אתה מאיים עלינו עם הפטיש הזה. 

היו"ר דוד רותם:

אני לא אשאל אותך מה לעשות. אם זה לא מוצא חן בעינייך - - 

זהבה גלאון:
לא, זה לא מוצא בעיניי. 

היו"ר דוד רותם:

את לא חברה פה, את יכולה פשוט ללכת. 

זהבה גלאון:
אני יכולה אבל להיות פה. 

היו"ר דוד רותם:

את יכולה להיות פה, רק לא להעיר הערות מטומטמות. 

זהבה גלאון:
אני יכולה להיות פה כמה שאני רוצה ולהעיר מה שאני רוצה. 

היו"ר דוד רותם:

רק לא מטומטמות. 

זהבה גלאון:
מה שאני רוצה. 

היו"ר דוד רותם:

רק לא הערות מטומטמות. 

זהבה גלאון:
אני אפילו לא מתייחסת להערות - - -

היו"ר דוד רותם:

את ודאי לא מתייחסת, כי את לא מסוגלת. 

זהבה גלאון:
איזה בריון.

סיגל קוגוט:

לגבי תחילת תחולה והוראות מעבר – נוסיף אחרי קריאה ראשונה. 

זהבה גלאון:
ברור, כי הוא בריון. 

יצחק הרצוג:
רגע, אני מבקש התייעצות סיעתית. 

טלב אלסאנע:

מה המשפט האחרון? לא שמענו.

יצחק הרצוג:
אדוני היושב ראש, אני מבקש התייעצות סיעתית - - 

דב חנין:
האם יש לנו זכות לקיים דיון - - - 




יצחק הרצוג:
- - על-פי התקנון. 

היו"ר דוד רותם:

את אמרת שאני בריון?

זהבה גלאון:
כן. 

היו"ר דוד רותם:

את מוכנה להגיד את זה עוד פעם?

זהבה גלאון:
כן. אני חושבת שאתה בריון גס רוח, שמנהל את הוועדה בגסות רוח. 

היו"ר דוד רותם:

תצאי החוצה, בבקשה. 

זהבה גלאון:
זה מה שאני חושבת. 

היו"ר דוד רותם:

עכשיו תצאי החוצה. 

זהבה גלאון:
ותסיר את הפטיש, ואל תאיים עלינו ואל תעיר את ההערות האלה. 

היו"ר דוד רותם:

תצאי עכשיו החוצה. תעופי החוצה, פשוט תעופי. 

זהבה גלאון:
אתה בריון גס רוח. 

היו"ר דוד רותם:

ואת אפילו לא בהמה. 

ניצן הורוביץ:

מה זה תעופי? אתה לא תדבר ככה. יש גבול - - -

היו"ר דוד רותם:

סליחה - - - 

ניצן הורוביץ:

אתה לא תדבר בצורה כזאת. 

היו"ר דוד רותם:

תוציאו אותה בבקשה החוצה. 

דב חנין:

מה זה צריך להיות? 

זהבה גלאון:
אתה בריון גס רוח. זה מה שאתה. 

היו"ר דוד רותם:

צאי בבקשה החוצה, אבל מהר. 

זהבה גלאון:
יושב ראש ועדה שהוא בריון, גס רוח - - 

דב חנין:
זו חברת כנסת. מה התוקפנות הזאת?

היו"ר דוד רותם:

צאי החוצה, זה לא יעזור לך. 

זהבה גלאון:
- - שמחוקק חקיקה חפוזה.
 


היו"ר דוד רותם:

תודה רבה לך. כך אנחנו - - - נא להוציא אותה החוצה, ואם צריך כוח – אז כוח. 

(חברת הכנסת זהבה גלאון יוצאת מחדר הוועדה.)

טלב אלסאנע:

 
מה הבריונות הזו? אתה משליט טרור בוועדה. אתה מנהל את הביזיון, זה שיא החוצפה. 

יואל חסון:

אנחנו מבקשים התייעצות סיעתית, אדוני. 

יצחק הרצוג:
ביקשנו התייעצות סיעתית. 


היו"ר דוד רותם:

דקה וחצי להתייעצות. 

יואל חסון:

לא, זה לא ריאלי דקה וחצי. 

היו"ר דוד רותם:

זה מה שאני יכול לתת לך. 

יואל חסון:
זה לא ריאלי, אדוני. אנחנו סיעה גדולה, 28 חברי כנסת, אדוני. 

היו"ר דוד רותם:

דקה וחצי להתייעצות סיעתית.

יצחק הרצוג:
לכל אחד מאתנו אתה צריך לתת התייעצות סיעתית. 

היו"ר דוד רותם:

רבותי היקרים, דקה - - -

יואל חסון:

אדוני, אני לא מקבל את זה. דקה וחצי זה לא זמן הגון. 

היו"ר דוד רותם:

חבר הכנסת חסון, אתה מקבל דקה וחצי. 

יואל חסון:
לא מספיקה לי דקה וחצי.

היו"ר דוד רותם:

אז שתיים. 

יואל חסון:

לא, תהיה רציני, אדוני היושב ראש. שתי דקות - אני לא יכול להתייעץ סיעתית שתי דקות. 

היו"ר דוד רותם:

אתה לא יכול להתייעץ? יש לך בעיה. 

יואל חסון:
אני לא יכול, אדוני. אי-אפשר לרמוס את הכללים של הכנסת. אי-אפשר.

יצחק הרצוג:
הנה, המאפיה עובדת. 

יואל חסון:
אי-אפשר. 

דב חנין:

חובתנו לקיים כאן דיון. 

היו"ר דוד רותם:

תודה רבה לך. רבותי, יש שתי דקות להתייעצות סיעתית ולאחר מכן אני מצביע. 

יצחק הרצוג:
גם לנו אתה צריך לתת התייעצות סיעתית. 

היו"ר דוד רותם:

יש לך את אותן שתי דקות להתייעצות סיעתית. 

יצחק הרצוג:
לא אותן שתי דקות. 

היו"ר דוד רותם:

אז אל תתייעץ. 

יצחק הרצוג:
כל סיעה פה צריכה לקבל התייעצות סיעתית. 

 

יואל חסון:

אדוני היושב ראש, זה לא הגיוני שתי דקות. 

טלב אלסאנע:

מה יעשה עם שתי דקות?

יואל חסון:

עד שאני אצא זה שתי דקות. 

טלב אלסאנע:


מי ידבר עם שתי דקות?

היו"ר דוד רותם:

אתה תצא – יהיו לך שתי דקות. אל תבזבז את הזמן - - - 

יואל חסון:
לא, אני לא מקבל את זה. את התנאים האלה אני לא מקבל, עם כל הכבוד. אני לא עובד אצלך, אני עובד אצל הציבור הישראלי, אדוני. שתי דקות זה לא ריאלי לתת לי כדי להתייעץ סיעתית. אני לא מקבל את זה, אני לא יוצא. 

היו"ר דוד רותם:

אל תצא. אז אני אעבור להצבעה כבר עכשיו. 

יצחק הרצוג:

אתה מבזה את כללי החקיקה התקינים בכל התהליך. 

היו"ר דוד רותם:

תודה לך. 

יצחק הרצוג:
רק נחתת. אולי תביא לנו פיליפיניות להצביע פה במקומנו?

היו"ר דוד רותם:

אני רוצה להגיד לך, הרי כל כך הרבה אני רואה אותך בוועדה הזאת, כחבר קבוע בה, אז יכול להיות שהפיליפינים יעשו את זה יותר טוב. 

יצחק הרצוג:
אתה מבזה את הליכי החקיקה במדינת ישראל. 

היו"ר דוד רותם:

יכול להיות. 

יצחק הרצוג:
אתם עובדים ככנופייה, ככה אתם עובדים. אתם מבצעים הוראות - - - 

מיכאל בן-ארי:
מה אתה אומר? בהסכם אוסלו גנבתם שלטון, אתה מדבר? שילמתם במיצובישי. אתה מדבר?

יואל חסון:

אדוני, היועצת המשפטית לא יודעת על מה מצביעים - - 

היו"ר דוד רותם:

היא יודעת. 

יואל חסון:
- - לא מסבירה לחברי הכנסת. היא אמרה את זה לפרוטוקול. אני מבקש 20 דקות התייעצות סיעתית, אדוני. 20 דקות זה המינימום המכובד והנדרש. 

היו"ר דוד רותם:

לא יכול להיות, כי ב-10:45 אתם צריכים להיות בוועדת הכנסת. 

יואל חסון:
אדוני, גם ככה אתה מזלזל בהחלטת ועדת הכנסת והיא תפורה מראש. 

יצחק הרצוג:

אני מבקש לדעת מדוע חברת הכנסת גלאון לא מורשית להיכנס. 

היו"ר דוד רותם:

כי אני לא שואל אותך, כי ככה אני מנהל את הישיבה.

יצחק הרצוג:
אתה כן שואל אותי, כי אני שווה לך. אל תחלק לי הוראות.

היו"ר דוד רותם:

לא, לא. אני מנהל את הישיבה, לא אתה. 

יצחק הרצוג:
אל תחלק לי הוראות ותגיד כמו בן-אדם למה אתה לא - - -


ניצן הורוביץ:

אתה מנהל כאן באסטה, לא ישיבה. באסטה, ואתה באסטיונר. 

יצחק הרצוג:
אני מבקש חוות דעת של היועצת המשפטית מדוע חברת הכנסת גלאון לא נכנסת. 

היו"ר דוד רותם:

כי אני החלטתי שהיא לא תיכנס. 

יואל חסון:

אדוני, הציבור רואה את ההתנהלות הזאת. הציבור יראה ורואה את ההתנהלות הזאת, וישפוט אתכם על כך. הוא ישפוט אתכם על כך. אתם לא יכולים - - 

רוברט אילטוב:
הציבור רואה בדיוק את ההתנהלות שלכם. 

יואל חסון:
- - להפוך. תראה את המשא ומתן, תראה את יו"ר הקואליציה. גועל נפש, תראו מה יש לנו כאן – שלטון של פחד. 

יצחק הרצוג:

אתה לא יכול למנוע מחברת הכנסת להיכנס. 

יואל חסון:
שלטון של קומבינה. 

יצחק הרצוג:
אתה רוצה שנלך לוועדת האתיקה? אתה חייב לאפשר לה להיכנס. 

היו"ר דוד רותם:

לא רוצה. 

יצחק הרצוג:
לא רוצה? תשאל את היועצת המשפטית. 

היו"ר דוד רותם:

אני לא חייב לך שום דבר. שב בשקט. 

יצחק הרצוג:
אתה חייב לשמוע את - - -

היו"ר דוד רותם:

אני לא חייב לשמוע אותך. אני אנהל את הישיבה כמו שאני רוצה. אם לא מוצא חן בעיניך – אתה יכול להתלונן. 

יצחק הרצוג:
מוצא חן בעיניי, כי אני אלחם ואיאבק - - -

יואל חסון:

אני מציע למצלמות - אל תצלמו אותנו, תצלמו את זה, תצלמו מה שקורה שם מאחורה. זה הביזיון האמיתי. אלה הדילים, אלה הדברים שקורים מאחורי הקלעים. שימו לב מה קורה שם, אלו האנשים שמשפיעים על שלטון החוק במדינת ישראל. אלה הדברים מאחורי הקלעים. זה גועל נפש מה שקורה מאחורה. זו הבושה האמיתית. תסתכלו את הלחשושים, תסכלו על הקומבינות והלחשושים, זו הבושה האמיתית. 

היו"ר דוד רותם:

חבר'ה, תסתכלו את הקומבינות והלחשושים. יואל חסון - - -

טלב אלסאנע:

גם הקג"ב - - - יש את הקג"ב - - -

היו"ר דוד רותם:

יואל חסון היה נורא רוצה להיות שם. 

יואל חסון:
לא רוצה להיות שם. 

טלב אלסאנע:

זה קצין הקג"ב שעומד מאחורי - - -

היו"ר דוד רותם:

העניין הוא שאף אחד לא רוצה אותך. 

יואל חסון:
תראו מה קורה שם. יושב ראש הקואליציה המסוכן ביותר שהיה פה אי-פעם בהיסטוריה הישראלית. מסוכן, אנטי-דמוקרט, שראש הממשלה לא שולט עליו בכלל. 

היו"ר דוד רותם:

עליך היא שלטה?

יואל חסון:
הוא במרוץ לפריימריס שלו, זה מה שהוא עושה, ועם ישראל כולו משלם את המחיר, על המרוץ של זאב אלקין בפריימריס הקיצוני של הליכוד.

היו"ר דוד רותם:

יואל חסון, עליך היא שולטת?

יואל חסון:
 
זאת האמת, והיא צריכה להיאמר. יושב ראש קואליציה מסוכן - - - 

ניצן הורוביץ:

אדוני, אתה צריך להחזיר את חברת הכנסת זהבה גלאון לדיון. אין לך זכות למנוע ממנה, אין לך זכות למנוע מחבר כנסת להשתתף כאן. אין לך זכות לעשות את זה. 

היו"ר דוד רותם:

תודה רבה. 

יצחק הרצוג:
הוא נתן הוראה לכבות את המיקרופונים? גם את המיקרופונים כיביתם?

היו"ר דוד רותם:

לא. 

יצחק הרצוג:
אז למה אתה לא מאפשר לחברת הכנסת גלאון להיכנס?

היו"ר דוד רותם:

כי אני לא רוצה. 

ניצן הורוביץ:

אין לך זכות, זו לא פררוגטיבה שלך. 

היו"ר דוד רותם:

אני מנהל את הישיבה ואני אחליט מי יכול להשתתף ומי לא ישתתף. 

שלמה מולה:

אדוני היושב ראש, זה לא יכול להיות. אתה לא יכול. 

היו"ר דוד רותם:

לא יכול להיות? תפנו, בבקשה, לוועדת הפירושים. 

יצחק הרצוג:
אתה לא מוסמך. 

יואל חסון:

ההגינות שלך, אדוני היושב ראש, מחייבת שתחשוף את כל הסיכומים מאחורי הקלעים שהיו שם עכשיו. תחשפו את הדברים בפני חברי הכנסת, את כל הסיכומים, את כל הקומבינות ואת כל ההנחיות שקיבלת מיושב ראש הקואליציה עכשיו. אתם פועלים באופן אנטי-דמוקרטי, מסוכן, שיוצר כאן תקדימים מסוכנים. 

היו"ר דוד רותם:

חבר הכנסת חסון, עכשיו אתה מדבר לתקשורת. זה בסדר, אתה הולך לפריימריס. ציפי לבני נתנה לך הוראות - - - 

יואל חסון:
אני מדבר אליך. אני מסודר בפריימריס. 

היו"ר דוד רותם:

אני קורא לך לסדר פעם שניה. 

שלמה מולה:

אתה קיבלת הוראות מאביגדור ליברמן להרוס את בית המשפט.

יצחק הרצוג:
לא יעזור לך. גם אם תישאר לבד, אתה מבזה את הליך החקיקה. 

היו"ר דוד רותם:

תודה רבה. חבר הכנסת הרצוג, בוא אני אגיד לך משהו. אתה חבר בוועדה הזאת מאז שהחלפת את איתן כבל, כמעט שנה. אתה יכול להגיד לי בכמה דיונים היית?

יצחק הרצוג:

כן, הייתי בדיונים שבהם ניסית לרסק את שלטון החוק. 

ניצן הורוביץ:

מה זה רלוונטי?

היו"ר דוד רותם:

 
מי שמבזה את החקיקה זה - - -

יואל חסון:

כמה דקות אתה היית בדיון הזה? ואתה מיד רץ להצבעה, בלי דיון, בלי שום דבר. הבאתם הצעה חדשה? תנו לנו לדון בהצעה החדשה, אולי נשתכנע. אבל כל פעם קומבינה חדשה, כל פעם תוכניות חדשות, כל פעם זאב אלקין רץ לך מאחורי האוזן. לך. אתה מקבל הוראות מזאב אלקין? חשבתי שאתה לא מקבל הוראות מאף אחד חוץ מליברמן. 

היו"ר דוד רותם:

תודה רבה. אני מקבל את כל ההוראות מליברמן. 

רוברט אילטוב:
אתה רואה? אנחנו פלורליסטים. 

היו"ר דוד רותם:

הוא לפעמים מעביר את זה דרכך, לפעמים דרך מישהו אחר. אדון סממה - - - 

יואל חסון:
היית שניות פה, אדוני. תן לנו דיון אמיתי. 

היו"ר דוד רותם:

חבר הכנסת חסון, אני קורא לך לסדר פעם שניה ובפעם השלישית אתה בחוץ.

טלב אלסאנע:

היושב ראש, אתה יודע על מה אתה מצביע? הרי לא השתתפת בדיון, לא היית כאן.

ניצן הורוביץ:

הוא לא יודע. אין לו מושג על מה הוא מצביע. 

היו"ר דוד רותם:

יש לי שאלה אליכם: אתם יודעים על מה אתם מצביעים?

ניצן הורוביץ:

אין לנו נוסח. 

היו"ר דוד רותם:

אתם יודעים שזאת הצעת חוק טובה, אתם תצביעו נגד. לא חשוב על מה מצביעים, אתם תמיד נגד. 

דב חנין:
יש לנו נימוקים לגופו של עניין. 

היו"ר דוד רותם:

אדון סממה.

דב חנין:
אנחנו רוצים להביא את הנימוקים לגופו של עניין על הרעיון החדש הזה. 

היו"ר דוד רותם:

שמעתי אותך. 

דב חנין:
זכותנו וחובתנו לדון בזה. 

היו"ר דוד רותם:

שמעתי אותך, אני קורא לך לסדר פעם ראשונה. 

דב חנין:
אבל לא קיימנו דיון, לא קיימנו כלום. 

היו"ר דוד רותם:

אני קורא לך לסדר פעם שניה. דב, תעשה לי טובה, אני לא רוצה לקרוא לך בפעם השלישית. לך אני לא רוצה לקרוא. אני מבקש ממך. גמרנו, ביקשתי ממך פעמיים לשמור על השקט. 

יצחק הרצוג:
אכן, דיון ענייני. 

שלמה מולה:

אדוני היושב ראש - - -

היו"ר דוד רותם:

תודה, חבר הכנסת מולה. לך אני אקרא מהר. גלעד סממה, נציג שר המשפטים, בבקשה אדוני. 

גלעד סממה:

תודה, אדוני. אני אתייחס לשני רבדים. יש ועדות שבהן יש נציג אחד ללשכת עורכי הדין ויש ועדות שיש שני נציגים. כרגע, אחרי סיכום עם המציעים, החלטנו להוריד את כל - - -

יצחק הרצוג:
מה זה סיכום עם המציעים? יש פה שמונה מציעים. 

היו"ר דוד רותם:

סליחה, אתה רק מדבר עם הוועדה, אתה לא עונה לחברי הכנסת. 

יצחק הרצוג:
יש פה שמונה מציעים. האם זה טלפון משר המשפטים לאלקין, לראש הממשלה, לרותם – בטיסה שלו מהפיליפינים? מה זה המציעים?

היו"ר דוד רותם:

מר סממה, אתה להרצוג לא עונה. רק אתי אתה מדבר. 

שלמה מולה:

אדוני היושב ראש, האם הוא מייצג את שר המשפטים?

היו"ר דוד רותם:

גם למולה אתה לא עונה. רק אתי אתה לא מדבר. 

יואל חסון:

אגב, זה תקדים שעוזר השר מייצג ולא עובדי המשרד. 

יצחק הרצוג:
את עובדי המשרד משתיקים כבר שנתיים. 

היו"ר דוד רותם:

חבר הכנסת חסון, אני קורא לך פעם שלישית. תודה רבה. אני הזהרתי אותך, אתה הגזמת. 

יואל חסון:
בסדר - - -

היו"ר דוד רותם:

לא, לא, עכשיו אתה בחוץ. 

יואל חסון:
אני אלך לוועדת הכנסת להילחם על הזכות שלנו שהחוק הזה לא יעבור. 

היו"ר דוד רותם:

לך לוועדת הכנסת. תודה. 

(חבר הכנסת יואל חסון יוצא מחדר הוועדה.)

רוברט אילטוב:
הרי גם שם יקרה אותו דבר. 

היו"ר דוד רותם:

כן, דבר. 

גלעד סממה:

בכל מה שקשור לוועדות שיש בהן נציג אחד של לשכת עורכי הדין המציעים הסכימו להוריד את זה - אנחנו מדברים על חוק השיפוט הצבאי, על קאדי מדהב. עכשיו אני מפנה רק לוועדות שיש בהן שני נציגים, שזה הוועדה לבחירת שופטים, הוועדה לבחירת קאדים והוועדה לבחירת דיינים. הנוסח  - - -

יצחק הרצוג:
רגע, שם זה יהיה שני שליש?

היו"ר דוד רותם:

דבר, אל תענה להם. 

גלעד סממה:

הנוסח שהגענו כרגע להסכמה, אני גם חושב שאחר כך אפשר לדון בו ולשנות אותו. צריך יהיה לבחון את זה. בוועדה לבחירת שופטים – הרי דיברנו על חוק היסוד, ואנחנו נעמוד על כך שלא תהיה סתירה לחוק היסוד, זה ברור לגמרי - שיהיה רוב מיוחס, וכך תתקבל הסכמה רחבה לגבי הנציגים. זה לגבי הוועדה לבחירת שופטים. 

לגבי הוועדה - - - 

טלב אלסאנע:

- - -הרוב הדרוש - - -

גלעד סממה:

באשר לוועדה לבחירת דיינים, אנחנו מציעים שזה יהיה נציג שיוצע על-ידי ראש הלשכה - אגב, זה הולך בהתאם להצעת החוק המקורית - ונציג נוסף, שהמועצה תבחר. 

יצחק הרצוג:
איפה זה? באיזה חוק?

סיגל קוגוט:

אגב, זה סותר את הצעת החוק המקורית, שדיברה על אופוזיציה וקואליציה. 

ניצן הורוביץ:


לגבי איזו ועדה?

גלעד סממה:

זה כמובן גם לוועדה לקאדים.

יצחק הרצוג:
אבל קאדי מדהב זה הרכב אחר, ואתם טועים. עכשיו אני אומר לך, תשאל את חמד עמאר - - - 

היו"ר דוד רותם:

אתה תמשיך. 

יצחק הרצוג:
רותם, שאל - - - אין בעיה, אתה עכשיו פוגע בדרוזים. אתה בכלל לא יודע על מה אתה מדבר. אתה פוגע בדרוזים, כי זה הרכב אחר לגמרי. 

גלעד סממה:

להיפך, אני מבקש מאנשי המשרד להתייחס לנוסח הזה.

יצחק הרצוג:
הוא לא הוציא. הוא מוציא בחוק את הדרוזים. שאנשי המשרד יסבירו את עמדתם, כי הם מסבכים את העניין.

אייל זנדברג:

שמענו לפני דקות אחדות את הנוסח מפי אדוני היושב ראש ואני שומע עכשיו את הדברים שאומר חברי, מר סממה. אני לא יודע אם זה משתלב בהצעת אדוני היושב ראש, אתייחס לשני המרכיבים. 

טלב אלסאנע:

מה עם קאדים מוסלמים?

ניצן הורוביץ:

איזו זילות.

טלב אלסאנע:


 מה עם בחירת קאדים מוסלמים?

אייל זנדברג:

לגבי המרכיב הראשון, כפי שקראה היועצת המשפטית, קרי, תיקון לגבי הוועדה לבחירת שופטים, הדרישה של רוב של שני שליש במועצה של לשכת עורכי הדין. אנחנו סבורים שהכלל שייקבע צריך לאפשר איזושהי משמעות לביטוי "המועצה תבחר", שמופיע בחוק היסוד. ואכן, ההצעה שמחייבת שראש הלשכה עצמו יהיה חבר מעוררת את הקושי שעורכת הדין קוגוט עמדה עליו. 

ההצעה של שני שליש – אנחנו נחשפים אליה עתה. אני לא יכול להבטיח שהיא לא מעוררת קושי, כי היא בוודאי מגבילה בצורה מסוימת את חופש הבחירה. אבל אם אני צריך להביע על פני הדברים את עמדתי, לא נראה לי שזה חורג מגבולות האפשר מבחינה פרשנית. 

יצחק הרצוג:

אתה לא צריך להמציא חוות דעת. 

היו"ר דוד רותם:

אתה יכול להתעלם מהרצוג, כמו שאני עושה. 

ניצן הורוביץ:

תבדוק, תחשוב, תשקול. 

גלעד סממה:

אבל הוא רומז לך שיש פה בעיה. זו פגיעה בשיקול הדעת של הבוחר.

היו"ר דוד רותם:

שמעתי אותך. בבקשה. 

דב חנין:

השלכות, משמעויות – לא צריך לבדוק את זה? 

אייל זנדברג:

בהתייחס לנקודה השניה, שאני לא מבין אם היא עומדת על הפרק או לא – נכון לעכשיו, הצעת החוק המקורית, גם לפי דברי ההסבר וגם לפי תוכנה, חותרת לשקף איזשהו איזון בייצוג של הגוף שקרוי מועצת לשכת עורכי הדין, כך שיהיה נציג לאופוזיציה ולקואליציה. אם הבנתי נכון את ההצעה שנשמעה לפניי, הרי שמדובר על כך שראש לשכת עורכי הדין יהיה חבר - הוא עצמו או על-פי רשימה שהוא יקבע – והנציג השני – אדוני היושב ראש, אולי חשוב שתקשיב לדברים. 

שלמה מולה:

יש דיל. הוא רצה להיות שם - - - 

יצחק הרצוג:

זנדברג, תמתין עד שהם יסיימו את הדיסקוס שלהם. זה בסדר. לפחות על ההערה שלך שזה יכול להשפיע על שיקול הדעת, חשוב שתרחיב. כי אמרת את זה לפרוטוקול.

אייל זנדברג:

ההצעה המקורית, כפי שוועדת השרים החליטה לתמוך בה, מדברת על איזון – נציג אופוזיציה, נציג קואליציה. אם ההסדר החדש יהיה כזה שנציג אחד נבחר על-ידי המועצה בבחירה כללית ולאו דווקא מתוך האופוזיציה, והנציג האחר הוא בעצם נציג של ראש לשכת עורכי הדין, המשמעות המעשית שבמצב רגיל הקואליציה תוכל לבחור שני נציגים. זה, ראשית, מחמיר את המצב היום למי שרוצה איזון, בוודאי לא עולה בקנה אחד עם הצעת החוק שוועדת השרים תמכה בה. שמענו את זה בזה הדיון. יותר מזה אני לא יכול לומר.אני לא יכול לומר, כמובן, בשם הממשלה מה עמדתה אבל זה לא מה שעלה. זה סוטה מהצעת החוק - - -

סיגל קוגוט:

סוטה מהטרומית, גלעד. סותר את הטרומית.

היו"ר דוד רותם:

אני עובר להצבעה. 

ניצן הורוביץ:

על מה?

טלב אלסאנע:

זה סותר את הצעת החוק.

היו"ר דוד רותם:

אני אמרתי שאני עובר להצבעה. מי שרוצה יכול - - - 

טלב אלסאנע:

 זה סותר את ההצעה - - - 

קריאה:

הם שינו - - -

היו"ר דוד רותם:

מי שירצה יצביע נגד. 

יצחק הרצוג:

אני רוצה התייעצות סיעתית על הדברים. 

היו"ר דוד רותם:

שתי דקות להתייעצות סיעתית. 

סיגל קוגוט:

רגע, יש לי הערה משפטית, שחייבים. גלעד, אם אתה מתקן את חוק הקאדים, היום כתוב שאחד חייב להיות מוסלמי. אני לא ראיתי איפה בהצעה שלך אתה עומד על זה שיהיה נציג מוסלמי לקאדים. כידוע, לא הזמנו אף אחד מהם הנה. 

ניצן הורוביץ:

איזו זילות, איזו רשלנות. איזו זילות ורשלנות של חוק כזה. 

סיגל קוגוט:

אם אתה רוצה שראש לשכת עורכי הדין יהיה נציג, איך אתה שומר על האיזון המוסלמי בחוק הקאדים?

שלמה מולה:

בושה. 

גלעד סממה:

אין ספק בעינינו שאחד מהנציגים בקאדים צריך להיות - - -

טלב אלסאנע:


 איפה זה מופיע אבל?

גלעד סממה:

וצריך לוודא - - - 

טלב אלסאנע:


 לא שומעים. 

גלעד סממה:

אני אומר שאין לנו ספק - - -

טלב אלסאנע:


לא שומעים אותך. 

היו"ר דוד רותם:

רבותי, אני רק רוצה שיהיה לכם ברור - - - 

טלב אלסאנע:

 לא שומעים.

היו"ר דוד רותם:

תקשיב רגע. כל מה שאתם אומרים לא נכנס לפרוטוקול, כי עם הצעקות היא לא מסוגלת. 

דב חנין:

- - -אפילו מה שוועדת השרים לחקיקה אישרה. 

היו"ר דוד רותם:

אני לא מבין, ועדת השרים לענייני חקיקה מחייבת אותי? לא, רק אותך. 

יואל חסון:
אבל פתאום הממשלה לא דורשת דיון מחודש בוועדת שרים. מאוד מעניין. כזה שינוי מהותי, ואתם לא דורשים דיון מחדש בוועדת שרים. 

יצחק הרצוג:

לא, אבל צריך - - - 

יואל חסון:

 איך נאמין לכם בפעם הבאה?

דב חנין:

 מישהו צריך לדון בזה? לא דנו בזה. 

היו"ר דוד רותם:

תודה. רבותי, אנחנו בקריאה ראשונה. בשניה ושלישית ניתן לך לדון. 

דב חנין:
אני רוצה לדון בקריאה הראשונה. 

יואל חסון:
אדוני, אני מבקש. 

היו"ר דוד רותם:

אני עובר להצבעה. אני אקרא את שמות חברי הוועדה - - -

יואל חסון:
אנחנו לא נשתתף בהצבעה שמנוהלת בצורה כזאת. 

היו"ר דוד רותם:

אל תשתתף. 

יואל חסון:
אדוני, אני מבקש ממך - - -

ניצן הורוביץ:

זו לא הצבעה, זו הצגה ריקה, זה קרקס. אתה מנהל פה באסטה, זו לא הצבעה. אתה עושה צחוק מהכנסת. 

דב חנין:
לא קיימנו דיון. 

היו"ר דוד רותם:

אנחנו מצביעים על ההצעה של היועצת המשפטית יחד עם גלעד סממה.  

ניצן הורוביץ:

תן לנו לקיים דיון. 

היו"ר דוד רותם:

חבר הכנסת רותם - - -

דב חנין:

אתה לא יכול להצביע לפני דיון. 

ניצן הורוביץ:

תן שיהיה פה דיון רציני. 

היו"ר דוד רותם:

אני מצביע. חבר הכנסת - - - 

יואל חסון:

לא, לא, אדוני. לא תהיה פה הצבעה. אתה לא יכול להצביע. 

היו"ר דוד רותם:

חבר הכנסת אילטוב –

רוברט אילטוב:

 בעד, בעד. 

יצחק הרצוג:

רגע, היושב ראש. 

יואל חסון:

 אתה לא יכול להצביע.

היו"ר דוד רותם:

חבר הכנסת אביטל דורון – איננו. 

יצחק הרצוג:
רגע, היושב ראש. אתה צריך להקריא מחדש את נוסח החוק. 

יואל חסון:
לא נצביע. אי-אפשר להצביע, אדוני. 

היו"ר דוד רותם:

חבר הכנסת חסון, פעם ראשונה. 

שלמה מולה:

אתה לא יכול אבל. 

היו"ר דוד רותם:

חבר הכנסת מולה, פעם ראשונה. 

ניצן הורוביץ:

אדוני, אני מבקש ממך לקיים דיון. 

יואל חסון:
אל תצביעו, אל תשתתפו בהצבעה הזאת. 

היו"ר דוד רותם:

חבר הכנסת אורבך – בעד. 

יצחק הרצוג:
רגע, אתה צריך להקריא את זה עוד פעם. 

יואל חסון:
מעולם לא קוימה הצבעה בצורה כזאת. 

ניצן הורוביץ:

הם לא יודעים על מה הם מצביעים. קרקס מדראנו. הם לא יודעים על מה הם מצביעים. 

היו"ר דוד רותם:

חבר הכנסת הרצוג, אתה מצביע?

יצחק הרצוג:
אני מבקש הצבעה שמית. 

היו"ר דוד רותם:

אני מצביע שמית. 

דב חנין:
על מה? על מה אנחנו מצביעים?

היו"ר דוד רותם:


חבר הכנסת הרצוג, אתה בעד או נגד?

יצחק הרצוג:

אני נגד החוק. 

יואל חסון:

אל תצביע. אנחנו לא מצביעים. 

יצחק הרצוג:

אנחנו לא מצביעים, אדוני. 

היו"ר דוד רותם:

חבר הכנסת אלקין - בעד. 

יצחק הרצוג:
סליחה, השעה 10:32. אנחנו לא מצביעים, אדוני. 

היו"ר דוד רותם:

חבר הכנסת- - - תודה רבה. 

יואל חסון:
אנחנו לא מצביעים. 

ניצן הורוביץ:

לא הוקרא הנוסח. 

היו"ר דוד רותם:

חבר הכנסת טלב אלסאנע – לא משתתף. 

טלב אלסאנע:

 
אנחנו רוצים לדעת על מה - - - 

היו"ר דוד רותם:

תודה רבה. חבר הכנסת שי - - - 

דב חנין:
על איזה נוסח ההצבעה?

יואל חסון:
איך היועצת המשפטית מאשרת הצבעה כזאת? איך את מאשרת הצבעה כזאת?

סיגל קוגוט:

יושב ראש הוועדה אמר על מה מצביעים – על הנוסח שאני הקראתי ותיקונים - - -

יואל חסון:

אנחנו לא יודעים על מה ההצבעה. 

ניצן הורוביץ:

את מטעה את הוועדה. אתה מטעה את חברי הכנסת- - -

היו"ר דוד רותם:

חבר הכנסת מקלב – נגד. 

ניצן הורוביץ:

 
אתה מקיים כאן הצבעה לא חוקית. אין הצבעה, אי-אפשר להצביע על נוסח שלא קיים. אתה מטעה את הוועדה ואת חברי הכנסת. זה הליך לא חוקי. מה שאתה עושה כאן זה הליך לא חוקי, אתה עובר על החוק. אי-אפשר לנהל הצבעה כזאת. אין נוסח. 

היו"ר דוד רותם:

אני קורא לך לסדר פעם ראשונה. אני קורא לך לסדר פעם שניה.

ניצן הורוביץ:

הליך לא חוקי, אתה מקיים הליך לא חוקי. 

היו"ר דוד רותם:

פעם שלישית. נא להוציא את חבר הכנסת הורוביץ. 

ניצן הורוביץ:

אתה מקיים לא חוקי, ההתנהלות שלך לא תקינה, לא חוקית ואתה לא יכול להצביע. 

(חבר הכנסת ניצן הורוביץ יוצא מחדר הוועדה.)

טלב אלסאנע:


אנחנו לא יודעים על מה מצביעים. 

יואל חסון:

לא הוצג נוסח בפני חברי הכנסת. 

היו"ר דוד רותם:

חבר הכנסת ציון פיניאן – בעד. 

יואל חסון:
זהו מחטף. לא הייתה כאן הכרעה, לא הייתה כאן הצבעה. מדובר במחטף. 

היו"ר דוד רותם:

סוייד, אתה רוצה להצביע?

חנא סוייד:

אני לא יודע על מה להצביע. 

יואל חסון:

אנחנו לא משתתפים בהצבעה הזאת. אנחנו לא ניתן יד להצבעה בצורה כזאת. ביזיון. 

היו"ר דוד רותם:

תודה רבה. חבר הכנסת חסון - - -

שלמה מולה:

אתה בריון, אתה גנגסטר. אתה סותם פיות, אתה לא נותן לדבר לאף אחד. אתה בריון, בריון, בריון. 

היו"ר דוד רותם:

חבר הכנסת מולה, תודה רבה. צא החוצה, בבקשה. 

שלמה מולה:

בושה וחרפה. בושה שאתה יושב ראש ועדת החוקה. 

(חבר הכנסת שלמה מולה יוצא מחדר הוועדה.)

טלב אלסאנע:

למה אתה מזייף את ההצבעה? שיירשם בפרוטוקול שאנחנו לא נמנעים. אנחנו אמרנו שלא יודעים. 

יצחק הרצוג:

סממה לא הקריא את התיקונים. 

היו"ר דוד רותם:

- - -אתה לא יכול - - -

חנא סוויד:
אני אמרתי שאני לא יודע על מה אנחנו מצביעים. 

יואל חסון:
לא אמרנו שאנחנו נגד. אנחנו לא יודעים על מה ההצבעה. 


היו"ר דוד רותם:

רבותי, שבעה בעד, שניים נגד. הצעת החוק התקבלה לקריאה ראשונה. 

יצחק הרצוג:
רביזיה. 

היו"ר דוד רותם:

בדיוק בעוד חצי שעה תהיה פה רביזיה. בדיוק. 

יצחק הרצוג:
אין, אתם כבר על חשבון המליאה. 

היו"ר דוד רותם:

אדוני היקר, אני אקבל אישור מהיושב ראש. בדיוק בעוד חצי שעה תהיה פה רביזיה. 

10:40 – 11:10 הפסקה בדיון. 

היו"ר דוד רותם:

אני מחדש את הדיון, על סדר היום רביזיה. כל אחד יוכל לדבר דקה אחת, כי אני מוגבל בזמן לדיון הזה. בבקשה, חבר הכנסת יצחק הרצוג. 

יצחק הרצוג:

אדוני היושב ראש, אני וחבריי פנינו ליושב ראש הכנסת, העלינו בפניו טענות חמורות וקשות על התהליך של הדיון שהסתיים קודם ועליו הרביזיה, כולל הליך ההצבעה. אנחנו מונים שורה של ליקויים בכל תהליך החקיקה, לרבות ליקויים פרוצדוראליים מהותיים בניהול הישיבה על-ידי אדוני. אני רוצה לומר את זה לפרוטוקול - - - 

היו"ר דוד רותם:

לא פרוצדוראליים אלא מהותיים. 

יצחק הרצוג:

הם גם פרוצדוראליים כי הם מנוגדים לתקנון הכנסת, הם מנוגדים לתהליך ה-due process של החקיקה. מבחינתנו, אלו דברים מהותיים מאוד כי לחוק הזה יש השפעה מאוד דרמטית. בין היתר, העובדה שהובאה כלאן הצעת חוק חדשה לחלוטין מההצעה הקודמת ולא ניתנה לאנשים אפשרות להתייחס אליה, לרבות לנציגי לשכת עורכי הדין, שהם הנוגעים הראשונים בדבר. אבל, כמובן, לא ביקשת מהם את התייחסותם לרעיון של שני השליש. גם הסוגיה שהוזכרה כאן בנושא של כפיית שיקול הדעת בניגוד לחוק יסוד: השפיטה, וסוגיות נוספות שנוגעות לתהליך עצמו של החקיקה, ההקראה וכיוצא בזה. אני רוצה לומר את זה כאן. 

אני מבקש מאדוני לדחות את ההצבעה ברביזיה עד שהיועץ המשפטי של הכנסת יעבור על התהליך כולו. הוא הונחה על-ידי יושב ראש הכנסת לבצע את הבדיקה כאמור. 

היו"ר דוד רותם:

תודה רבה. חבר הכנסת מולה, בבקשה. 

משה גפני:

דברים של טעם. אם הייתי היושב ראש, הייתי דוחה. 

יצחק הרצוג:

אגב, חבר הכנסת היו"ר יריב לוין אמר שהוא בעד דחייה. 

היו"ר דוד רותם:

רבותי היקרים, אתם לא צריכים להביא לי כל כך הרבה אסמכתאות לחיזוק. גם גפני נותן לכם חיזוק. 

יצחק הרצוג:

גפני איש רציני. 

היו"ר דוד רותם:

גפני, אתה איש רציני, הייתי דוחה. תמשיך לדחות. 

משה גפני:
אני הייתי דוחה. אלה דברים של טעם. 

מיכאל בן-ארי:

 מה קיבלת?

היו"ר דוד רותם:

אז תדחה. היועץ המשפטי דן בעניין הזה - - -

היו"ר דוד רותם:

הבנתי. היועץ המשפטי של הכנסת הוא יותר מאשר המחוקקים עצמם. 

משה גפני:

מה בוער על הרגע? מה, זה צריך להיות עכשיו?

היו"ר דוד רותם:

תודה רבה לך, חבר הכנסת גפני. רבותי, חבר הכנסת מולה הוא ברשות דיבור. דקה אחת בבקשה. 

שלמה מולה:

אדוני היושב ראש, הבית הזה ראה הרבה מאוד דיונים סוערים, אבל פארסה כמו שהייתה פה עוד לא ראינו. אם אנחנו רצים להיראות רציניים ולא רק כדי למלא קוניוקטורה פוליטית של מפלגה מסוימת. נכון, יש לכם רוב, כולנו יודעים שבסוף זה יעבור, אבל גם כשזה עובר כדאי שזה יעבור בטעם טוב. זאת אומרת, לפחות כל מי שיש לו לומר, יאמר את דבריו. כל הנציגים הציבוריים, גם אנשי המקצוע האחרים, יאמרו את דבריהם, הדברים יישמעו כמו שצריכים להישמע. אפשר להסכים ואפשר לא להסכים. כמובן, אני לא אסכים כי נראה לי שזה חוק רע. אבל אנשים באים לכאן, במיוחד אנשי מקצוע, להשמיע את דבריהם המקצועיים בצורה מתורבתת ותרבותית, ואתה מונע מהם לומר את דבריהם. 

בסופו של דבר, שלושה נוסחים הוקראו. גם אנשי המקצוע במשרד המשפטים פוחדים לומר את דבריהם בצורה גלויה והם מסתתרים. אני חושב שההפחדה הזאת היא נוראה. לכן יש טעם לדחות את הדיון. יש לכם רוב, תעבירו מתי שאתם רוצים, אבל לפחות פרוצדוראלית תאפשרו למחוקקים לומר שאנחנו סומכים את ידינו, עשינו את הדבר נכון בצורה הנכונה. לכן, אני חושב שהדיון שהיה, ההצבעה שהייתה, דינה להידחות כדי לקיים דיון מהותי גם על הנוסחה שהוקראה או שנקרא אותה מחדש או שמישהו יקריא לנו מחדש. 

היו"ר דוד רותם:

תודה רבה. 

משה גפני:

גם דברים של טעם. 

היו"ר דוד רותם:

תודה רבה גם לך. 

משה גפני:
אצלך בוועדה, משום מה, מדברים דברים של טעם. 

היו"ר דוד רותם:

חבר הכנסת טלב אלסאנע, דקה אחת. 

טלב אלסאנע:

אדוני היושב ראש, יש הרבה הצגות לפעמים ומדברים על תיאטרון, אבל זה היה תיאטרון אבסורד מה שהיה כאן. לפעמים אומרים שהמטרה מקדשת את האמצעים, אבל גם האמצעים יכולים להיות סבירים, לא עד כדי כך אמצעים פסולים. יש מטרה, כולנו יודעים מה המטרה, וממש יש חציית כל הקווים האדומים - נדרשנו להצביע כשאנחנו לא יודעים, ממש לא יודעים, על איזה נוסח אנחנו מצביעים. זו פעם ראשונה – אני חבר כנסת ותיק, אני משתתף קבוע בדיונים של ועדת החוקה, למרות שכל פעם יש לה נושאים חדשים זה היה שיא השיאים. לא יודעים על מה אנחנו נדרשים להגיד כן או לא. לא יודעים. רוצים להגיד כן, רוצים להגיד לא, אבל לא יודעים על מה. 

לכן אני חושב שזה זמן לעשות חשבון נפש, לתקן את המעוות. קורה שאנשים טועים, זו הזדמנות לחזור מהמסלול שאליו נכנסת, שהוא אין כניסה, ולנהל את העניין במסלול רגיל. זה חוק חשוב, הדיון צריך להיות רציני ורחוק משיקולים פסולים או שיקולים זרים. 

היו"ר דוד רותם:

תודה רבה לך. כן, חבר הכנסת ניצן הורוביץ. 

ניצן הורוביץ:

אדוני, לא אגיד הדיון שהיה פה בבוקר - מה שהיה פה בבוקר היה abuse of process. חרגת מסמכותך, קודמך חרג מסמכותו, כי התקיימה הצבעה על נוסח שאיש לא ראה, שנציגי הממשלה לא ראו, שהיועצת המשפטית של הוועדה לא ראתה, שהשתנה בחטף. התקיים כאן איזה שיח על משהו שאחר כך בכלל ירד מהפרק. עד לרגע זה, ואני אומר לך את זה בכנות, אני לא יודע מה אושר ומה לא אושר כאן. בכלל, ראוי לקיים את הסדרים בתיקונם בכל נושא. 

הנה, ה- abuse of process ממשיך, כי גם לעניין הזה אתם לא מקשיבים. 

בטח כשמדובר בנושא כל כך רגיש – כן יהיה קאדים, לא יהיה קאדים; כן יהיה דרוזים, לא יהיה דרוזים; על הרבנים יש דיל אז נעיף אותם, נכניס אותם. הכול במין סחר מכר כזה, אפילו בשוק לא עושים דברים כאלה. עדיין אפשר לעצור, לקיים דיון רציני בעניין ולהצביע בצורה רצינית ולא כפי שהיה. 

היו"ר דוד רותם:

תודה רבה, חברים. אני עובר להצבעה. 

יואל חסון:

רגע, אדוני. 

היו"ר דוד רותם:

ביקשת לדבר? בבקשה, דקה אחת. 

יואל חסון:
אדוני היושב ראש, לצערי - - - 

משה גפני:

איפה הדגל השחור שלכם?

יואל חסון:

הוא מונף בגדול גם בלי שהוא נמצא פיזית. 

היו"ר דוד רותם:

חבר הכנסת גפני, זו לא ועדה - - - 

יואל חסון:
דגל שחור וירטואלי. חבר הכנסת גפני, אני בהחלט גאה בשינוי המגמה שלך ואני מקווה שזה ימשיך ככה. 

משה גפני:

איזה שינוי?

היו"ר דוד רותם:

עזוב, גפני. יש לך דקה. אני אפסיק אותך אחרי דקה. תודה רבה. רבותי, אל תפריעו לחסון, יש לו דקה ואחר כך הוא יפסיק. 

יואל חסון:

בדיון הקודם, לצערי, צפינו כולנו בעובדה שלא היה דיון אמיתי, חברי הכנסת לא יכלו באמת לדון. אז מילא, מזלזלים בדיון שלנו פה ולא מייחסים חשיבות לדבר בסיסי בדמוקרטיה, של אפשרות לקיים דיון פה, בבית הנבחרים, בהיכל הדמוקרטיה של מדינת ישראל. 

נסים זאב:

עוד פעם היכל דמוקרטיה?

היו"ר דוד רותם:

חבר הכנסת נסים זאב, מי שבחוץ לא יכול בכלל לקיים דיון. 

נסים זאב:
אבל הוא כל הזמן מדבר על דמוקרטיה. מדברים על הצעת חוק. 

היו"ר דוד רותם:

אתה לא מבין? חבר הכנסת חסון היה רוב הדיון בחוץ, אז הוא לא יכול לנהל דיון רציני. 

יואל חסון:

כמה מדהים שאפילו הדמוקרטיה הייתה כל כך אדיבה כדי להכניס אותך לבית הזה. 

היו"ר דוד רותם:

נכון. וכמה אני הייתי כל כך אדיב כדי להכניס אותך חזרה לדיון הזה, כשביקשת חנינה פעם, פעמיים ושלוש. 

נסים זאב:

כל אחד פה חושב שהוא מלך העולם, אבל לפעמים הוא רק מלאך המוות - - - 

היו"ר דוד רותם:

נסים, נסים, נסים, תודה רבה. 

נסים זאב:
· - איזה חבלן - - -

היו"ר דוד רותם:


נסים, תודה רבה. 

נסים זאב:

 אתה לא מתבייש?

היו"ר דוד רותם:


נסים, די.  

יואל חסון:

תחזור בך. זה לא יפה. הוא קרא לי מלאך המוות, אני נפגעתי. תתנצל. 

היו"ר דוד רותם:

יואל, עזוב. הוא לא קרא לך מלאך המוות, אל תיפגע. 

יואל חסון:
אז מילא, אדוני היושב ראש, לא היה דיון פה, באולם הזה, בהיכל הדמוקרטיה, לא היה גם דיון בציבוריות הישראלית. הרי על מה הציבוריות הישראלית דנה בשבועות האחרונים? על ההצעה המקורית. עליה כתבו מאמרים, פרשנים, ראיונות. כל אחד מכם עלה להסביר אותה ולעדכן אותה, הציבור יכול היה לשקול, להבין, להגיד את עמדתו. פתאום עליתם על משהו חדש לחלוטין, המצאה חדשה. מן ההגינות היא לאפשר דיון ציבורי, לאפשר דיון אמיתי, לפתוח את הנושא, לבדוק את הבעייתיות, לבדוק איך זה יבוא, איך זה יפעל. 

אדוני, היועץ המשפטי כנראה כבר קיבל החלטה לבחון את התנהלות הדיון הקודם. 

היו"ר דוד רותם:

אני שמח. 

יואל חסון:
אתה יודע את יחסי אליך, האישי והעמוק, באמת. 

היו"ר דוד רותם:

אתה יודע שאני לא עובד, לא אצל היושב ראש ולא אצל היועץ המשפטי. 

יואל חסון:

אני יודע שאתה לא עובד אצלם. אתה לא עובד אצל אף אחד. אבל אני לא רוצה לשים מכשול בפניך, ואני אומר לך: מה אכפת לך? תשעה את הרביזיה בכמה שעות, תן ליועץ המשפטי לתת את דעתו ואז נראה מה עשינו. 

היו"ר דוד רותם:

אני לא אשעה את הרביזיה. הרביזיה תוצבע בעוד כמה דקות. 

יואל חסון:

אחרת לעד, אדוני היושב ראש – גם ככה ההצעה הזאת לא מריחה משהו – אז גם התהליך יהיה כל כך מסריח, כל כך שנוי במחלוקת, שגם כנראה יבוא להכרעת רשויות אחרות, מעבר לרשות המחוקקת. 

היו"ר דוד רותם:

אין שום ספק. אני מאוד מודה לך. 

יואל חסון:

תודה רבה לך. אני עצוב על מה שקורה. 

היו"ר דוד רותם:

חבר הכנסת דורון אביטל. 

דורון אביטל:

לפני שהדיון נכנס לסחרור שהוא נכנס עשיתי אבחנה אחת, ואני רוצה לחזור עליה, בין הרוח הדמוקרטית לבין הפרוצדורה הדמוקרטית. כשהפרוצדורה הדמוקרטית עוקבים אחריה, הפרוצדורה של ניהול הדיון, בצורה כל כך עריצה, ודאי אנחנו חוטאים לרוחה של הדמוקרטיה. לכן, אני מציע לסגת בטעם טוב. אני בטוח שהציבור יעריך את זה והצופים שנמצאים פה. 

היו"ר דוד רותם:

תודה רבה. חבר הכנסת גפני, אתה רוצה - - -? 

משה גפני:

אני לא רוצה להביע עמדה, אני לא כל כך מבין בדמוקרטיה. אני רק רוצה לדעת מה עמדת היועצת המשפטית של הוועדה. 

סיגל קוגוט:

באיזה עניין?

משה גפני:

האם התהליך הוא תהליך נכון?

היו"ר דוד רותם:

לא, לא, אני מבקש מהיועצת המשפטית - - - 

משה גפני:
אני רוצה רק לדעת את עמדתה - - -

סיגל קוגוט:
אני יכולה להביע את עמדתי. 

חנא סוויד:
יש פה עניין בכלל?

היו"ר דוד רותם:

סליחה, אני לא אתן לה להביע את עמדתה, מסיבה אחת פשוטה. אדוני, היועץ המשפטי לכנסת. אתה יודע, הקדוש ברוך הוא ירד על הר סיני בדמותו של היועץ המשפטי לכנסת. הוא בודק אותי כבר, אז זה בסדר, אתה מבין? לא נעים להגיד, אני הייתי בוועדה שהמליצה למנות אותו, יחד עם עוד אחרים, אבל הוא יבדוק אותי. זה לא מספיק שהציבור בודק אותי. 

משה גפני:

 אדוני היושב ראש - - -

סיגל קוגוט:
בכל זאת, כדאי שאגיד שתי מילים. 

משה גפני:

 אבל רק רגע, גברתי היועצת המשפטית. אדוני היושב ראש, לא הלכתי לשום מקום אחר. עמדתי בעניין הזה - - - 

יואל חסון:

כמה הייתי משלם כדי לדעת מה יש שם, בין האוזן לפה שלה. ספרי לי. 

היו"ר דוד רותם:

אגיד לך מה יש. 

רוברט אילטוב:
היית רוצה להיות זבוב על הקיר?

יואל חסון:
לא היה עוזר לי להיות זבוב על הקיר. הייתי צריך להיות בין הפה שלה לאוזן שלו. 

משה גפני:

אדוני היושב ראש, לא הבעתי שום עמדה. עמדתי היא שהריבון - במקרה הזה הכנסת - מקבל החלטה. אבל הנוהג הוא, מה שאני נוהג תמיד ואני חושב שכך צריך לנהוג גם כאן, יש יועצת משפטית של הוועדה - צריך לשמוע את עמדתה. מקבלים החלטה בהצבעה, גם אם היא נוגדת את עמדתה של היועצת המשפטית. אני משתדל, אצלי בוועדה, שזה לא יקרה. בינתיים זה לא קרה. אבל אני רוצה לדעת מה עמדתה. אני הרבה פעמים מושפע מיועצות משפטיות. 

היו"ר דוד רותם:

אני יודע. לכן אתה לא רוצה העביר את חוק היועצים המשפטיים. 

קריאה:

אתה אידיאולוגי משהו. 

משה גפני:

יותר טוב שאני לא אדבר אידיאולוגיה. הייתי שם פה את האידיאולוגיה על השולחן, הייתם רואים לאן הייתם מגיעים עם האידיאולוגיה. 

היו"ר דוד רותם:

לכן אתה לא מבקש להעביר את חוק היועצים המשפטיים, כי - - - 

משה גפני:
למה אתה לא מעביר?

היו"ר דוד רותם:

כי היועצים המשפטיים מתנגדים. 

משה גפני:

אבל אתה הריבון. 

היו"ר דוד רותם:

אבל אני למדתי ממך. 

משה גפני:
מה?

היו"ר דוד רותם:

שצריך כל דבר לשמוע בקול היועצים.

משה גפני:
לא אמרתי את זה, ממש לא. 

סיגל קוגוט:
הוא אמר "להתייעץ".

משה גפני:
אמרתי להתייעץ, לשמוע, לקבל החלטה. למה באמת אתה לא מעביר את החוק על היועצים המשפטיים? תעביר את החוק. 

היו"ר דוד רותם:

כי אני בעד היועצים המשפטיים. 

משה גפני:

אמרת שתעביר את זה. אבל חשוב לדעת את עמדתה. 

סיגל קוגוט:
יש פה שתי טענות. טענה אחת היא שאנשים לא יודעים על מה מצביעים, ואת זה אני חייבת לתקן. טענה שניה היא הליכי הדיון. זה דבר שהוא פררוגטיבה של יושב ראשד הוועדה, אבל ברור שצריכים להיות הליכי חקיקה תקינים וצריך להיות דיון על ההצעה. 

הנושא שאמרו כאן, שלא יודעים על מצביעים, אז אני אומר מה הנוסח. 

היו"ר דוד רותם:

את אומרת שזה רגיל פה. 

סיגל קוגוט:
אני לא אומרת את זה. 

היו"ר דוד רותם:

הם בדרך כלל באים רק להצבעה. 

יצחק הרצוג:


לא אחרי הרביזיה. 

שלמה מולה:


לא אחרי ההצבעה. 

יואל חסון:

את אומרת את הז אחרי ההצבעה. מה זה רלוונטי?

סיגל קוגוט:
עכשיו אנחנו בהליך של רביזיה, אנשים יכולים לתקן כל דבר. למה נועד הליך של רביזיה? שאם היה מישהו שהצביע והוא לא הבין על מה הוא הצביע, הוא יכול עכשיו לתקן. 

יצחק הרצוג:

לא - - - 

שלמה מולה:

· - - 

סיגל קוגוט:
אני רוצה להגיד מה הנוסח שבסוף הוסכם והוקרא. 

היו"ר דוד רותם:

זה לא מעניין כרגע. 

סיגל קוגוט:
זה כן מעניין. 

ניצן הורוביץ:

אתה רואה? זה abuse of process.

היו"ר דוד רותם:

· - -ביקש - - -להיפך, אני לא נותן לה להקריא.

סיגל קוגוט:

אבל למה לא?

היו"ר דוד רותם:


אתה רוצה שאתן לה להקריא את זה? אתה שם לב - - -

סיגל קוגוט:

הקראנו את זה קודם, אבל בגלל שגלעד סממה הקריא לפרוטוקול צריך להקריא את זה שוב. 

יצחק הרצוג:

אז תבטלי את ההצבעה הקודמת. 

סיגל קוגוט:
אני לא אבטל את ההצבעה. 

יצחק הרצוג:

אבל הוא לא הקריא - - - 

סיגל קוגוט:
הוא הקריא רעיון, רעיון די פשוט. 

יצחק הרצוג:

רעיון זה לא תיקון חוק. 

יואל חסון:
לא היה דיון, לא היה שום דבר. 

נסים זאב:

מי שלא הבין, ישתדל עכשיו להבין. למה אתם צועקים פה?  

יואל חסון:

אתה לא היית פה בכלל. 

נסים זאב:
זה לא משנה. אני רוצה להבין. 

יואל חסון:
עכשיו לא תבין. 

נסים זאב:
אני משתדל להבין. 

רוברט אילטוב:
· - - 

יואל חסון:
כי לא הסברתם, חבר הכנסת אילטוב. אני לא מקבל כרטיסיות שאומרות לי מה להצביע. אני מנסה להבין - - -

רוברט אילטוב:
אז תתייעץ.

יואל חסון:
- - להתייעץ. 

משה גפני:

לא קיבלתי תשובה. 

היו"ר דוד רותם:

אתה עכשיו שקט. היועצת המשפטית תגיד מה שהיא רוצה ואחר כך נצביע. 

משה גפני:
מאה אחוז. 

חנא סוייד:

אפשר להוסיף ליועצת המשפטית, אדוני היושב ראש, שאלה לגבי התחילה של החוק הזה? מתי החוק הזה - - - ?

סיגל קוגוט:
התחילה, אמרנו שזה דיון שיתקיים אחרי קריאה ראשונה. נראה מתי תהיה הקריאה הראשונה, כי המצב העובדתי והמשפטי שיהיה בזמן שבו ידונו במשטר הזה לגבי מה שיקרה בלשכת עורכי הדין והעיתוי מאוד משנה לגבי הוראות של תחילת תחולה והוראות מעבר. 

חנא סוויד:
כלומר, אנחנו צפויים - - - 

סיגל קוגוט:
אין טעם. זה דברים שבדרך כלל מוסיפים אחרי קריאה ראשונה. 

חנא סוייד:

רק להבין. כלומר, אנחנו צפויים לחיות עם החוק הזה עוד כמה ימים, כמה שנים או כמה חודשים?

יצחק הרצוג:


מי יודע?

סיגל קוגוט:
הכוונה היא לתקן אותו לטווח הרחוק, השאלה מה קורה כשעוברים ממשטר למשטר בטווח הקצר. 

הנוסח שהוקרא הוא כזה: בחוק בתי המשפט יהיה תיקון שהרוב הוא רוב של שני שליש.

משה גפני:
זה רק על בתי המשפט או גם על הדיינים?

סיגל קוגוט:
בחוק בתי המשפט יהיה תיקון שהרוב הוא רוב של שני שליש. המטרה הייתה לחייב משא ומתן בין הסיעות השונות. 

בחוק לשכת עורכי הדין התיקון יהיה שחייבים להתקין כללים, ובהיעדרם השר יתקין תקנות. 

בחוק הקאדים וחוק הדיינים יהיה תיקון זהה, שמשנה את הטרומית ואת הרציונאל שלה, שאומר כך: נציג אחד הוא ראש לשכת עורכי הדין או מי שהוא מינה לכך, והנציג השני ייבחר על-ידי המועצה של לשכת עורכי הדין. אלה הם התיקונים. 

איל זנדברג:

מתוך רשימה?

סיגל קוגוט:
לא מתוך רשימת מועמדים. מה שגלעד סממה הקריא כאן זה שהנציג האחד הוא ראש לשכת עורכי הדין או מי שהוא מינה לכך. 

יואל חסון:

את רואה? לא יודעים. משרד המשפטים לא מבין. 

חנא סוויד:
אז הקאדים בפנים?

סיגל קוגוט:
זה הנוסח, על מנת שאף אחד לא יגיד שהוא - - - 

יואל חסון:
איך אתה נותן יד לתהליך כזה? 

ניצן הורוביץ:

והקאדים הדרוזים והשיפוט הצבאי?

יואל חסון:
משרד המשפטים הודיע שהם מושכים את תמיכתם.

סיגל קוגוט:

השיפוט הצבאי והדרוזים – לא יתוקן. המשטר היום ימשיך.

חנא סוויד:

כלומר, יצא מהחוק. 

סיגל קוגוט:

יצא מהחוק. 

משה גפני:

מה עמדת הממשלה?

היו"ר דוד רותם:

- - -תמך בזה. 

יואל חסון:

 לא, הוא אמר שהוא מושך את תמיכתו. 

איל זנדברג:

לא אמרתי דבר וחצי דבר ממה שאתה אומר. 

היו"ר דוד רותם:

רבותי, אני עובר להצבעה על הרביזיה. 

משה גפני:
מה עמדת הממשלה? אני צריך להצביע מה שהממשלה אומרת. 

היו"ר דוד רותם:

מי בעד הרביזיה? אני קורא שמות, ואני מבקש להצביע. 

חנא סוויד:
אדוני היושב ראש, אולי תניח את הפטיש הזה? אף פעם לא ראיתי אותך מנפנף עם הפטיש הזה כל כך הרבה. למה?

היו"ר דוד רותם:

כי אני צריך להחזיק משהו ביד מאז שהפסקתי לעשן. הצבעה. חבר הכנסת ציון פיניאן מצביע במקום חברת הכנסת ציפי חוטובלי; חבר הכנסת שלמה מולה מצביע במקום חבר הכנסת יוחנן פלסנר; חבר הכנסת זאב אלקין מצביע במקום חבר הכנסת כרמל שאמה. 

דורון אביטל

- בעד

אורי אורבך

- נגד

מיכאל בן-ארי 
- נגד

יצחק הרצוג

- בעד

ציון פיניאן

- נגד

טלב אלסאנע

- בעד

היו"ר יריב לוין 

- נגד

אברהם מיכאלי 
- נגד

אורי מקלב 

- בעד

חנא סוייד

- בעד

שלמה מולה 

- בעד

זאב אלקין 

- נגד

וגם אני נגד. 

דורית ואג:

שבעה נגד, שישה בעד. 

היו"ר דוד רותם:

תודה רבה, הרביזיה נדחתה. אני נועל את הישיבה. 

הישיבה ננעלה בשעה 11:30.

א

